text:
ཀློང་ཆེན་རབ་འབྱམས་པ་དྲི་མེད་འོད་ཟེར།
(ཀློང་ཆེན་མཛོད་བདུན་ལས་ཐེག་མཆོག་མཛོད་ལ་
རིམ་ཁང་༢༥ ཡོད་པའི་ནང་གི་བཅུ་གཅིག་པ་དེ་ཡིན།)
ཁོང་གི་གསུང་འབུམ་ནས་བཏུས།
དེ་ལྟར་གཞི་ལས་འཁྲུལ་པ་ཇི་ལྟར་བཟློག་པའི་རིམ་པ་དང་བཅས་པ་བསྟན་ནས། ད་ནི་འཁྲུལ་དུས་ལུས་ཀྱི་གྲུབ་ཚུལ་བསྟན་པར་བྱ་སྟེ། སྤྱིར་ཁམས་གསུམ་རིགས་དྲུག་སོ་སོ་ལ་ལུས་ཀྱི་སྣང་ཚུལ་རེ་ཡོད་པ་ལས། སྐབས་འདིར་མི་རྣམས་ཀྱི་དབང་དུ་བྱས་ཏེ། སྐྱེ་བ་བཞི་ལས་མངལ་ནས་བཙའ་བའི་རིམ་པ་དང་སྦྱར་ནས་བཤད་པ་ནི།
ཉི་ཟླ་ཁ་སྦྱོར་ལས། ཕ་དང་མ་ཡི་རྒྱུ་རྐྱེན་ལས། །མེར་མེར་པོ་དང་ནུར་ནུར་པོ། །ལྟར་ལྟར་པོ་དང་གོར་གོར་པོ། །མཁྲང་འགྲུར་ཉིད་དང་ཉ་ལྟ་བུ། །རུས་སྦལ་བཞིན་དང་སྦལ་པ་བཞིན། །དེ་བཞིན་ཞག་ནི་བདུན་ཕྲག་བདུན། །ལྟེ་བ་ལས་ནི་ལུས་རྣམས་བསྐྱེད། །ཟླ་དགུ་དེ་བཞིན་ངོ་བཅུ་ན། །ལུས་རྫོགས་མ་ཡི་མངལ་ནས་འཐོན། །དེ་ལྟར་གཟུགས་ནི་ཐ་དད་དུ། །འཁོར་བ་ཉིད་ནས་འཁོར་བའོ།། ཞེས་གསུངས་པའི་དོན་གཏན་ལ་ཕབ་ན།
དང་པོ་དྲི་ཟ་ཉེ་བར་འཇུག་པའི་སེམས་ལུས་འཚོལ་བའི་ཕྱིར་འོངས་པ་དང་། ཕ་མ་འདུ་འཕྲོད་བྱེད་པ་འཛོམ་ནས་མའི་བཤང་ལམ་ནས་ཞུགས་ཏེ། ཕའི་དྭངས་མ་དཀར་པོ་ཡུངས་འབྲུ་ཙམ་མིག་ཆུང་འཚེར་བ་དངུལ་ཆུ་ལྟ་བུ། མའི་རིགས་ཅན་གྱི་རྩའི་དྭངས་མ་དམར་པོ་ལ་ཐིམ་པར། མའི་མངལ་དུ་ཁྲག་དང་འོ་མ་འདྲེས་པ་ལྟར་གཅིག་ཏུ་གྱུར་པ་ལས། ལུས་འགྲུབ་པའི་ཚུལ་བཤད་ན་ཐོག་མ་ལུས་ཆགས་པའི་རྟེན་ནི་འབྱུང་བ་བཞི་ལས་སྟོང་པ་ནམ་མཁའ་ལྟར་གནས་པ་ལས། ཕ་མ་དེ་དག་གི་རང་བཞིན་གྱི་ཉོན་མོངས་པ་དང་རྩ་འདབ་ཀྱི་རླུང་ལས་འདོད་པའི་སེམས་གཡོས་པས། རྩ་གནས་ཀྱི་ཡི་གེའི་རླུང་གི་རང་སྒྲ་ཡཾ་ཞེས་པའི་ངང་ལས་མེའི་འདོད་པ་དངོས་སུ་མཆེད་ནས། རཾ་ཞེས་རང་སྒྲ་གཡོས་པས་འབར་ཞིང་འགྱུར་བའི་ཉམས་ལས།
འདོད་པ་དེ་ཆགས་པར་སོང་བས་འདོད་པ་རྒྱུ་དང་ཆགས་པ་རྐྱེན་གཉིས་འཛོམ་སྟེ། དངོས་སུ་འཇུག་པ་ཆུའི་འདོད་པ། གཅིག་ལ་གཅིག་བལྟ་བ་དང་། དགོད་པ་དང་། བཅངས་པ་ལ་སོགས་པའི་ཆགས་པས་ཡི་གེའི་རང་སྒྲ་ཁཾ་ཞེས་གཡོས་ཏེ། འཁྱུད་ཅིང་དབང་པོ་སྦྱོར་བ་ལས། ལུས་ཀྱི་སའི་བརྟན་པས་བདེ་བ་མྱོང་སྟེ། སཾ་གི་རང་སྒྲ་བྱུང་། མའི་རིགས་ཅན་ལྔའི་རྩ་གཏུམས་པ་དེ་ཟླ་མཚན་དང་དུས་ཀྱི་ཞག་བདུན་ཚན་དུ་གྱུར་པ་ལས། དམར་པོ་ལྕགས་ཀྱུ་ལྟ་བུར་འདྲེན་པའི་རླུང་གི་སྟོབས་ཡོད་པ་དེས། ཕའི་དྭངས་མ་རྒྱུའི་རང་བཞིན་སྤྱི་བོ་ནས་དྲངས་ཏེ། རྡོ་ཁབ་ལེན་ལ་ལྕགས་འདུ་བ་ལྟར། ཕའི་སྒལ་ཚིགས་ཉེར་བརྒྱད་ནས་རྟ་བརྒྱུད་དེ་རྒྱུངས་པ་དཀར་པོའི་སྦུབས་ནས་ལམ་བྱུང་བ་ནི། ཞག་བདུན་ཕྲག་བཞི་ན་མའི་མངལ་དུ་ལུས་ཀྱི་གཞི་འཛིན་པ་དང་བུ་ལ་བྱང་སེམས་དཀར་པོ་འབྱུང་བའི་གནད་དོ།། དེ་ནས་རྡོ་རྗེའི་རྩ་བར་བདེ་ཆེན་གྱི་ལམ་སྦྱངས། རྐེད་པར་བདེ་བ་ལུགས་སུ་བླུགས། རྕེ་མོར་བདེ་བ་སྨིན་པར་བྱས་ནས། མཁའ་ལ་དངོས་སུ་འཐོན་ནས་མའི་རིགས་ཅན་གྱི་རྩ་སྣའི་ནང་གི་དྭངས་མ་དམར་པོ་ལ་ཐིམ་ནས། མངལ་དུ་ཁྲག་དང་འོ་མ་འདྲེས་པ་ལྟར་གཅིག་ལ་གཅིག་ཐིམ་སྟེ་གཉིས་ཀྱི་རིགས་ཡོད་པ་ལས། རིགས་ཅན་ལྔའི་ནུས་པས་ཕའི་ཤེས་པ་ཡང་ནང་དུ་འདྲེན་པ་ལྟར་གྱུར་པ་ལས། རྗེས་ལ་ཞེན་པ་དང་བྲལ་ནས་སྐྱུག་མེར་གྱིས་འགྲོ་ཞིང་། མ་ལ་རིགས་ཅན་གང་ཡང་རུང་བའི་འདྲེན་བྱེད་ཡོད་པས་བདེ་བ་ལ་ཆོག་ཤེས་མེད་པ་ནི། འདོད་ཆགས་ཀྱི་རྒྱུ་རྐྱེན་ལས་བྱུང་བའོ།། འདོད་པ་དང་ཆགས་པ་གཉིས། རྒྱུ་དང་རྐྱེན་གཉིས་སུ་བཟུང་བས་ན། སྲིད་པ་ལུས་ཀྱི་གཞི་རླུང་གིས་འཛིན་ཞིང་། རྒྱུ་རྐྱེན་གཉིས་གཉིས་སུ་མེད་པར་ཤེས་པས་བདེ་བ་དང་བདེ་བ་ཆེན་པོའི་འབྲས་བུ་ལ། སྐུ་དང་ཡེ་ཤེས་ཀྱི་འབྲས་བུ་འདྲིལ་བར་འགྱུར་རོ།། དེ་ལྟར་མའི་མངལ་ནས་ཞག་གཅིག་གི་ནུབ་མོ་ཕ་མའི་རྒྱུ་རྐྱེན་གཉིས་ཕྱིའི་རྒྱ་གཅིག་ཏུ་གྱུར་ནས། ནང་མ་འདྲེས་པ་སྲན་མའི་གའུ་ལྟར་གནས་པའི་བར་དུ་བུའི་རླུང་སེམས་བཟུང་ནས་གནས་པས་འབྱུང་བ་བཞིའི་འཆིང་བྱེད་ཀྱི་རྒྱ་རིན་པོ་ཆེའི་སྤྲིས་དང་འདྲ་བས་བཅིངས་ནས་འབྲལ་བའི་སྐབས་མེད་པར་བྱས་པ་ནི། ལུས་རྫོགས་པའི་དུས་ན་ཁམ་གྱི་ཟས་མེད་ན་ཚེ་མི་གནས་པ་དེ་ལས་བྱུང་ངོ་།། དེའི་དུས་ན་འབྱུང་བ་རླུང་གིས་ལུས་བཟུང་བ་དེ་ནང་གི་རླུང་འཕར་བའི་སྟོབས་ཀྱིས་གྱེན་ལ་འཕར་ནས་དངུལ་ཆུའི་ཐིགས་པ་ཡར་བ་ལྟར་ཕྲིལ་ཕྲིལ་གནས་ཏེ། ལུས་རྫོགས་པའི་དུས་ན་ལུས་སེམས་ལ་གློ་བུར་གྱི་རྐྱེན་ཅི་བྱུང་ཡང་སྔངས་ཡེད་ལ་ལུས་འདར་བའི་གནད་དེ་ལས་བྱུང་བའོ།།
དེ་ནས་ཞག་གཉིས་པ་ལ་སས་གཅིག་ཏུ་བསྲེས་ཏེ་ལྗིད་ཀྱིས་མནན་པས་བུ་དེའི་སྤྱི་གཙུག་ནས་རིས་མནན་པ་ཙམ་གྱི་སྡུག་བསྔལ་ཡོད་དོ།། འདིའི་དུས་ན་ལུས་ཀྱི་རྒྱུ་ཤ་ཙམ་སྨིན་ཙམ་དུ་བཟུང་ལ། རྐྱེན་རྩ་ཙམ་ཆུ་ཙམ་དུ་མཆེད་པས། གཏི་མུག་གི་རྒྱུ་རྐྱེན་གཉིས་སུ་མེད་པ་ལས། མི་རྟོག་པའི་ཡེ་ཤེས་སུ་གྲོལ་བས་རྫོགས་པ་ཆེན་པོ་སྤང་བླང་ལས་འདས་པའི་གནད་དོ།། གོང་མ་ལུས་ཀྱི་རྒྱུ་རླན་ཙམ་ཁྲག་ཙམ་དུ་ཆགས་པས་རྐྱེན་ཆུ་ཙམ་རྒྱུས་ཙམ་དུ་འབབ་པའོ།། དེ་ནས་ཀྱང་ཞག་གསུམ་པ་ལ་རླུང་སེམས་རྒྱུ་རྐྱེན་དང་བཅས་པ་དེ་མེས་རྡུལ་ཕྲ་རབ་ཙམ་དུ་བསྲེགས་པས། མེ་དམར་པོའི་འོབས་སུ་ཚུད་པ་ཙམ་གྱི་སྡུག་བསྔལ་མྱོང་ངོ་།། འདིའི་དུས་ན་ལུས་ཀྱི་རྒྱུ་རླུང་ཙམ་དུ་སྣང་ལ། རྐྱེན་རྐང་ཙམ་མར་ཙམ་དུ་འདྲིལ་བས་སོ།། དེ་ནས་ཞག་བཞི་པ་ལ་དེ་དག་རླུང་གིས་དངུལ་ཆུའི་རྡུལ་ཕྲ་རབ་ཙམ་དུ་གཏོར་བས། གསལ་ཤིང་གིས་ཡན་ལག་དུམ་བུར་འཁྱེར་བའི་སྡུག་བསྔལ་ཙམ་མོ།། དེ་ཡང་ཁོང་ཁྲོ་ལས་བྱུང་བའོ།། དེ་ཡང་གོང་གི་ལུས་ཀྱི་རྒྱུ་རྡུལ་ཕྲ་རབ་ཙམ་དུ་སྨིན་པའི་རྐྱེན་བཀྲག་མདངས་སུ་གསལ་བར་བྱས་པ་ནི། ཕྱིའི་འབྱུང་བ་བཞིའི་བྱེད་པའི་ལས་ཀྱི་གཟིངས་པ། ནང་གི་འབྱུང་བ་བཞིར་བཟུང་བས། ལུས་རྫོགས་པའི་ཚེ་ཕྱིར་ནམ་ཟླ་དུས་བཞི། ནང་དུ་ཉིན་མཚན་ནང་ནུབ་བཞི་ལ་སྤྱོད་པ་དེ་ལས་བྱུང་བའོ།། དེའི་གནད་ཀྱིས་དབང་བཞིའི་འགྱུར་མཚོན་པའོ།། དེ་ནས་ཞག་བཞི་པའི་དུས་ན་ཁྱབ་པ་ཆུའི་རྩ་འཕྲོ་ཞིང་གསལ་བའི་ནང་དུ་ཁམས་ཡང་ཞིང་བསྐྱོད་པ་ཆགས་པ་རླུང་གིས་ཡར་ཕུལ་ལོ།། དེ་ལས་ཕྱོགས་བཞི་ཆུའི་ས་དང་། མེ་དང་། རླུང་གིས་རྩ་འདར་བ་དང་། འཁྱུག་པ་དང་། འཁྲིལ་བའི་ནང་དུ་ཡི་གེ་ཁཾ་ལྗང་བ་དང་། དམར་བ་དང་། སེར་བ་གསུམ་རྩ་དེ་དག་དང་མཐུན་པར་འདར་བ་དང་། འཁྱུག་པ་དང་། འཁྲིལ་བར་གནས་པ་ནི་ལུས་རྫོགས་པ་ན་བློའི་འགྱུ་བ་མང་བ་དེ་ལས་བྱུང་བའོ།། དེ་དག་བཞིའི་དབུས་ན་ཚེ་ཞེས་བྱ་བ་བ་ཐག་བསྒྲེངས་པ་ལྟ་བུར་གནས་སོ།། དེ་ཉིད་ཚེ་ཞེས་བྱ། དུས་ཞེས་བྱ། སྐབས་ཞེས་བྱ། དེ་ལས་གནས་པ་དང་། འཕེལ་འགྲིབ་བྱེད་པའོ།། དེ་ཉིད་དྲང་པོར་གནས་ན་ཚེ་རིང་པས། ལུས་སུ་སྨིན་ནས་ས་ལ་ལྷུང་བའི་ཚེ་སྒྲ་ཨཱ་ཡུ་ཞེས་གྲག་པའོ།། ཚེའི་བ་ཐག་གཡོན་དུ་འཁྱིལ་ན་ཚེ་ལ་བར་ཆོད་འབྱུང་སྟེ། སྐྱེས་མ་ཐག་དུ་ཁཾ་ཞེས་སྒྲ་གྲག་གོ། ཐུར་ལ་འཁྱོག་ན་ཚེ་ཐུང་བ་སྟེ། སྐྱེས་མ་ཐག་ཏུ་སྒྲ་ཨ་ཁྲིམ་ཞེས་འབྱུང་ངོ་།། བསྟན་བཅོས་དག་ལས། སྲོག་ནི་ཚེ་ཡིན་དྲོད་དང་ནི། །རྣམ་ཤེས་རྟེན་གང་ཡིན་པའོ། །ཞེས་འདི་ལ་བཤད་དོ།། དེ་ནས་ཞག་ལྔ་པ་ལ་ཆུས་དྭངས་པའི་ལུས་འཛིན་པ་དང་། སྐྱེད་པའི་ལས་བྱེད་དོ།། འདིའི་དུས་ན་སའི་རྩ་རབ་ཏུ་བརྟན་ཞིང་འཛིན་པར་ཆགས་ཏེ། དེའི་ནང་དུ་ཡི་གེ་སཾ་སེར་པོ་གསལ་ཞིང་འཚེར་བ་ཆགས་པས། འགྲོ་བའི་སྐད་ཀྱིས་གདངས་དེ་ལ་རྟེན་ནས་འབྱུང་ངོ་།། དེའི་ཕྱོགས་བཞིར་ས་དང་། ཆུ་དང་། མེ་དང་། རླུང་གི་རྩ་འཛིན་པ་དང་སྡུད་པ་དང་ཡས་པའི་ནང་ན་སུཾ་དཀར་པོ་དང་། དམར་པོ་དང་། ལྗང་གུ་རྩ་དེ་དག་དང་མཐུན་པ་རེ་གནས་པས། འགྲོ་ཉལ་འདུག་སྡོད་སྤྱོད་ལམ་རྣམ་བཞིར་དེ་ལས་འབྱུང་བའོ།། དེ་ནས་ཞག་དྲུག་པ་ལ་མེ་དང་རླུང་གཉིས་འདུས་ནས་ལུས་ཀྱི་ཆགས་པ་དང་འཇིག་པའི་ལས་བྱེད་དེ། འདིའི་དུས་མེའི་རྩ་འབར་ཞིང་མཆེད་པའི་ནང་ན་ཡི་གེ་རཾ་རབ་ཏུ་འཚེག་ཅིང་ལྷབ་པ་གནས་ཏེ་འགྲོ་བ་རྣམས་ཀྱི་ཤེས་པ་རྣོ་བ་དང་རྟུལ་བའི་བྱེ་བྲག་རྣམས་ཡི་གེ་འདི་གསལ་མི་གསལ་གྱིས་འབྱེད་པའོ།། དེའི་ཕྱོགས་བཞི་ན་ནང་ཤས་ཀྱི་འབྱུང་བ་བཞིའི་རྩ་མཆེད་པ་དང་། འབར་བ་དང་། སྲེག་པའི་ནང་ན། རཾ་སྐྱེད་པ་དང་། རུཾ་སྟོང་པ་དང་། རཾ་ཉལ་བའི་བརྡ་ཅན་གནས་པས་འགྲོ་བའི་དྲན་བསམ་གྱི་འཁོར་ལོ་དེ་ལ་བརྟེན་ནས་འབྱུང་ངོ་།། དེ་ལྟར་ཞག་དྲུག་རྫོགས་པས་འབྱུང་བ་རང་ངོའི་བྱེད་ལས་ལུས་སུ་ཆགས་པའི་རྟེན་བྱས་ཏེ་གནས་པའོ།། དེ་ལྟར་བཞིས་མ་བྱས་ན་ཕྱིར་འབྱུང་བ་བཞི་ལ་བརྟེན་པའི་ཟས་གོས་ལ་དབང་བར་མི་ནུས་པ་དང་། ནང་དུ་ཆོས་རྣམས་བཞི་ཚན་དུ་མངོན་པར་མི་འགྱུར་བ་དང་། གསང་བར་དབང་བཞིའི་འབྲས་བུ་མི་སྨིན་པས། བཞི་པོ་ཆགས་པའི་རྟེན་དུ་ངེས་པའོ།། དེ་ནས་ཞག་གཉིས་གཉིས་སུ་འབྱུང་བ་གཉིས་གཉིས་ཀྱི་ལས་ཀྱིས་ལུས་ཀྱི་གཞི་གཟུང་བ་ནི། ཕོ་མོ་གཉིས་འདུས་པས་ས་བོན་གྱི་འཕེལ་བྱུང་བ་དང་འདྲ་བར། འབྱུང་བ་ཕོ་མོ་འདུས་པས་ལུས་ཀྱི་ཚོགས་པ་འཕེལ་བར་རིག་པར་བྱའོ།། དེ་ཡང་ཞག་བདུན་པ་ལ་འབྱུང་བ་བཞི་རོ་གཅིག་ཏུ་གྱུར་པ་ལས། རྒྱུ་རྐྱེན་རླུང་སེམས་བཞི། ཤ་ཁྲག་དྲོད་དབུགས་བཞི། རྩ་བཞི། ཡི་གེ་བཞི་པོ་རྣམས་ནུར་ནུར་པོའི་རྣམ་པ་གཅིག་ཏུ་གྱུར་པ་ནི། ཀུན་འདུས་པའི་ཚོགས་པ་དང་བཅས་པར་བྱས་པས། རླུང་གི་རྩ་འཕར་ཞིང་འགྱུ་བའི་ནང་དུ་ཡཾ་འགྱུ་ཞིང་རྒྱུག་པ་ལྟར་གནས་པས། འགྲོ་བའི་དབུགས་ཀྱིས་འགྲོ་འོངས་དང་གང་སྟོང་དུ་བྱུང་བའོ།།
དེ་ལས་སའི་རླུང་རྩ་འཕར་ཡལ་དང་། ཆུའི་སྡུད་མཆེད་དང་། མེའི་བྱེད་སྟངས་གསུམ་གྱི་ནང་དུ་ཡཾ་སྤུངས་འབྱེད། ཡེཾ་བྱེད་སྡུད། ཡོཾ་འཁྲོལ་བདུད་གནས་སོ།། ཡི་གེ་བཞིའི་དབུས་ན་གཟུགས་ཀྱི་ཕུང་པོའི་གཞི་རྡུལ་ཕྲ་རབ་ཏུ་གནས། འདུ་ཤེས་ཀྱི་ཕུང་པོའི་གཞི་དྲོད་རྟ་རྔ་ལ་སྟོང་དུ་བསིལ་བའི་ཆ་ཙམ་གནས། ཚོར་བའི་ཕུང་པོའི་གཞི་དྲན་པ་བ་ཐག་གི་སུམ་ཆ་འཁྱིལ་བ་ཙམ་གནས། རྣམ་ཤེས་ཀྱི་གཞི་ཤེས་བྱེད་ཁ་དོག་གི་འགྱུ་བ་ཙམ་གནས། འདུ་བྱེད་ཀྱི་གཞི་བྱུང་ཚོར་གྱི་སྒོ་ཕྱེ་བ་ལྟར་གནས་སོ།། དེ་ལྟར་རྒྱུ་འབྱུང་བའི་ལས་དངོས་སུ་བྱུང་བས་ཕུང་པོ་ལྔའི་གཞི་དང་། དེའི་རྐྱེན་འདུས་པ་ལས་འདུ་བྱེད་དུ་བྱུང་བ་སྟེ། དེ་དག་ལྔའི་ཕྱི་ནས་འོད་ཁ་དོག་ལྔའི་སྤྲིས་རྒྱའི་སྒྲོ་འཐུམས་པ་ལྟར། གནས་པའི་ནང་གི་རྟེན་ལྔའི་མགོ་ལ་ཛྲཱིཾ་ཁཾ་ཏཱཾ་མཾ་པྱཾ་ལྔས་བརྒྱན་པ་ནི་ཕུང་པོ་ལྔ་རིགས་ལྔར་སངས་རྒྱས་པའི་གནད། ཛྲཱིཾ་ཨཱཾ་ཁཾ་ཧཱུྃ་ཏཱཾ་སྭཱ་མཾ་ཧ་པྱཾ་རྣམས་ཏེ། གནས་པ་བསྒྱུར་བ་ཙམ་ལས་རིགས་ངེས་པའི་སངས་རྒྱས་སུ་འགྱུར་ངེས་པའོ།། དེ་ལྟར་ཆུའི་རྩ་བཞི་སོ་སོའི་ནང་ན་གཞི་གནས་ཀྱི་ཡེ་ཤེས་གསུམ་གྱི་ངོ་མ་ཕྱེ་མི་འབྱེད་འབྱེད་པ་མེད་པར་སྐུ་ཉུངས་འབྲུ་ལ་སྟོང་ཕྲག་དྲུག་ཏུ་བསིལ་བའི་ཆ་ཙམ་ལ་ཞལ་ཕྱག་ཏུ་གསལ་བ་ལ་འོད་ལྔའི་གོང་བུས་བྲེས་པ་རང་རང་གི་སྲོག་རྣམ་པར་དག་པའི་ཡི་གེ་དང་བཅས་པ་ནི། མྱ་ངན་ལས་འདས་པའི་གཞི་འཛིན་པས་ན་གཞི་གནས་ཀྱི་ཡེ་ཤེས་ཞེས་བྱ་བའོ།། སའི་རྩ་བཞི་ན་མཚན་ཉིད་འཛིན་པའི་ཡེ་ཤེས་ལྔ་མ་ཕྱེ་མི་འབྱེད་པར་གནས་པ་ནི། འོད་དཀར་སེར་དམར་ལྗང་མཐིང་ག་ལྔའི་ཐིག་ལེ་ཉུངས་འབྲུ་ལ་སྟོང་དུ་བསིལ་བ་ཙམ་གནས་ལ། དེ་དག་རེ་རེ་ལ་འོད་ལྔ་ལྔའི་སྤྲིས་མཛེས་པར་འཁོར་བ་ན་སངས་རྒྱ་བའི་ལམ་འོད་ལྔ་ལས་བྱུང་བའོ།། དེ་ཡང་སོ་སོའི་རིགས་ཀྱི་ཁ་དོག་གིས་མཚན་ཉིད་འཛིན་པས་ན། མཚན་ཉིད་འཛིན་པའི་ཡེ་ཤེས་ཞེས་བྱའོ།། མེའི་རྩ་བཞིའི་ནང་ན་ཤེས་པས་བསྡུས་པའི་གཞི་གནས་པ་ནི་འོད་ཀྱི་འགྲེང་བུ་འཛིན་པའི་ཤེས་པས་བསྡུས་པ་ལྗང་གུར་གནས་པས་བྱ་བའི་ལས་ཀྱི་དབང་གི་འགྱུར་བའོ།། འདས་པའི་ཤེས་པ་ཡེ་ཤེས་འོད་དཀར་པོའི་འགྲེང་བུ་སྐར་མའི་ཕོད་ལྟ་བུར་གནས་པས། ཆོས་ཉིད་ཀ་དག་ལ་ལས་དང་བག་ཆགས་ཀྱིས་མ་གོས་པའི་གནད་དེ་ལས་བྱུང་བའོ།། དེ་ཡང་འཁོར་འདས་ཀྱི་ཤེས་པ་ཙམ་བསྡུས་ནས་གནས་པས་ན། ཤེས་པས་བསྡུས་པའི་ཡེ་ཤེས་ཞེས་བྱའོ།། རླུང་གི་རྩ་བཞི་ན་ཤེས་བྱའི་ཡེ་ཤེས་གཉིས་སུ་མི་རྟོག་པའི་སེམས་པར་གནས་ཏེ། དེའང་འོད་ཀྱི་དྭངས་མ་འདུས་པ་དམར་བ་རང་དོན་རྟོགས་པར་བཞུགས་ལ། སེར་པོ་གཞན་དོན་རྟོགས་པར་བཞུགས་སོ།། དེའང་ཤེས་བྱ་ཡོད་པ་དང་། མེད་པ་དང་། དངོས་པོ་དང་། དངོས་པོ་མ་ཡིན་པ་ཀུན་ཤེས་བྱ་མཁྱེན་པའི་ཡེ་ཤེས་གཉིས་སུ་འདུས་པས་ན། ཤེས་བྱའི་ཡེ་ཤེས་ཞེས་བྱའོ།། དེའང་ལུས་ཀྱི་རྩས་དོན་དམ་དང་ཀུན་རྫོབ་གཉིས་ཀའི་འགག་པ་དང་། སྐྱེ་བ་དང་། གནས་པ་དང་། བདེ་སྡུག་ཐམས་ཅད་མྱོང་བར་བྱེད་པས་ན་རྣལ་འབྱོར་པའི་ལུས་སྐུ་གསུམ་གྱི་བདག་ཉིད་དུ་གནས་པའོ།། དེའང་ལུས་ཆགས་པའི་མཚན་ཉིད་ཤེས་པས་ཆོས་སྐུའི་ངེས་པ་རྙེད། གནས་པ་ཤེས་པས་ལོངས་སྐུ། འཇིག་པ་ཤེས་པས་སྤྲུལ་སྐུར་གནས་པའི་ངེས་པ་རྙེད་པའོ།། དེ་ལྟར་ཞག་བདུན་གྱིས་ལུས་ཀྱི་གཞི་ཐིངས་པ་ནི། བསྙེན་སྒྲུབ་ལས་ཀྱི་མཐའ་ཐམས་ཅད་ཞག་བདུན་གྱིས་བསྡུ་བ་དང་། འབྱུང་བ་སྡུད་མཆེད་ཀྱི་འཕེལ་ཞག་བདུན་གྱིས་འགྲུབ་པ་ལ་དགོངས་པའོ།། ཡེ་ཤེས་དེ་དག་གི་རྟ་རླུང་ཡིན་པས་ལུས་འཇིག་པ་ན། གཏན་མེད་མ་ཡིན་ཏེ་ཡང་ཞིང་བསྐྱོད་པ་ཙམ་ལ་གནས་སོ།། ཡི་གེ་དང་འོད་དང་སྐུ་རྣམས་རིག་པའི་རང་གདངས་ཕྱིར་ཤར་བ་སླར་རིག་པ་ཉིད་ལ་ཐིམ་པ་ཙམ་མོ།། དེའང་རིག་པ་གཞི་གནས་ཀྱི་དུས་ན་ནང་གསལ་ཕྲ་བ་མཆེད་གཞི་ཙམ་ལས། ཁ་དོག་རིས་ཅན་མ་ཡིན་ལ། ལུས་ལ་ཡོད་དུས་གཞི་ལས་སྣང་བ་ཕྱིར་ཤར་ཡིན་པས་འོད་དང་སྐུ་རིས་ཅན་དུ་གྲུབ་པ་བར་དོར་ཡང་སྣང་ལ། ལྷུན་གྲུབ་ལ་ཐིམ་ནས་རིས་སུ་གྲུབ་པ་གང་ཡང་མེད་པས་ཀ་དག་རང་སོར་གནས་པའོ།།
དེས་ན་སྐུ་གསུམ་ལུས་ལ་ཚང་བས་ཡེ་ཤེས་ཀྱི་ལམ་ལུས་ཀྱི་རྩ་ནས་འབྱུང་ངོ་།། དེ་ནས་བདུན་ཚན་གཉིས་པ་ལ་འབྱུང་བའི་བྱེད་ལས་གོང་ལྟར་བྱས་པས། སྐྱེད་བྱེད་དང་པོའི་འཁོར་ལོ་ལ་ཞག་བཅུ་གཅིག་གི་བར་དུ་སྡུད་བྱེད་ཆུའི་རྩ་བརྒྱད་ཀྱི་ནང་དུ། ཡི་གེ་དང་། འོད་དང་། ཀུན་བཟང་ཡབ་ཡུམ་གྱི་སྐུ་དང་བཅས་པ་ནི་རྩའི་འཕེལ་གཞིར་བྱུང་སྟེ། རྩ་དེ་དག་ལས་ཀྱི་རླུང་གིས་འགུལ་ཞིང་འཕྲིལ་བ་ལས། རྩ་བརྒྱད་དུ་བྱུང་བས་འབྱུང་བ་ཕོ་བཞི་མོ་བཞིའི་འཕེན་པས་རྣམ་ཤེས་བརྒྱད་ཀྱི་གཞི། ཚོགས་པ་དུམ་བུར་ངེས་པའི་འགྱུ་བ་མ་འདྲེས་ལ་འགུལ་འཕྲིག་ཡོད་པ་བརྒྱད་དུ་གནས་པའི་ནང་ན། རྣམ་ཤེས་རང་བྱུང་གི་ཡི་གེ་བརྒྱད་བྱུང་བ་ནི། འགྲོ་བ་རྣམས་རྣམ་ཤེས་ཡུལ་ཅན་ལ་ལོངས་སྤྱོད་པ་དེ་ལ་བརྟེན་ནས་བྱུང་ངོ་།། རྩ་བཞི་པོ་དེ་ལས་འགྱུ་བྱེད་འཐབས་པ་ལས་ཁ་སྤུངས་ཞེས་བྱ་བའི་རླུང་གི་རང་སྒྲ་ཡི་གེའི་འགྱུར་མང་པོར་འཕྲོས་པས། སའི་རྩ་བཞིའི་འཁོར་ལོ་གྱེན་ལ་འཕངས་ཤིང་། དེ་གཉིས་ཀྱི་བར་དུ་ཁ་སྤུངས་ཀྱི་རླུང་ཡུངས་འབྲུ་ཙམ་གྱིས་མ་རེག་པར་བཟུང་ནས་ཕན་ཚུན་སྐར་མའི་ཕོད་ལྟར། འོད་གདངས་ཡི་གེའི་བཀྲག་དང་བཅས་པ་གནས་ལ། ཡས་མན་དུ་པདྨའི་འདབ་མ་རྒྱས་པ་ལྟར་གནས་སོ།། དེ་ནས་ཞག་བཅུ་བཞི་ལ་ཀུན་གཞིའི་རྟེན་བཞི་ཚན་དུ་གནས་པ་དེ་དག་མེར་མེར་པོའི་རྣམ་པ་ཞིག་ཏུ་གྱུར་པའི་དུས་ན། ཆུའི་སྲིན་བུ་སྐྱེས་པར་བྱེད་པའི་གཞི། ཕྲ་བ་དང་། འགྱུར་ཤེས་དང་། བུད་པ་དང་། ལས་ལྡང་གི་སྲིན་བུ་བཞིའི་ལུས་སུ་ཆགས་ཏེ། དེ་དག་གི་ནང་ན་ཡང་། རྩ་ལ་སོགས་པའི་རྟེན་སྔ་མ་དང་འདྲ་བར་ཆགས་པ་ནི། ལུས་གཅིག་ལ་སྲོག་དཔག་ཏུ་མེད་པར་གནས་པའོ།། འདི་དག་ནི་དབང་བསྒྱུར་གྱི་ལུས་ཞེས་བྱ་སྟེ། སངས་རྒྱས་ཀྱི་སྐུ་ཡབ་ཡུམ་གཉིས་གཉིས་ལས་མི་གནས་པས་ན་ལུས་མེད་ཅེས་དངོས་གཟུགས་མ་ཡིན་པས་སོ།། རྡོ་རྗེ་རྩེ་མོ་རོལ་པ་ལས། གཟུགས་གཅིག་ལས་ནི་ལུས་ཀྱི་མཐའ། །གྲུབ་མཐའ་མ་གྲུབ་མཐར་འཛིན་པ། །སྟོང་ཕྲག་གྲངས་ལས་འདས་པ་གནས། །དེ་ཡང་ནམ་མཁའི་ལུས་ཅན་ལས། །ཤོང་བའི་ལས་ནི་སྤངས་པས་ན། །གཟུགས་མཐའ་རྡུལ་ཕྲན་ནམ་མཁའ་ཤེས།། ཞེས་སོ།། དེ་དག་གི་སྲིན་བུ་རེ་རེ་ལ་ཆགས་སྤྱོད་ཀྱི་རླུང་རེ་རེ་གནས་པས་འགྲོ་བ་ཀུན་ལ་འདོད་ཆགས་ཀྱི་ལས་ཉེ་བར་ལེན་པ་དེ་ལས་བྱུང་བའོ།། བཅུ་བཞིས་ལས་ཀྱི་འབྲེལ་མཚོན་པ་ཡང་དེའི་གནད་དོ།། དེ་ནས་ཞག་བདུན་ཚན་གསུམ་པར་གྱུར་ཏེ། ཞག་བཅོ་ལྔ་པ་ལ་སའི་རྩ་ལས་འཕེལ་གཞིའི་འོད་དང་ཡི་གེ་དང་བཅས་པར་བསྐྱེད་དེ། དེ་དག་གི་དབུས་སུ་བཅུ་དྲུག་པ་ལ་དྲན་པའི་གཞི་གསེར་གྱི་རླུངས་ཙམ་བྱུང་བས། བཅུ་བདུན་ན་ནམ་མཁའ་ལ་སྤྲིན་འཁྲིགས་པ་ལྟར་འཁྲིགས་པའི་ནང་དུ་འཕེན་སྡུད་ལས་ཀྱི་འགྱུ་བའི་རླུང་དང་བཅས་པས། བཅོ་བརྒྱད་ལ་འབྱུང་བ་སོ་སོའི་ནུས་པ་རྫོགས་ནས། ཁམས་བཅོ་བརྒྱད་ཀྱི་གཞི་རྩིས་འགྱུར་བའི་རླུངས་ཀྱི་དུམ་བུ་བཅོ་བརྒྱད་ཆགས་སོ།། དེ་ནས་འབྱུང་བ་གཉིས་གཉིས་འདུས་པའི་ལས་ཀྱིས་གོ་སྦྱར་བ་ནི་སྔར་གྱི་ནུས་པ་ཟད་པས་སོ།།
ཁམས་བཅོ་བརྒྱད་པོའི་རླངས་འོ་སྤྲིས་ལྟ་བུ་ལས་ཁམས་འཛིན་ཞེས་བྱ་བའི་རླུང་འདར་བ་དང་འཕྲིག་པ་ལངས་པའི་སྒྲ་དང་བཅས་པས། མེའི་རྩ་འཁོར་ལོ་བཞི་དང་བཅས་པ་གྱེན་ལ་འཕར་ཏེ། རྡུལ་གྱི་ནམ་མཁའ་འཕྲ་སེང་ཞེས་བྱ་བ་ལ་འོག་མས་ཡུངས་འབྲུ་ཉིས་འགྱུར་གྱིས་འཕགས་ཏེ། ཞག་ཉེར་གཅིག་སྤོངས་ཀུན་གཞིའི་རྟེན་གཞི་རྩ་དང་བཅས་པ་དེ་ལྟར་ལྟར་པོའི་རྣམ་པར་གྱུར་པའོ།། དེ་ནི་ལྔ་བརྒྱའི་ཐ་མ་ལ་གསང་སྔགས་ཀུན་གྱི་ལས་མཐའ་ཞག་ཉེར་གཅིག་གིས་བྱེད་དེ། ཀུན་གཞིའི་ཚོགས་པ་འཇིག་པ་ལ་དགོངས་པའོ།། དེ་ནས་སའི་སྲིན་བུ་བཞི་ལས་རླུང་མཁྲིས་བད་ཀན་ལ་སོགས་པའི་ནད་ཀྱི་རྟ་བྱེད་པ་ཅན་ཆགས་པ་སྔར་དང་འདྲའོ།། དེ་ནས་ཞག་ཉེར་གཉིས་ནས་ཉེར་ལྔའི་བར་ལ་འབྱུང་བ་སོ་སོའི་ནུས་པ་དང་ལུས་ཀྱི་གཞི་འགྲུབ་པར་བྱེད་དེ། ཞག་བཞི་པོ་དེ་ལ་འབྱུང་བའི་ནུས་པས་གོང་གི་རྩ་བཞི་ལས་འཕེལ་བ་ཡན་ལག་གི་རྩ་བཞི་སྟེ་བརྒྱད་དུ་ངེས་ལ། སོ་སོའི་འོད་དང་ཡི་གེ་གསལ་བྱེད་དང་བཅས་པར་བསྐྱེད་པ་ནི། རོ་རྣམས་འདུས་པའི་འཁོར་ལོ་སྐར་མའི་འོད་འདྲ་བ་འཚེར་བའི་གདངས་དང་བཅས་པ། འཁོར་ལོ་བརྩེགས་པའི་འདབ་མ་འདྲ་བས་རྩའི་འཁོར་ལོ་ཞེས་བྱའོ།། དེ་དག་བརྒྱད་ཀྱི་དབུས་སུ་འདོད་ཡོན་ལྔ་ལ་བདེ་བ་རེག་བྱེད་ཀྱི་རྟེན་དྲོད་ཀྱི་དྭངས་མ་བསེའི་གཡའ་ཙམ་དུ་གནས་པའི་རླངས་ལས། སྐྱེ་མཆེད་བཅུ་གཉིས་ཀྱི་གཞི་འབྲས་སཱ་ལུ་ལྟར་བུན་པ་དང་ཡལ་བའི་ཚེ་བཅུ་གཉིས་སུ་གནས་པ་ལས། འདུ་བ་དང་མཆེད་པའི་འཁོར་ལོའི་རྣམ་པ་ཀུན་གཞིའི་ལས་ཀྱི་རྟེན་དུ་གནས་སོ།། མཆེད་པའི་གནས་འཁོར་གྱི་ཡི་གེ་དང་བཅས་པའོ།། དེ་ནས་ཡང་ཞག་ཉེར་དགུ་ནས་སུམ་ཅུ་རྩ་གཉིས་ཀྱི་བར་འབྱུང་བ་ཆུས་སྡུད་པ། སས་བརྟན་ཞིང་མནན་པ། མེས་འབར་ཞིང་མཆེད་པ། རླུང་གིས་འབར་ཞིང་བསྐྱོད་པའི་ལས་བྱས་ཏེ། ཞག་སུམ་ཅུ་རྩ་གཉིས་ན་འབྱུང་བ་སོ་སོའི་ནུས་པ་རེ་ཞིག་ཟད་དེ། འདིའི་དུས་ན་སྐྱོད་བྱེད་ལས་རྣམ་པར་རྒོད་པའི་རླུང་ཞེས་བྱ་བ་ལངས་པས། གོང་མའི་རླུང་གི་རྩ་བཞི་ཕྱིར་གྱེན་ལ་ཕུལ་ཏེ། རྡུལ་ཕྲ་རབ་ཀྱི་ནམ་མཁའ་ཡུངས་འབྲུའི་སྟེང་དུ་འཕངས་པ་ལས། གོང་མའི་རྩ་བཞི་ལས་ཡང་རྩ་བཞི་འཕེལ་ཏེ། དེ་དག་གི་དབུས་སུ་རྩེ་མོའི་རླུང་ཤུགས་འཆང་ཞེས་བྱ་བའི་འདབ་མ་ལས་སྐར་མའི་ཕོད་འདྲ་བའི་འོད་འཕྲོ་ཞིང་འདུལ། གོང་མའི་འབྱུང་གཞི་དངོས་ཀྱི་ནུས་པ་ཟད་པས། ཡང་འབྱུང་བ་གཉིས་འདུས་པའི་ལས་ཀྱིས་ཞག་སུམ་ཅུ་རྩ་བཞི་པ་ལས། ཀུན་གཞིའི་རྟེན་བཞི་ཚན་དང་བཅས་པ་དེ་དག་མཁྲང་གྱུར་དུ་གནས་པའི་རྟེན་ལ། ཉོན་མོངས་པ་འདུ་བ་དང་རགས་པའི་རྩ་དྲུག་གི་རླངས་པ་དུག་གི་བུམ་པ་ལས་འཁྲིགས་པ་ལྟར་གནས་ཏེ། རྩེ་མོ་རྣམ་པར་བཀོད་པའི་འཁོར་ལོ་ཞེས་བྱ་བར་གནས་པ་ནི། ཞག་སུམ་ཅུ་རྩ་ལྔ་ན་རྒྱལ་པོའི་ཡིག་ཚང་རྫོགས་པའི་རྒྱུད་དེ་ལས་བྱུང་བའོ།།
དེ་ལྟར་བདུན་ཚན་བདུན་དུ་སྲིད་པ་ལུས་ཀྱི་རྩའི་འཁོར་ལོ་བཞི་བསྐྱེད་པས། དེ་རེ་རེ་ལ་རྩའི་འདབ་མ་བརྒྱད་བརྒྱད་དེ་སུམ་ཅུ་རྩ་གཉིས་སུ་ལུས་སྤྱི་ལ་གནས་པ་ནི། སྲིད་པའི་ཆུ་བོ་རྫས་ཡན་ལག་བཅུ་གཉིས་ཀྱི་སྲིད་པ་ལུས་ཀྱི་གཞི་བཟུང་བ་དེ་ལས་བྱུང་བའོ།། དེ་ལྟར་རྩ་སུམ་ཅུ་རྩ་གཉིས་ནས་ཡེ་ཤེས་སུམ་ཅུ་རྩ་གཉིས་ཀྱི་ལས་འབྱུང་སྟེ། དྭངས་མ་ལས་དོན་དམ་པའི་ཐིག་ལེ་སྒྲོན་མ་བཞིའི་སྨིན་སོ་དང་བཅས་པར་བྱུང་སྟེ། དེས་བདེ་བ་ལམ་དུ་བྱས་ན་བཙན་ཐབས་སུ་སངས་རྒྱ་བར་ངེས་སོ།། དེ་དག་གི་སྙིགས་མ་ལས་ཀུན་རྫོབ་ཀྱི་ཐིག་ལེར་གྱུར་ཏེ། འབྱུང་བ་བཞིའི་སྨིན་སོ་དང་བཅས་པར་བྱུང་ཞིང་། དེས་སྡུག་བསྔལ་རང་རྒྱུད་དུ་སོང་བ་ལས་འཁོར་བའི་ས་བོན་འཕེལ་བར་བྱེད་ལ། དེ་ཉིད་རྩའི་གནད་ལ་བརྟེན་ནས་ལམ་དུ་བྱས་ན། བདེ་བ་ཁྱད་པར་ཅན་གྱི་ཆོས་ཉིད་མངོན་སུམ་དུ་རྟོགས་པར་བྱེད་དོ།། རྩ་དེ་དག་གིས་ནི་ཡེ་ཤེས་ཀྱི་ལམ་དུ་གྱུར་ལ། ཐིག་ལེའི་ངོ་བོར་སོང་བས། བདེ་སྡུག་ཉམས་སུ་མྱོང་བའི་ལས་བྱེད་པའོ།། དེ་ནས་ཡང་ཞག་སུམ་ཅུ་རྩ་ལྔའི་བར་ལ་སྔ་མ་ལྟར་འབྱུང་བ་སོ་སོའི་ལས་ཀྱི་ནུས་པས་སྐྱེད་བྱེད་དང་པོའི་ལས་ཀྱི་འབྲེལ་རྫོགས་པར་བྱས་པས་གཟུགས་ལས་རྡུལ་ཕྲ་རབ་དཔག་ཏུ་མེད་པའི་ཕུང་པོར་འདུ་ཞིང་མཆེད་པ་དང་། དེ་བཞིན་དུ་ཚོར་བ་འདུ་ཤེས་འདུ་བྱེད་རྣམ་ཤེས་ཀྱི་ཕུང་པོའི་ཆ་ལས་མཆེད་ཅིང་འདྲུབ་དཔག་ཏུ་མེད་པར་བསྐྱེད་པ་ནི། ཕུང་པོ་ལྔའི་རིགས་མངོན་སྣང་དུ་སྤུར་བའོ།། དེ་ནས་ཞག་བཞི་བཅུ་རྩ་གཉིས་ལ་ཐུག་པར་འབྱུང་བ་གཉིས་འདུས་པའི་ལས་ཀྱིས། སྐྱེད་བྱེད་དུ་ཆུའི་སྲིན་བུ་སྟོང་ཕྲག་བརྒྱད་ཅུ་རྩ་གཉིས་ཀྱི་ལུས་འཕེལ་བར་བྱས་སོ།། འཁོར་ལོ་དེ་ལ་རྩ་འདབ་དྲུག་ཅུ་རྩ་གཉིས་སུ་མཚོན་པའི་ལས་བྱས་པ་ནི། བསྐལ་པའི་སྐྱེ་འབྲི་དྲུག་ཅུ་རྩ་གཉིས་སུ་འབྱུང་བའི་རྒྱུའོ།། རྩ་དེ་དག་རེ་རེའི་ནང་དུ་རྩ་གནས་ཁྱད་པར་ཅན་གྱི་ཡི་གེ་རེ་རེ། དེ་རྟེན་པར་བྱེད་པ་འོད་ཀྱི་གོང་བུ་རེ་རེ། འོད་འཛིན་པར་བྱེད་པའི་ཀུན་བཟང་ཡབ་ཡུམ་གཉིས་གཉིས་སུ་གནས་སོ།། དེའང་རྩ་སྣ་དྲུག་ཅུ་རྩ་གཉིས། ཡི་གེ་དྲུག་ཅུ་རྩ་གཉིས་ཏེ་བརྒྱ་ཉེར་བཞི། འོད་དྲུག་ཅུ་རྩ་གཉིས་ཏེ། བརྒྱ་དང་བརྒྱད་ཅུ་རྩ་དྲུག ཀུན་བཟང་ཡབ་དང་ཡུམ་བསྡོམས་པས་བརྒྱ་ཉེར་བཞི་སྟེ། སྐྱེད་བྱེད་དང་པོའི་འཁོར་ལོ་ན། ཡེ་ཤེས་འགྱུ་བའི་ཁྱད་པར་སུམ་བརྒྱ་དང་བཅུ་ཐམ་པའོ།། དེ་རྣམས་ཡེ་ཤེས་དག་པའི་རླུང་གིས་འཕར་བ་དང་ཤི་བ་པ་ལ་སོགས་པས། ཞི་གནས་དང་ལྷག་མཐོང་གི་བྱེད་པ་ངེས་པར་རྟོགས་པར་བྱེད་པས་ན་སྐྱེད་བྱེད་ཅེས་བྱ་སྟེ། སྲིད་པ་ལུས་ཀྱི་གཞི་ཡིན་པས་དང་པོ་ཞེས་བྱའོ།། དེ་ལྟར་ཀུན་གྱི་གཞི་ཡིན་པས་འཁོར་ལོའོ།། འབྱུང་བ་ཁྱད་པར་གྱི་ཆོས་རླུང་ལ་སོགས་པའི་རྣམ་གྲངས་དེ་ཙམ་ཅིག་སོ་སོའི་འབྱུང་བའི་ཕུལ་གྱིས་འགྲོ་བ་དང་འོང་བའི་ཁྱད་པར་དུ་གནས་པའོ།། ཉོན་མོངས་པ་དང་ལས་ཀྱི་བྱེད་པ་དེ་ཙམ་ཅིག་ཏུ་ལས་ཀྱི་རླུང་གི་འཕེན་པ་དང་། རྔུབས་པ་དང་། དགོང་བ་དང་། གཞིལ་བར་བྱེད་པས་ན་ཉིན་མཚན་ངེས་པའོ།། དེ་ལྟར་ན་རྐྱེན་ཚོགས་པ་བྱེ་བྲག་གི་ཆོས་དགུ་བརྒྱ་དང་སུམ་ཅུ་ཐམ་པར་གནས་པ་ནི་››དབང་གི་གཞི་ལམ་ངེས་པ་ལས་བྱུང་བའོ།།
དེ་ཡང་འབྱུང་བ་ཆུའི་འཁོར་ལོ་རྟེན་འབྲེལ་བཅུ་གཉིས་ཀྱིས་འཁོར་ཞིང་འདུས་པ་ལས། སྲིན་བུ་སྟོང་ཕྲག་བརྒྱད་ཅུ་རྩ་ལྔ་གནས།དེ་རེ་རེ་ལ་རྩ་དེ་ཙམ་རེའི་ནང་ན་ཡི་གེ་དེ་ཙམ་རེ་སྟེ། རླུང་གི་འཕེན་པ་རེ་རེ་ལས་མེད། སྐུ་རེ་རེ་གནས་པས་ཚོགས་པའི་ཆོས་དཔག་ཏུ་མེད་པའི་ཕྱིར། ཀུན་གཞི་ཀུན་གྱི་གཞི་ཡིན་ཏེ། །རྣམ་པར་བྱང་བའི་གཞི་མའང་ཡིན། །ཅེས་པའོ།། དེ་ནས་ཀུན་གཞི་ལུས་ཀྱི་རྟེན་དང་དེ་གཉིས་འདྲེས་པ་ནི་དབང་པོ་ལྔའི་གཞིའི་དོད་དབང་རྟེན་ཙམ་དུ་གནས་པ་ལས། ཞག་བཞི་བཅུ་རྩ་དྲུག་ཏུ་སོང་བའི་བར་ལ་འབྱུང་བ་སོ་སོའི་བྱེད་ལས་ཀྱི་ནུས་པས། དྲན་པ་འདུས་པའི་འཁོར་ལོ་ལ་རྫོགས་ཤིང་འདུས་པས། མེ་རྡུལ་ལ་སོགས་པའི་རྡུལ་རྣམས་འཕེལ་ཞིང་། ཚོར་བ་བདེ་སྡུག་གི་ཉམས་འཕེལ་བ་དང་། འདུ་ཤེས་འདུ་མཆེད་དང་། རྣམ་ཤེས་ཡུལ་དང་འཇུག་པའི་ཁྱད་པར་འཕེལ་ལ། འདུ་བྱེད་ལས་རྩ་བ་དང་ཡན་ལག་གི་ཉོན་མོངས་པ་འཕེལ་ཞིང་། ཁམས་བཅོ་བརྒྱད་ཀྱི་སྤྲོས་འགྱུར་ལས་འཕེལ་ལོ།། དེ་ནས་འབྱུང་བཞི་སོ་སོའི་ནུས་པའི་སྟོབས་ཟད་ནས། འབྱུང་བ་གཉིས་གཉིས་འདུས་པས་དྲན་པ་འདུས་པའི་འཁོར་ལོ་ལ་རྩ་རེ་རེ་ལས་མཆེད་པ་སྐྱོད་པའི་རྩ་རེ་རེ་སྟེ་བཅུ་དྲུག་ཏུ་འཕེལ་བ་ནི་དབང་བཅུ་དྲུག་གི་འཕེལ་སྟོན་པའོ།། དེ་དག་རེ་རེའི་ནང་དུ་རང་བཞིན་རྩ་གནས་ཀྱི་ཡི་གེ་རེ་རེ། དེ་བརྟན་པ་འོད་ལྔའི་གོང་བུ་རེ་རེ། དེ་བརྟེན་པའི་ཀུན་བཟང་ཡབ་ཡུམ་གཉིས་གཉིས་སུ་གནས་སོ།། དེའང་རྩས་ལུས་བརྟེན། ལུས་ཀྱིས་འབྱུང་བ་བརྟེན། ཡི་གེས་འཁོར་ལོའི་ཆོས་བརྟེན། འོད་ཀྱིས་ཡེ་ཤེས་བརྟེན། ཀུན་བཟང་ཡབ་ཡུམ་གྱིས་སྐུ་གསུམ་བརྟེན་པའོ།། ཡེ་ཤེས་དང་། སྐུ་དང་། ཆོས་ཉིད་དང་། འོད་རང་གི་ངོ་བོར་བཞུགས་པ་བཞི་ལ་བརྟེན་ནས་དབང་བཞིའི་འབྲས་བུ་ཚད་དུ་ཕྱིན་པའོ།། དྲན་པ་འདུས་པའི་འཁོར་ལོ་རྩ་བཅུ་དྲུག་གི་ནང་ན། སེམས་བཅུ་དྲུག་བརྟེན་ནས་གནས་པའོ།། དེ་ཡང་སེམས་དང་། སེམས་ཉིད་ཀྱི་དབྱེ་བ་ལས། དང་པོ་སེམས་››ལ་སྡུད་པ་ཆུའི་སེམས་ཀྱིས་དྲན་བསམ་གྱི་གཞི་འཛིན། བརྟན་པ་སའི་སེམས་ཀྱིས་ཚོགས་པ་སྡུད། འཕྲོ་བ་མེའི་སེམས་ཀྱིས་ཡུལ་ལ་སྤྲོ། ཡང་བ་རླུང་གི་སེམས་ཀྱིས་སྐྱོད་པར་བྱེད་པའོ།། སེམས་ཉིད་ལ། སྐྱེ་མེད་དོན་གྱི་སེམས་ཉིད། འགག་མེད་དྲན་པའི་སེམས་ཉིད། འགྱུར་མེད་དཔེ་དོན་འདྲེས་པའི་སེམས་ཉིད། རང་རྫོགས་དངོས་དོན་གང་དུ་ཡང་མ་ཕྱེ་བའི་སེམས་ཉིད་དོ།། དྲན་པ་ལ་སེམས་དང་། ཡིད་གཉིས་ལས། སེམས་ཀྱི་དྲན་པ་ནི་བཤད་པ་བཞིན་ནོ།།
ཡིད་ཀྱི་དྲན་པ་ལ་དྲུག་སྟེ། ཀུན་ཏུ་ཚོལ་བྱེད་ཀྱི་དྲན་པ་དག་པ་ལྷའི་སྐུར་གསལ་ལ། མ་དག་པ་ལྷའི་འགྲོ་བར་འཕེན་ཞིང་། ཕྱིན་ཅི་ལོག་ན་ལོག་སྲིད་ཅན་གྱི་ལུས་སུ་འཕེན་ནོ།། གཏན་ལ་འབེབས་པའི་ཡིད་ཀྱི་དྲན་པ་དག་པས་རིག་འཛིན་གྱི་ས་ཐོབ། མ་དག་པས་ལྷ་མིན་དུ་སྐྱེ། ཕྱིན་ཅི་ལོག་ན་སྨེ་ཤ་ཅན་གྱི་རིགས་སུའོ།། ངེས་པར་འཇོག་པའི་ཡིད་ཀྱི་དྲན་པ་དག་པས་མཁའ་སྤྱོད། མ་དག་པས་མི། ཕྱིན་ཅི་ལོག་ན་འདོད་སྲེད་ཅན་གྱི་འགྲོ་བར་འཕེན་ནོ།། ཡིད་ཀྱི་རྣམ་ཤེས་ཀྱི་དྲན་པ་དག་པས་ཕྱག་རྒྱའི་རྣལ་འབྱོར། མ་དག་པས་བྱོལ་སོང་། ཕྱིན་ཅི་ལོག་ན་ལོག་ལྟ་ཅན་ནོ།། ཉོན་མོངས་པ་ཅན་གྱི་ཡིད་ཀྱི་དྲན་པ་དག་པས་ཡི་གེ་གཅིག་པའི་རྣལ་འབྱོར་མ་དག་པས་ཡི་དྭགས། ཕྱིན་ཅི་ལོག་ན་འདོད་སྲེད་ལོག་པའི་འགྲོ་བའོ།། འགྱུ་བྱེད་འཛིན་པའི་ཡིད་ཀྱི་དྲན་པ་དག་པས་འཁོར་ལོ་འཛིན་པའི་རྣལ་འབྱོར། མ་དག་པས་དམྱལ་བ། ཕྱིན་ཅི་ལོག་ན་སྡུག་བསྔལ་ཅན་གྱི་འགྲོ་བའོ།། དེ་ཡང་ཀུན་ཏུ་ཚོལ་བའི་ཡིད་ནི་རླུང་གི་རྟ་དང་བཅས་པའི་དྲན་པ་སྔར་གྱི་དྲན་པ་རྗེས་སུ་འཛིན་པ་ལས་བྱུང་བའོ།། གཏན་ལ་འབེབས་པའི་ཡིད་ནི། སའི་རྟ་དང་བཅས་པ་འདས་པ་ལས་མཆེད་པའི་དྲན་པ་ལས་བྱུང་བའོ།། ངེས་པར་འཛིན་པའི་ཡིད་འབྱུང་བ་ཆུའི་རྟ་དང་བཅས་པའི་དྲན་པ་ལས་བྱུང་སྟེ་ད་ལྟའི་དྲན་པ་རྗེས་སུ་འཛིན་པ་ལས་བྱུང་ངོ་།། ཡིད་ཀྱི་རྣམ་པར་ཤེས་པ་ནི། ཡིད་དྲུག་གི་ཤེས་པའི་ཆ་འདུས་པ་ལས་བྱུང་སྟེ། མེའི་རྟ་དང་བཅས་པ་ལས་བྱུང་ངོ་།། དེ་ལྟའི་དྲན་པ་ཉེ་བར་མཚོན་པ་ལས་བྱུང་བའོ།། ཉོན་མོངས་པ་ཅན་ནི། ཆུ་དང་ས་གཉིས་འདུས་པའི་རྟ་དང་བཅས་པ་མ་འོངས་པའི་དྲན་པའི་རྗེས་འཛིན་པ་ལས་བྱུང་བའོ།། འགྱུ་བྱེད་འཛིན་པའི་ཡིད་ནི། བག་ཆགས་སྔ་ཕྱིའི་ཚོགས་པ་འདུས་པ་སྟེ་མེ་རླུང་གཉིས་ཀྱི་རྟ་དང་བཅས་པ་མ་འོངས་པའི་དྲན་པ་མཆེད་པ་ལས་བྱུང་བའོ།།
དེ་ལྟར་དྲུག་གི་སྨིན་སོས་ནང་དུ་རྣམ་ཤེས་ཚོགས་དྲུག་ཏུ་བྱུང་ངོ་།། དེ་དག་གི་སོ་སོའི་འདུ་བ་ལས་ཁམས་བཅོ་བརྒྱད་འཕེལ་བ་ཐོབ་ལ། ཐོབ་པས་གནས་ཏེ། དེ་དག་གི་རྒྱུ་དང་རྐྱེན་ལས་སའི་སྲིན་བུ་སྟོང་ཕྲག་བརྒྱད་ཅུ་རྩ་བཞིར་བྱུང་བ་ནི། ལུས་ཀྱིས་ལུས་བསྐྱེད། ངག་གིས་ངག་བསྐྱེད། སེམས་ཀྱིས་སེམས་བསྐྱེད་པ་སྟེ། བཀོད་པ་ཆེན་པོ་ལས། བསྐྱེད་པ་གསུམ་གྱིས་འགྲོ་བ་རྣམས། །སོ་སོའི་སྨིན་སོ་རྫོགས་པ་སྟེ། །འབྱུང་བ་ལས་ནི་ལུས་དག་དང་། །ཡི་གེ་ལས་ནི་སྒྲ་སྐད་གསུང་། །དྲན་པ་ཚེ་ལས་ཡིད་སོགས་སོ།། ཞེས་སོ།། དེའང་སྲིན་བུ་བརྟེན་པའི་ཡི་གེ་དང་། དེའི་རྟེན་སྐུ། དེ་རེ་རེ་ལ་སྐུ་གསུང་ཐུགས་ཀྱི་ངེས་པའི་རྟེན་དུ་གནས་པས། དབང་དང་བསྐྱེད་རྫོགས་བསྒོམས་ན་གྲོལ་རུང་གི་གང་ཟག་ཅེས་བྱ་སྟེ། རྣལ་འབྱོར་དུ་འཇུག་པ་ལས། སྐུ་དང་གསུང་དང་ཐུགས་ཉིད་ལས། །རྣལ་འབྱོར་ས་བོན་དེས་རྫོགས་ནས། །འདིར་ནི་དབང་བསྐུར་ངེས་པས་སོ།། ཞེས་སོ།། དེ་ལྟར་དྲན་པ་འདུས་པའི་འཁོར་ལོ་ན་ཚོགས་པའི་ཆོས་བཅུ་དྲུག ཡེ་ཤེས་བཅུ་དྲུག་སྟེ་སུམ་ཅ་རྩ་གཉིས། ཡི་གེ་བཅུ་དྲུག་སྟེ་ཞེ་བརྒྱད། འོད་ཀྱི་གོང་བུ་བཅུ་དྲུག་སྟེ། དྲུག་ཅུ་རྩ་བཞི། ཡབ་བཅུ་དྲུག་ཡུམ་བཅུ་དྲུག་བསྡོམས་པས་དགུ་བཅུ་རྩ་དྲུག ཡབ་ཡུམ་རེ་རེ་ལ་སྐུ་གསུང་ཐུགས་ཀྱི་ལྷ་གསུམ་གསུམ་སྟེ་ལྷ་དགུ་བཅུ་རྩ་དྲུག་དང་བསྡོམས་པས་བརྒྱ་དགུ་བཅུ་རྩ་གཉིས། སེམས་དང་ཡིད་ཀྱི་ཚོགས་པ་ཉི་ཤུ་སྟེ་ཉིས་བརྒྱ་དང་བཅུ་གཉིས། ཡིད་ཀྱི་འགྱུ་བྱེད་ཀྱི་ལས་བཅོ་བརྒྱད་དེ་ཉིས་བརྒྱ་སུམ་ཅུ། ཁམས་བཅོ་བརྒྱད་ལ་འཕེལ་བཅོ་བརྒྱད་དེ། ཉིས་བརྒྱ་དང་དྲུག་ཅུ་རྩ་དྲུག དབང་པོ་ལྔའི་གཞི་ལྔ། དབང་པོའི་རྟེན་ལྔ། དབང་པོའི་སྒོ་ལྔ་དང་བསྡོམས་པས་ཉིས་བརྒྱ་དང་བརྒྱད་ཅུ་རྩ་གཅིག །ཡིད་ཀྱི་མྱོང་བ་ལ་ཉོན་མོངས་པ་ལྔ་ལྔ་སྟེ་སུམ་ཅུ་དང་བསྡོམས་པས་སུམ་བརྒྱ་དང་བཅུ་གཅིག དེ་དག་རེ་རེ་ལ་དྲན་པའི་འཕྲོ་བ་དང་། འདུ་བ་གཉིས་གཉིས་ཏེ། དྲུག་བརྒྱ་ཉི་ཤུ་རྩ་གཉིས་སྲིན་བུ་ཁྲི་ཁྲག་བརྒྱད་དང་སྟོང་ཕྲག་ལྔ། དེ་རེ་རེ་ལ་ཡི་གེ་དེ་ཙམ་ཞིག སྐུ་དེ་ཙམ་ཞིག་སྟེ་འབུམ་ཕྲག་བཞི་དང་ཁྲི་ཕྲག་ལྔ་དང་སྟོང་ཕྲག་གཅིག་ཏུ་གནས་པ་ནི། ནང་དུ་ནད་ཀྱི་བྱེ་བྲག་རྒྱུ་དང་རྐྱེན་ཉེ་བ་དང་རིང་བར་བྱེད་ལ། ཕྱིར་བ་སྤུ་བྱེ་བ་གཅིག་དང་བཞི་ཁྲི་སྐྱེད་པར་བྱེད་དོ།། དེ་དག་རྣམས་ཀུན་གཞིའི་རྣམ་པར་ཤེས་པ་བཞི་ཚན་འདུས་ཤིང་དེ་དག་ལས་ཀྱི་ཚོགས་པ་ལས། ཁྱབ་འཇུག་རུས་སྦལ་གྱི་རྣམ་པ་དང་འདྲ་བ། དབང་པོའི་སྒོ་གསལ་ལ་འགུལ་བའི་རླུང་མེད་པ། ཡན་ལག་གི་གཞིའི་འཆོས་ལ་བསྐྱོད་པའི་ནུས་པ་མེད་པ་ནི་རླུང་གི་འགྱུར་བྱེད་ལས་སུ་མ་རུང་བའོ།། འདི་ཉིད་འཕེལ་བ་ལས་སྐད་ཅིག་ལ་རྟོག་པ་བརྒྱ་ཉི་ཤུ་འགྱུ་བའི་ཚད་དུ་བྱུང་བའོ།། དེ་ནས་ཡང་ཞག་ལྔ་བཅུར་འགྲོ་བའི་ནུབ་མོ་འབྱུང་བ་ཆུའི་བྱེད་ལས་ཀྱིས། ལུས་ཀྱི་འཁོར་ལོ་གཉིས་བོར་བའི་ཚོགས་པའི་ཆོས་དེ་དག་རླུང་གིས་སོ་སོར་གཏོར་བ་ལས། ཆུའི་སྡུད་བྱེད་ཀྱིས་གཅིག་ཏུ་བསྡུས་པས། སེ་འགྱུར་གྱི་འབྲུ་ལེགས་པར་བལྟམས་པ་ལྟར་གནས་པ་ལས། སའི་ལྗིད་ཀྱིས་དེ་དག་མནན་པས་འགྱུ་ཞིང་འཕྲིག་པ་ཙམ་གྱིས་སྟོབས་ཀྱང་ཉམས་པར་བྱས་སོ།། དེ་ནས་མེའི་ནུས་པས་དྲོད་ཕབས་ཏེ་ཚ་བའི་རེག་པ་མྱོང་ནས། དེ་དག་སྤྲ་བ་མེས་མཆེད་པ་ལྟར་བསྲེགས་ཏེ། རྡུལ་ཕྲན་དུ་བྱས་སོ།། དེ་ནས་རྩ་གསུམ་པའི་ནུབ་མོ་རླུང་གི་ནུས་པས་རྡུལ་ཕྲ་རབ་དེ་ཀུན་གཡོ་འགུལ་འཕྲིག་པ་ཙམ་ལས། རླུང་ནང་འཐབས་པས་ཕྱོགས་ཀུན་ཏུ་གཏོར་ནས་སོ་སོར་ཕྱེའོ།།
འདི་དག་གི་དུས་ནས་སྡུག་བསྔལ་བཞི་མྱོང་བ་ནི། ཆུས་གྲང་རེག་ཏུ་བྱས་པས་སྡུག་བསྔལ་ཙམ་མོ།། སའི་ལྗིད་ཀྱིས་མནན་པས། སྡུག་བསྔལ་གྱིས་སྡུག་བསྔལ་ལོ།། མེས་བསྲེགས་པས་འགྱུར་བའི་སྡུག་བསྔལ་ལོ།། རླུང་གི་གཏོར་བས་ལྷུང་གིས་དོགས་པའི་ཕྱིར་འདུ་བྱེད་ཀྱི་སྡུགབསྔལ་ལོ།། དེ་ལྟར་ཞག་བཞིས་འབྱུང་བ་བཞི་པོ་རང་གི་ནུས་པ་ཟད་ནས། འབྱུང་བ་གཉིས་འདུས་ཀྱི་ནུས་པའི་དུས་ན། རོ་རྣམས་འདུས་པའི་རྩ་འདབ་སུམ་ཅུ་རྩ་གཉིས་སུ་སོ་སོར་སྨིན་ནས་རེ་རེའི་ནང་དུ་ཡེ་ཤེས་དང་། འོད་དང་། རླུང་གི་གདངས་དང་། ཡི་གེ་དང་། འོད་ཀྱི་གོང་བུ་དང་། ཀུན་བཟང་ཡབ་ཡུམ་གྱི་སྐུ་རེ་རེ་སྨིན་པ་ནི། སུས་ཀྱང་བྱས་པ་མེད་པར་བྱུང་བས་རང་བྱུང་ཞེས་བྱའོ།། དེ་ལྟར་འབྱུང་བ་འདུས་པས་རྩ་བསྐྱེད་ལ། རྩའི་ནུས་པས་ལུས་བསྐྱེད་ལ། ལུས་ཀྱི་ནུས་པས་དབང་པོ་བསྐྱེད་ལ། དབང་པོའི་ནུས་པས་ཡན་ལག་རྣམས་བསྐྱེད་ལ། ཡན་ལག་གི་ནུས་པས་ཤ་ཁྲག་དྲོད་དབུགས་རྣམས་བསྐྱེད་ལ། དེ་བཞིས་རུས་པ། རྐང་མར། ཚིལ་རྣམས་བསྐྱེད་ལ། དེ་དག་གིས་པགས་པ་དང་། ཆུ་སེར་དང་། ངར་སྣབས་ལ་སོགས་པ་བསྐྱེད། དེས་ཆུ་བ། རྒྱུས་པ། ལྷ་བ་རྣམས་བསྐྱེད། དེས་རྒྱུངས་པ་བསྐྱེད། དེས་ཀུན་རྫོབ་ཀྱི་ཐིག་ལེ་བསྐྱེད་ལ། དེས་ཡང་ལུས་ཀྱི་རླུང་སེམས་འདུས་པ་བཞི་བསྐྱེད་པས་ན། བསྐྱེད་རིམ་བསྒོམས་པས་ལུས་ཀྱི་ཆགས་བྱེད་ངེས་པའི་ལས་སྦྱོང་བྱེད་དུ་འགྲུབ་པའོ།། དེ་ལྟར་རོ་རྣམས་འདུས་པའི་འཁོར་ལོ་སྐྱེ་མཆེད་བཅུ་གཉིས་ཀྱི་འཕེལ་བ་བསྒྲུབ་པའི་བྱེད་ལས་ཅན་འདིར་མེའི་ལས་གཙོ་བས། ཟས་ལ་སོགས་པའི་རོའི་དྭངས་མས་ཕུང་པོ་དང་ཁམས་དང་སྐྱེ་མཆེད་ལ་སོགས་པ་བསྐྱེད། སྙིགས་མས་དྲི་ཆེན་དང་དྲི་ཆུ་ལ་སོགས་པ་དོར་བར་བྱེད་དོ།། རོ་ནི་མངར་བས་བཀྲག་བསྐྱེད་ལ། ཁ་བས་མདངས་བསྐྱེད། བསྐ་བས་གཟི་བརྗིད་བསྐྱེད། སྐྱུར་བས་སྟོབས་བསྐྱེད། ཀླེག་པས་ཤེད་བསྐྱེད། ལན་ཚྭའི་རོས་བྱང་སེམས་བསྐྱེད་པའི་ཕྱིར་རོ་རྣམས་ཞེས་བྱའོ།། འདུས་པ་ནི། རོ་དྲུག་འདུས་པ་སྟེ་ཟས་ཀྱི་རྣལ་འབྱོར་འགྲུབ་པའོ།། འགྲོ་དྲུག་གི་ཆ་མི་ལ་ཚང་བའི་གནད་དོ།། འཁོར་ནི། ཟས་རོ་ལ་ཚུར་འཁོར་བའོ།། ལོ་ནི། ལོ་གསུམ་བསླབས་ན་བཅུད་ལེན་འགྲུབ་པའོ།། དེའི་ཕྱིར་རོ་རྣམས་འདུས་པའི་འཁོར་ལོ་ཞེས་བྱའོ།། དེ་ནས་ཞག་ལྔ་བཅུ་རྩ་དྲུག་ན་འབྱུང་བ་མེས་དྲོས་གཡོས། རླུང་གིས་དྲོད་སྦར་བས་ལུས་ཀྱི་སྨིན་སོ་སྦལ་པའི་རྣམ་པ་དང་འདྲ་བ་དབང་པོར་གསལ་ལ་དབང་སྟོབས་མ་རྙེད་པ། ཡན་ལག་ཏུ་བྱུང་ལ་བསྐྱོད་པའི་རླུང་མ་རྙེད་པར་བྱུང་ངོ་།། འདིའི་དུས་ན་མེའི་སྲིན་བུ་སྟོང་ཕྲག་བརྒྱད་ཅུ་རྩ་ལྔ་ཆགས་པ་ནི། ལུས་ཅན་ལ་ནི་ལུས་ཀྱིས་སྤྲུལ། །ཅེས་པའོ།། དེ་ལྟར་ཚོགས་པའི་ཆོས་ངེས་པར་སྦྱར་ན། རྩ་སུམ་ཅུ་རྩ་གཉིས་ན་ཡི་གེ་སུམ་ཅུ་རྩ་གཉིས་ཏེ་དྲུག་ཅུ་རྩ་བཞི། འོད་ཀྱི་གོང་བུ་སུམ་ཅུ་རྩ་གཉིས་ཏེ་དགུ་ཅུ་རྩ་དྲུག ཀུན་བཟང་ཡབ་ཡུམ་དྲུག་ཅུ་རྩ་བཞི་སྟེ། བརྒྱ་དྲུག་ཅུ་ཐམ་པ། ཡབ་ཡུམ་རེ་རེ་ལ་སྐུ་གསུམ་ཐུགས་ཀྱི་ལྷ་ཡེ་ཤེས་སེམས་དཔའ་དང་བཞི་བསྣན་པས། བཞི་བརྒྱ་དང་ཉེར་དྲུག་སྐྱེ་མཆེད་ལས་ཀྱི་འབྲེལ་བཅུ་གཉིས་ལས་འགྱུར་རྟོག་པའི་གྲངས་ཉི་ཤུ་ཉི་ཤུ་སྟེ། ཉིས་བརྒྱ་དང་བཞི་བཅུ་སྟེ། བསྡོམས་པས་དྲུག་བརྒྱ་དང་དྲུག་ཅུ་རྩ་དྲུག དེ་དག་སྨིན་པའི་ངེས་པའི་ཁྱད་པར་ལས། ཉོན་མོངས་པ་བག་ལ་ཉལ་སྟོང་ཕྲག་བརྒྱད་ཅ་རྩ་ལྔ། དེའི་འགྱུར་མེའི་སྲིན་བུ་སྟོང་ཕྲག་བརྒྱད་ཅུ་རྩ་ལྔ། དེ་དག་རེ་རེ་ན་ཡི་གེ་རེ་རེ། སྐུ་རེ་རེ། སྐུ་དེ་ནས་སྨིན་པས་ཡེ་ཤེས་སེམས་དཔལ་རེ། ཐུགས་ཀ་ན་གནས་པ་དང་། དེ་ལྟར་ན་སྲིན་བུ་ལུས་ཀྱི་འཕེལ་བྱེད་དང་། ཉོམ་མོངས་རྟོག་པའི་གཞི་གཉིས་ལ་འབུམ་ཕྲག་གསུམ་དང་ཁྲི་ཕྲག་ཕྱེད་དང་གསུམ་སྟེ། རོ་རྣམས་ཀྱི་འཁོར་ལོ་ལ་ཚོགས་པའི་ཆོས་འབུམ་ཕྲག་གསུམ་དང་ཁྲི་ཕྲག་གསུམ་དང་། བརྒྱ་དྲུག་ཅུ་རྩ་དྲུག་ཏུ་གནས་སོ།། དེ་ལྟར་ཚོགས་པ་དཔག་ཏུ་མེད་པ་ཡོད་པས་ན་ཀུན་གཞི་ཞེས་བྱའོ།།
དེ་ཡང་ཞག་ལྔ་བཅུ་རྩ་བདུན་གྱི་ནུབ་མོ་ཆུས་དེ་དག་གཅིག་ཏུ་བསྡུས། སས་མནན་ཞིང་བརྟན་པར་བྱས། རྩ་དགུ་ལ་མེས་ཚིག་ཅིང་བསྲེགས། རླུང་གིས་སོ་སོར་ཕྱེ་སྟེ། ཟླ་བ་གཉིས་སོང་བའི་དུས་ན་འབྱུང་བཞི་བྱེད་ལས་ཀྱི་ནུས་པ་ཟད་ནས། ཡང་འབྱུང་བ་གཉིས་འདུས་ཀྱིས་བྱེད་དེ། ཟླ་བ་གཉིས་དང་ཞལ་གསུམ་ན་རྩེ་མོ་རྣམ་པར་བཀོད་པའི་འཁོར་ལོ་ལ་རྩ་བརྒྱད་ལས་རང་ངོའི་རྩ་དང་བཞི་བཅུ་རྩ་ལྔ་ལྔར་འཕེལ་བས་རྩ་འདབ་སུམ་ཅུ་རྩ་བརྒྱད་དང་དྲུག་ཅུ་ཐམ་པར་འཐོན་ནས་ལུས་ཀྱི་ཕྱི་ནང་ཀུན་ཏུ་འཕྲོས་ཏེ། ཁྱད་པར་གྱི་རྩའི་མཆེད་དང་། ཐུན་མོང་གི་མཆེད་རྣམས་སུ་བྱུང་བའོ།། རྩ་དེ་དག་གི་གྱེན་ལ་རྒྱུ་བ་དང་། ཐུར་དུ་འཕེན་པ་དང་། ལོགས་ལ་ཤར་བ་དང་། འཁྲུག་པ་དང་། སྒྲིལ་བ་དང་། རྐྱང་པ་དང་། སྦོམ་པ་དང་། ཕྲ་བ་དང་། ཡལ་ག་ཅན་རྣམས་ཀྱིས། ཁྲག་དང་། ཆུ་སེར་དང་། དབུགས་ཀྱི་རྟེན་དང་། རྟ་བྱེད་པའོ།། འགྱུར་བྱེད་དང་། རིང་ཐུང་དང་། འཕར་བའི་ལས་བྱེད་པ་ནི་བདུན་ཅ་རྩ་གཉིས་ཏེ་འཕེན་པ་རླུང་གི་ལས་བྱེད་པའོ།། འགྱུར་བ་དང་། འཕྲིག་པ་དང་། འཕེལ་བ་ནི། ནད་ཀྱི་འདུ་མཆེད་སྣ་ཚོགས་སུ་བྱེད་པའོ།། འགྱུར་བ་དང་། འཁྲོག་པ་དང་། འཛིན་པས་ནི་ཉོན་མོངས་པ་བདག་དང་བཅས་པའི་ལས་བྱེད་པའོ།། གང་བ་དང་། སྟོང་པ་དང་། སེལ་བས་ནི་དྭངས་སྙིགས་འབྱེད་པའི་ལས་བྱེད་པའོ།། འདར་བ་དང་། འཕྲིལ་བ་དང་། གསེང་བས་ནི། བདེ་བ་དང་། སྡུག་བསྔལ་དང་། བཏང་སྙོམས་ཀྱི་ལས་བྱེད་པའོ།། དེ་ལྟར་རྩའི་འཁོར་ལོ་འདུས་པའི་དབུས་སུ་ཡི་གེའི་རང་སྒྲ་དང་། འོད་ཀྱི་གདངས་འཁྲུགས་པ་ལས། སྣ་ཚོགས་དཀར་དམར་འོད་ཀྱི་འཁོར་ལོ་འཁྲུགས་པས་དབང་པོ་ལྔ་ལྔ་སོ་སོར་འཛིན་པའི་རྩ་ལས། དབང་པོ་ལྔའི་སྒོ་ལས་རང་རང་གི་ཡི་གེའི་འོད་འཁྲུགས་པས། སྣ་ཚོགས་ཀྱི་བདེ་སྡུག་ཏུ་མཆེད་ཅིང་འབར་བར་འགྱུར་རོ།། རྩ་དེ་དག་ཀུན་གྱི་ནང་ཡེ་ཤེས་ཀྱི་ངོ་བོར་བཞུགས་པའམ་ལམ་དུ་བཞུགས་པ་དངོས་མ་ཡིན་ཏེ། ཡེ་ཤེས་ཀྱི་གདངས་སམ་རྩལ་གྱི་ཁྱབ་པ་ཏིལ་འབྲུ་ལ་མར་གྱིས་ཁྱབ་པའམ་ཉི་ཟེར་བུ་གར་ཤར་བ་བཞིན་ནོ།། རྩའི་རང་ངོ་ཡེ་ཤེས་ཀྱི་རྩལ་ལས་ལྟ་སྒོམ་སྤྱོད་པའི་རྟེན་དུ་གནས་སོ།། དེ་ལྟར་འབྱུང་བ་གཉིས་འདུས་པའི་ལས་བྱས་པས་ལུས་ཀྱི་དབང་པོ་དང་། ཡན་ལག་དང་། པགས་པ་དང་། བ་སྤུ་ལ་སོགས་པ་ལེགས་པར་བསྐྱེད་ལ། དེ་ནས་བདུན་ཚན་དགུ་དང་ཞག་བཞི་ལོན་པའི་དུས་ན། རླུང་གི་སྟོབས་ཀྱིས་འགུལ་བ་དང་། ཡན་ལག་བསྐྱོད་པའི་ལས་སུ་འགྱུར་ཏེ། མའི་ཤ་ཁྲག་གི་དྭངས་མའི་ཟས་ལ་སྤྱོད་པ་འབྱུང་ངོ་།། འདིའི་དུས་སུ་ཀུན་གཞིའི་རྣམ་པར་ཤེས་པ་ཚོགས་པའི་རྟེན་དག་པའི་ལོངས་སྤྱོད་ཅིང་ཡུལ་དང་དབང་པོ་ཉེ་བར་ལེན་པ་ཙམ་དུ་གྱུར་པའོ།། དེ་ལྟར་ལུས་ཀྱི་རྩེ་མོ་མགོ་ཡིན་ལ་དེ་ན་རྩའི་རྣམ་གྲངས་ཡི་གེའི་སྤྲེལ་ལྟ་བུར་བཀོད་པས་རྩེ་མོ་རྣམ་པར་ཀོད་པའི་འཁོར་ལོ་ཞེས་བྱའོ།། དེ་དག་སོ་སོའི་བྱེད་ལས་ཚོགས་པ་ལས་རླུང་གི་སྲིན་བུ་སྟོང་ཕྲག་བརྒྱད་ཅུ་རྩ་ལྔ། ཡི་གེའི་སྟོབས་ཀྱིས་འཁྲོག་པ་དང་། རླུང་གི་སྟོབས་ཀྱིས་འགུལ་བ་དང་། ཁ་༡ ཟས་ཉེ་བར་ལེན་པ་དང་། ལུས་སོ་སོ་འགྲོ་འགུལ་དུ་བྱུང་ལ་སྐུ་ཡོད་པའི་སྟོབས་ཀྱིས་སྲིན་བུ་དེ་དག་སོ་སོའི་ཤེས་པ་གསལ་བར་བྱུང་ངོ་།། སྔར་གྱི་སྲིན་བུ་རྣམས་ཀྱང་དེ་བཞིན་ནོ།། སྲིན་བུ་དེ་དག་རླུང་གིས་འགྱུར་བ་དང་། སྟོངས་པ་དང་། འཁུམས་པ་དང་། འཆེས་པ་དང་། འཁྲིལ་བ་ལས། ལུས་ཀྱི་འབྱུང་བ་རྣམས་འཁྲུགས་ཏེ། རླུང་དང་། མཁྲིས་པ་དང་། བད་ཀན་དང་། འདུས་པའི་ནད་རྣམས་བསླང་སྟེ། བདེ་སྡུག་ཏུ་སྨིན་པའོ།། དེ་དག་གི་རྣམ་གྲངས་དབྱེ་ན་བཅུ་དྲུག་ཏུ་འགྱུར་ལ། དེ་ཉིད་ཕོ་མོའི་འགྱུར་གྱི་ཕྱེ་བས་མོ་ནད་སུམ་ཅུ་རྩ་གཉིས་སུ་འགྱུར་ལ། དེ་དག་གི་རྣམ་འགྱུར་གྱི་གྲངས་ལས་ཐུན་མོང་གི་ནད་བཞི་བརྒྱ་དང་རྩ་བཞིར་མཆེད་པར་བྱེད་དོ།། དེ་ལྟར་རྩེ་མོ་རྣམ་པར་བཀོད་པའི་འཁོར་ལོ་ན་རྩ་སུམ་བརྒྱ་དང་དྲུག་ཅུའི་ནང་ན། ཀ་ཀ་ཀི་ཀི་ལ་སོགས་པའི་ཡི་གེ་བདུན་བརྒྱ་དང་ཉི་ཤུ་གནས་ལ། འོད་ཀྱི་གོང་བུ་སུམ་བརྒྱ་དང་དྲུག་ཅུ་སྟེ་བསྡོམས་པ་སྟོང་ཕྲག་གཅིག་དང་བརྒྱད་ཅུ། ཀུན་བཟང་ཡབ་དང་ཡུམ་གྱི་སྐུ་ཉིས་སྟོང་བརྒྱད་བརྒྱ་པོ་རེ་རེ་ལ་སྐུ་གསུང་ཐུགས་ཀྱི་ལྷ་གསུམ་གསུམ། ཐུགས་ཀ་ན་ཡེ་ཤེས་སེམས་དཔའ་སྤུས་བྲིས་པའི་རྣམ་པ་ལྟ་བུ་རེ་རེ་སྟེ། སུམ་སྟོང་ཉིས་བརྒྱ་དང་བཞི་བཅུ་ཐམ་པ། སྲིན་བུ་ཁྲི་ཕྲག་བརྒྱད་དང་སྟོང་ཕྲག་ལྔ། ཡི་གེ་དེ་ཙམ་ཅིག་དེའི་ནང་ན་སོ་སོའི་ཡེ་ཤེས་ཀྱི་ས་བོན་དེ་ཙམ་ཞིག་སྟེ། འབུམ་ཕྲག་གསུམ་དང་ཁྲི་ཕྲག་ཕྱེད་དང་གསུམ། འདིའི་དུས་ན་ལུང་དུ་མ་བསྟན་པའི་ཉོན་མོངས་པ་ཁྲི་ཕྲག་བརྒྱད་དང་སྟོང་ཕྲག་ལྔ་སྟེ། འབུམ་ཕྲག་བཞི་དང་ཁྲི་ཕྲག་གཅིག གོང་དུ་རྩ་ལས་འཕེལ་བའི་སྟོང་ཕྲག་གསུམ་དང་ཉིས་བརྒྱ་བཞི་བཅུ་སྟེ། འབུམ་ཕྲག་གསུམ་དང་ཁྲི་ཕྲག་གཅིག་དང་སྟོང་ཕྲག་གསུམ་དང་ཉིས་བརྒྱ་བཞི་བཅུ་ཐམ་པར་གནས་སོ།། དབང་པོ་དང་དབང་རྟེན་གྱི་ཆོས་ཏེ་རྣམ་གྲངས་དཔག་ཏུ་མེད་པ་འདུས་པས་ན་ཀུན་གཞི་ཞེས་བྱའོ།། དེ་ལྟར་ལུས་ཀྱི་འཁོར་ལོ་བཞི་པོའི་རྩ་རྣམས་ཀྱི་སྲོག་ཤིང་རོ་རྐྱང་ཀུན་འདར་མ་གསུམ་གྱིས། ཕྱིར་ལུས་ངག་ཡིད་གསུམ་བསྐྱེད། ནང་བུ་སྐུ་གསུམ་ཐུགས་གསུམ་བསྐྱེད། གསང་བར་སྤྲུལ་སྐུ། ལོངས་སྐུ། ཆོས་སྐུ་གསུམ་བསྐྱེད་པས་ན་ཀ་བའི་ཚུལ་དུ་དྲང་པོར་གནས་སོ།། དེ་ཡང་ཡབ་ཀྱི་ཐིག་ལེ་ཡི་གེ་ཨྰོཾ་ཨྰཿཧྰུྃ་གི་སྒྲ་དང་བཅས་པ་འཐོན་ཏེ་ཡུམ་གྱི་མཁར་ཐིམ། མའི་རྐྱེན་ཡང་འབྲུ་གསུམ་གཡི་སྒྲ་དང་བཅས་ཏེ། སྒྲ་དྲུག་པོ་ནང་འཐབས་པས་བུའི་ལུས་ངག་ཡིད་གསུམ་གྱི་གཞི་ཐིངས་ནས་རོ་རྐྱང་དབུ་མ་གསུམ་དུ་གྱུར་པའི་དབུས་མའི་ནང་དུ་ཨྰོཾ་དང་འོད་དང་ཀུན་བཟང་ཡབ་ཡུམ་གྱི་སྐུ་དང་གསུམ་དུ་གྲུབ་ལ། གཡས་སུ་ཨྰཿདང་འོད་དང་སྐུ་གསུམ། གཡོན་དུ་ཧྰུྃ་དང་འོད་དང་སྐུ་གསུམ་གྲུབ་སྟེ། སྐུ་གསུང་ཐུགས་གསུམ་གསུམ་གྱི་རྟེན་དུ་གྲུབ་པའོ།། དེ་ལྟར་འཁོར་ལོ་བཞི་ལས་དང་པོ་ལུས་ལ་སོགས་པའི་ཀུན་གཞི་བསྐྱེད་པས་ལྟེ་བ་དང་། དེ་ནས་ཤེས་པ་འགྲུབ་པས་དྲན་པ་འདུས་པ་སྙིང་ག་དང་། དྲན་པའི་རོ་མྱོང་བ་ངག་གི་སྨྲ་བྱེད་དུ་བྱུང་བའི་རོ་རྣམས་མགྲིན་པ་དང་། ཀུན་གྱི་རྩེ་མོ་རྣམ་བཀོད་སྤྱི་བོ་སྟེ་བཞི་ཚན་དུ་ངེས་པའོ།། དེ་ཡང་རྩའི་ནང་གི་ཡི་གེ་རྣམས་རླུང་གི་སྒྲ་གཡོས་པ་ལས། སྐད་འབྱུང་ལ། ཡི་གེ་གསལ་བ་རྣམས་ནི་སྐད་སྙན་པའོ།། མི་གསལ་ན་མི་སྙན་ཞིང་། རྩ་ཡིག་མ་དག་པ་ལས་སྐད་འདར་བ་དང་། དག་པ་དང་། རྩེ་མོ་ཅན་ལ་སོགས་པར་འབྱུང་ངོ་།། རྩའི་གནད་ལས་སྒྱུར་བས། སྐྱེས་པ་རྣམས་སྐད་སྦོམ་པ་ནི་རིགས་ཅན་གྱི་རྩ་མེད་པ་དང་རྩ་སྦུབས་ཡངས་པས་སྦོམ་པའོ།། དེ་ཡང་ཡངས་པ་དང་། རབ་ཏུ་ཡངས་པ་དང་། ཆེར་ཡངས་པ་ལས་སྐད་སྦོམ་པ་དང་། རབ་ཏུ་སྦོམ་པ་དང་། ཆེར་སྦོམ་པ་ལ་སོགས་པ་འབྱུང་ངོ་།།
བུད་མེད་ལ་རིགས་ཅན་ལྔས་རྩ་སྣ་གཏུམས་ཤིང་སྦུག་མ་དོག་པས། སྐད་ཀྱང་འདོད་པའི་ས་བོན་ནམ་གཡོས་པ་ཙམ་ནས་ཕྲ་སྟེ། གསལ་ཞིང་འཇམ་པ་འདོད་ཆགས་ལས་གྲུབ། འཇམ་ཞིང་དེས་པ་མ་རིག་པ་ལས་གྲུབ། འགྱུར་ཞིང་འཕྲོག་པ་ཞེ་སྡང་ལས་གྲུབ། ཕྲ་ཞིང་སྙན་པ་ང་རྒྱལ་ཕྲག་དོག་གཉིས་ལས་གྲུབ་པའོ།། སོས་དལ་ལ་སྨྲ་བ་ཉུང་བ་ནི་བདེ་བ་སྐྱེ་བའི་རིགས་སོ།། བདེ་ཞིང་གནོད་མེད་སྨྲ་བ་བུ་ནོར་འཕེལ་བའི་རིགས་སོ།། དེ་ལྟར་བདུན་ཚན་བཞིར་ལུས་འཆགས་ལ། དགུར་རྫོགས་ཏེ། བར་དོར་ཞག་བཞི་བཅུ་རྩ་དགུའི་བག་ཆགས་སོག་པའི་རྟེན་དུ་བྱུང་བའོ།། དེ་ནས་ཆེར་འཕེལ་ཏེ། བུ་ཁྱེའུ་རྣམས་ནི་མའི་གློ་གཡས་ནས་ཁ་ནང་དུ་ལྟ་ལ། བུ་མོ་རྣམས་ནི་གཡོན་ནས་ཕྱིར་ལྟ་བས་གནས་པ་ནི། རང་གི་ཁྱིམ་འཛིན་པ་དང་། གཞན་གྱི་ཁྱིམ་དུ་འགྲོ་བའི་རྟེན་འབྲེལ་གྱི་བྱེད་པ་དེ་ལས་བྱུང་བའོ།། དེ་ནས་ཁྱེའུ་རྣམས་ཟླ་བ་དགུ་ངོ་དང་བཅུ་ན་བཙའ་ལ། བུ་མོ་རྣམས་ཟླ་བ་དགུ་ན་བཙས་ཏེ། རླུང་ཨ་ཝ་དྷཱུ་ཏཱི་ནས་སྣ་སྦུག་གཡས་གཡོན་ལ་དངོས་སུ་རྒྱུ་བས། ཉོན་མོངས་པ་ཇེ་རགས་ལ་སོང་སྟེ། ལས་དུ་མའི་སོག་བྱེད་ལ་གནས་པའོ།། དེ་ཡང་ཀུན་རྫོབ་རང་སོའི་འབྱུང་བ་བཞིས་ལུས་སྨིན་པར་བྱས་པ་ནི། ས་ལས་ཤ་དངོས་སུ་གྲུབ་པར་བྱས། ཆུ་ལས་ཁྲག མེ་ལས་དྲོད། རླུང་ལས་དབུགས་དངོས་གྲུབ་པའོ།། ཤ་ལས་གཏི་མུག ཁྲག་ལས་འདོད་ཆགས། དྲོད་ལས་ཞེ་སྡང་། དབུགས་ལས་ང་རྒྱལ། ཕྲག་དོག་ལ་སོགས་པའི་རྣམ་རྟོག་ཐ་དད་པའི་རྒྱུ་རྐྱེན་དུ་ཤར་རོ།། འདོད་ཆགས་ལས་ལུས་དངོས་སུ་སྨིན་པར་བྱས་པ་ནི། ཐོག་མ་འདོད་ཆགས་ཀྱི་ཀུན་སློང་བྱས་པ་ལས་བྱུང་ངོ་།། ཞེ་སྡང་ལས་ཁྲག་ཏུ་སྨིན་པ་ནི། ཐོག་མ་ཞེ་སྡང་ལ་བརྟེན་ནས་སྒྲ་བརྗོད་པ་ལས་བྱུང་བའོ།། གཏི་མུག་ལས་ཡིད་སྣ་ཚོགས་པར་སྨིན་པ་ནི། ཐོག་མ་གཞི་མ་རིག་པ་ལས་འཁྲུལ་པ་ལས་བྱུང་ངོ་།། དེ་ལྟར་གསུམ་ཡང་དབུགས་ཀྱི་རྟ་ལ་ཞོན་ནས་འགྲོ་བས། དུག་གསུམ་གྱི་རྟོག་པ་ཐ་དད་འཆར་བའོ།། དེ་ཡང་གཏི་མུག་གི་སྨིན་སོ་འགྲོ་བ་ལ་གཉིད་དུ་འབྱུང་། འདོད་ཆགས་ཀྱི་སྨིན་སོ་དགོད་པའི་གད་མོར་བྱུང་། ཞེ་སྡང་གི་སྨིན་སོ་རྨི་ལམ་སྣ་ཚོགས་སུ་འབྱུང་བའོ།། ཤ་གཏི་མུག་གིས་བསྐྱེད་པའི་རྟགས་སུ་འགྲོ་བ་ཤ་གང་ཆེ་བ་གཉིད་ཆེ། དྲོད་ཞེ་སྡང་གིས་བསྐྱེད་པའི་རྟགས་སུ་ཕྱིའི་ནམ་ཟླ་ལ་དྲོད་རླན་ཕེབས་པའི་དུས་སུ་རྨི་ལམ་མང་ངོ་།། ཞེ་སྡང་སྐྱེས་དུས་ལུས་ཡང་ལ་དྲོད་སྐྱེ་ཞིང་ངག་སྨྲ་བ་ལ་བརྩོན་པའོ།། ཁྲག་འདོད་ཆགས་ཀྱིས་བསྐྱེད་པའི་རྟགས་སུ་ཁྲག་གི་རྒྱུ་བ་ལ་བརྟེན་ནས་རྒོད་པ་འབྱུང་། འདོད་ཆགས་སྐྱེས་དུས་རླན་དང་རྡུལ་ལ་སོགས་པ་གཤེར་བའི་ཆ་འབྱུང་བའོ།། དེ་ཡང་ཤ་ལ་བརྟེན་ནས་གཟུགས་ཀྱི་ཕུང་པོར་མཆེད། ཁྲག་ལས་འདུ་ཤེས། དྲོད་ལས་རྣམ་ཤེས། དབུགས་ལས་འདུ་བྱེད། རླུང་ཕྱིར་འགྲོ་བ་ལ་བརྟེན་ནས་ཚོར་བར་མཆེད་པའོ།། དེ་ཡང་ཤས་རྩ་བསྐྱེད། རྩས་རླུང་བསྐྱེད། རླུང་གིས་ལས་དང་ཡེ་ཤེས་གཉིས་ཀ་བསྐྱེད་དོ།། ལས་ཀྱིས་འཁོར་བ་སྡུད། ཡེ་ཤེས་ཀྱིས་མྱ་ངན་ལས་འདས་པ་སྡུད་དོ།། དེ་ཡང་ཁྲག་ལ་བརྟེན་ནས་ཆུ་སེར་བསྐྱེད། དེས་ཐིག་ལེ་བསྐྱེད། ཐིག་ལེས་ཀུན་རྫོབ་ཀྱི་སྨིན་སོ་དབང་ལོ་ལྔ་བྱུང་། དབང་པོའི་རྒྱུ་ཉོན་མོངས་པ་ལྔ། རྐྱེན་ཡུལ་ལྔ། འདས་མ་འོངས་ད་ལྟའིི་རྟོག་ཚོགས་འདུས་པ་ལས་འཁོར་འདས་ཀྱི་རྒྱུར་བྱུང་བའོ།། དེ་ལ་དོན་དམ་པའི་འབྱུང་བ་བཞི་ནི། ཁ་དོག་དཀར་པོ་རབ་ཏུ་ཕྱེད་པ་ལས། རྒྱང་ཞགས་ཆུའི་སྒྲོན་མའི་རྒྱུ་བྱས། སའི་རྩ་ལས་བྱུང་། དམར་པོ་རབ་ཏུ་དམར་བ་ལས་ཐིག་ལེ་སྟོང་པའི་སྒྲོན་མའི་རྒྱུ་བྱས། ཆུའི་རྩ་ལས་བྱུང་། སེར་པོ་རབ་ཏུ་སེར་བ་ལས་དབྱིངས་རྣམ་པར་དག་པའི་སྒྲོན་མའི་རྒྱུ་བྱས། མེའི་རླུང་གི་རྩ་ལས་བྱུང་། ཁ་དོག་ལྗང་གུ་རབ་ཏུ་ལྗང་བ་ལས། ཤེས་རབ་རང་བྱུང་གི་སྒྲོན་མའི་རྒྱུ་བྱས། རླུང་གི་རྩ་ལས་བྱུང་ངོ་།། དེ་ཡང་ཤེས་རབ་རང་བྱུང་གིས་རིག་པ་བསྐྱེད། རྒྱང་ཞགས་ཀྱིས་འོད་བསྐྱེད། ཐིག་ལེས་སྐུ་བསྐྱེད། དབྱིངས་ཀྱིས་ཡེ་ཤེས་བསྐྱེད་དོ།། རྒྱང་ཞགས་ཀྱིས་ཆོས་ཉིད་མངོན་སུམ་གྱི་སྣང་བ་མཐོང་། ཐིག་ལེ་སྟོང་པས་ཉམས་གོང་འཕེལ་མཐོང་། དབྱིངས་ཀྱིས་རིག་པ་ཚད་ཕེབས་མཐོང་། ཤེས་རབ་རང་བྱུང་གི་སྒྲོན་མས་ཆོས་ཉིད་ཟད་པའི་སྣང་བ་ལ་སྤྱོད་པའོ།། དེ་དག་ཀྱང་སྒོ་མིག་ནས་ཡེ་ཤེས་ཤར་བ་ལ་དངོས་སུ་སྤྱོད་པའོ།། ཐེག་པའི་མཆོག་རིན་པོ་ཆེའི་མཛོད་ལས། བག་ཆགས་ལུས་ཀྱི་གྲུབ་ཚུལ་བསྟན་པ་སྟེ་རིམ་ཁང་བཅུ་གཅིག་པའོ།། །།


c: text/html

text:
ཡོ་སེབ་ཧ་ལ་ཝ་ཊི།
༡༩༤༣ ལོའི་སྤྱི་ཟླ་བཅུ་གཉིས་པའི་ཚེས་བཞི། ཀ་རི་མ་ཨི་སི་རུ།
༡༩༦༩ སྤྱི་ཟླ་དང་པོའི་ཚེས་ཉེར་ལྔ། པིལ་སེན་དུ།
“ཁོང་གི་གཟུགས་པའི་གནས་སྟངས་ཡག་པོ་མི་འདུག སྐུ་ཞབས་ལ་ཝ་ཊི་ལགས་སྨན་ཁང་དུ་སྤོ་དུས་རང་གི་མཚན་དང་སྡོད་གནས་ཁ་བྱང་ལས་གང་ཡང་གསུང་གི་མི་འདུག སྨན་པས་ཁོང་ལ་ཅིའི་ཕྱིར་རང་ལུས་མེར་བསྲེགས་གནང་བའི་སྐོར་འདྲི་དུས། ཁོང་གིས་དེ་ནི་ཁོང་ཨུ་རུ་སུ་ལ་མི་དགའ་བས་ཁོ་ཚོར་ངོ་རྒོལ་བྱ་ཕྱིར་ཡིན་ཚུལ་གསུངས་གནང་ཡོད།”
༡༩༦༩ ལོའི་སྤྱི་ཟླ་དང་པོའི་ཚེས་ཉེར་གཅིག་ཉིན VB ཡར་ཞུའི་ཡི་གེ་ཞིག་ལས།
༡༩༦༩ ལོའི་ཟླ་བ་དང་པོའི་ཚེས་ཉི་ཤུ་ཉིན་མཚན་ལ་ཡོ་སེབ་ཧ་ལ་ཝ་ཊི་ཞུ་ཞིང་ལས་གནས་གོང་བ་སྔོན་པོ་འཚེམ་བཟོ་མཁན་ཡིན་པའི་གཞོན་ནུ་ལོ་ཉེར་ལྔ་སོན་པ་ཞིག་རང་གི་གཟུགས་པོར་ས་སྣུམ་བླུགས་ནས་རང་ལུས་མེར་བསྲེགས་གནང་ཡོད་པ་རེད། ཉིན་ལྔའི་རྗེས་སུ་ཡཱན་པོ་ལ་ཁའི་རྗེས་འཇུག་པ་དང་པོ་འདི་སྨན་ཁང་དུ་སྐུ་གྲོངས་ཡོད་འདུག
ཡིད་རྟོན་རུང་བའི་ཅེགའི་ཟིན་ཐོ་ཞིག་གི་ནང ༡༩༦༩ ལོའི་སྤྱི་ཟླ་དང་པོའི་ཚེས་ ༡༦ ནས་ཚེས་༣༡ བར་དུ་རང་ལུས་མེར་བསྲེགས་ཀྱི་སྦྱོར་བ་རྩོམ་མཁན་བཅུ་ཙམ་གྱི་མིང་ཐོ་འཁོད་ཅིང་། དེ་དག་ལས་གཉིས་གྲོངས་ཟིན་ཡོད་འདུག དེ་གཉིས་ལས་གཅིག་ཡཱན་པོ་ལ་ཁ་དང་གཞན་དེ་པིལ་སེན་ནང་གི་ཅེག་སི་ལོ་ཝ་ཀའི་རྒྱལ་ཡོངས་དངུལ་ཁང་གི་ཉེ་འགྲམ་དུ་ཡོད་པའི་དྷུ་ཀེལ་ས་ཀེ་བཞི་མདོ་(དེང་སང་ T. G. Masarykབཞི་མདོར་འབོད།) རུ ༡༩༦༩ ལོའི་སྤྱི་ཟླ་དགུ་བའི་ཚེས་ཉི་ཤུའི་དགོང་མོའི་ཆུ་ཚོད་བརྒྱད་པའི་གཡས་གཡོན་དུ་རང་ལུས་མེར་བསྲེགས་གནང་མཁན་གྱི་ཡོ་སེབ་ཧ་ལ་ཝ་ཊི་ལགས་རེད། ལམ་འགྲུལ་བ་འགས་ཁོང་གི་སྐུ་གཟུགས་ཀྱི་མེ་བསྲེགས་ཤིང་། མྱུར་སྐྱོབ་སྣུམ་འཁོར་བོས། ས་ཆ་དེ་ནི་མཚོན་རྟགས་ཅན་གྱི་གནས་ཤིག་རེད། གང་ལགས་ཤེ་ན་དེ་རུ་དེ་སྔ་ཅེག་སི་ལོ་ཝ་ཀའི་སྲིད་འཛིན་དང་པོ་མཱ་ས་རི་ཀའི་(Masryk)སྐུ་འདྲ་ཞིག་བསླངས་ཏེ་ཆེས་ཐོག་མའི་དམངས་གཙོ་དང་རང་དབང་དྲན་གསོ་བྱ་ས་བྱེད་མྱོང་(༡༩༨༩ ལོར་སྐུ་འདྲ་དེ་བསྐྱར་བཞེངས་བྱས)།
མི་འགའ་རེ་ས་ཆ་དེ་རང་དུ་བསྡད་ཅིང་། འགའ་རེ་གནས་ཚུལ་དེ་བགྲོ་གླེང་བྱེད་པར་ཡོང་། མཐའ་མར་ཁྱོན་བསྡམས་པའི་མི་བརྒྱ་དང་ལྔ་བཅུ་ལྷག་འདུ་འཛོམས་བྱུང་ཞིང་། དེ་དག་ལས་འགའ་ཞིག་གིས་ཅེག་སི་ལོ་ཝ་ཀིའི་རྒྱལ་དར་ཁུར་འདུག་ལ། འགའ་རེས་ཚགས་ཤོག་ནས་དྲས་པའི་ཡཱན་པོ་ལ་ཁའི་སྐུ་པར་ཁུར་འདུག མི་མང་གིས་སྐུ་པར་གྱི་མདུན་དུ་ཡཱང་ལའང་སྤར་འདུག དེའི་དགོང་མོ་རང་ལ་མི་མང་གིས་ལ་ཝ་ཊིའི་དོན་རྐྱེན་དེ་ཤེས་པར་གྱུར། རྒྱུ་མཚན་ནི་དགོང་མོ་དེར་སྲིད་འཛིན་ལུ་ཌ་ཝིག་ས་ཝོ་བྷོ་ད་(Ludvík Svoboda)ཡིས་སེམས་ཚོར་དྲག་པོའི་བཅར་འདྲི་ཞིག་གི་སྐབས་སུ་དེའི་སྐོར་བཤད་འདུག ཁོས་གཞོན་སྐྱེས་རྣམས་ཀྱིས་ཡཱན་པོ་ལ་ཁའི་རྗེས་སུ་འབྲང་མི་རུང་ཚུལ་ཡང་བཤད་འདུག ཧོན་འཐོར་བའི་སྲིད་དོན་པ་ཞིག་གིས “ངས་ད་ལྟ་རང་གནས་ཚུལ་གོ་གསལ་ལ་གཞོན་སྐྱེས་ཤིག་གིས་བྱེད་སྟངས་དེ་ག་རང་གིས་རང་ཤི་བརྒྱབ་རྩིས་བྱས་འདུག་”ཅེས་བཤད་འདུག ས་ཝོ་བྷོ་དས་བསམ་པར་ལ་ཝ་ཊིའང་པ་ལ་ཁའི་ཚོགས་པའི་ཚོགས་མི་ཞིག་མིན་ནམ་སྙམ་སྟེ་ཞེད་སྣང་བྱུང་ཡོད་ཀྱང་དེའི་ཉིན་དོགས་པ་གང་ཡང་མ་ཆོད། ཕྱི་ཉིན་དེར་རླུང་འཕྲིན་དང་བརྙན་འཕྲིན་ལས་ཡོ་སེབ་ཧ་ལ་ཝ་ཊི་ནི་ར་བཟི་ཞིག་ཡིན་པ་དང་། སྒེར་གྱི་དཀའ་ངལ་ཞིག་གི་དབང་གིས་རང་ལུས་མེ་རུ་བསྒྲོན་པ་ལས་པ་ལ་ཁའི་དོན་རྐྱེན་དང་འབྲེལ་བ་གང་ཡང་མེད་པར་མ་ཟད། ཁོ་གཉིས་ཕན་ཚུན་ངོའང་མི་ཤེས་ཚུལ་རྒྱང་བསྒྲགས་བྱས། རུ་ཌེ་པ་ར་ཝོ་(Rudé právo)ཉིན་རེའི་གསར་ཤོག་སྟེང་དུ་ནང་སྲིད་ལྷན་ཁང་གི་དཔྱད་གཞིའི་ཡིག་ཆ་དང་ལྷན་དུ་དེ་དང་ཆ་མཚུངས་པའི་རྩོམ་ཡིག་ཅིག་ཀྱང་ཐོན།
ལོ་རྒྱུས་ཞིབ་འཇུག་གི་ཡིག་ཚགས་ལྟར་ན། ཡོ་སེབ་ཧ་ལ་ཝ་ཊི་ལགས་ནི་སྒེར་གྱི་དཀའ་ངལ་གཏིང་ཟབ་ཡོད་མཁན་ཞིག་རེད་འདུག་ཅིང་། ཁོང་ནི་བྷོ་རིའི་བཙོན་ཁང་གི་ཁང་དགེ་ཟུར་པ་ཞིག་གི་ཁྱིམ་དུ་འཚར་ལོངས་བྱུང་འདུག ཁོང་གིས་བཟོ་ལས་སྦྱངས་ཡོད་ཀྱང་ཆང་རག་ཚད་མེད་བཏུང་པ་དང་། འཛིན་གྲྭར་བཅར་ཐོ་མ་ལོང་པས་སློབ་གྲྭ་ནས་ཕྱིར་འབུད་བྱས། པིལ་ས་ནེར་ཨར་ཁང་དུ་ལས་ཀ་མ་བྱས་སྔོན་དུ་ཁོང་གིས་ལས་ཀ་ཁ་ཤས་བརྗེས་ཟིན་འདུག ༡༩༦༤ ལོར་ཁོང་གིས་ཆང་ས་བརྒྱབ་སྟེ་བྱིས་པ་གཉིས་ཡོད་མོད། ཆང་ས་དེ་སྐྱིད་པོ་མ་བྱུང་བས། ལོ་བཞིའི་རྗེས་སུ་ཆུང་མས་བཟའ་འཐོར་གྱི་རེ་འདུན་བཏོན། ཁོང་གཉིས ༡༩༦༩ ལོའི་ཟླ་བ་དང་པོའི་ཚེས་དགུ་ཉིན་སྟེ་ཁོང་རང་ལུས་མེ་བསྲེགས་མ་བྱས་སྔོན་གྱི་བདུན་ཕྲག་གཉིས་མ་ཟིན་ཙམ་གྱི་གོང་དུ་བཟའ་འཐོར་བྱས། ཞིབ་འཇུག་པ་ཚོས་ཁོང་ལ་ཕྲུ་གུ་གཉིས་ཆུང་མ་ཟུར་པའི་རྩར་བཞག་དགོས་པས་སེམས་སུ་དཀའ་ངལ་ཤུགས་ཆེན་འཕྲད་ཡོད་པ་ཤེས་ཡོད། ཁོང་གི་ཆུང་མ་དང་གྲོགས་པོ་ཚོས་ཁོང་གིས་རང་ཤི་བརྒྱབ་རྒྱུའི་སྐོར་ཐེངས་ཁ་ཤས་ལ་ལབ་མྱོང་ཚུལ་བཤད་ཡོད།
ལ་ཝ་ཊིའི་ཆུང་མ་ཟུར་པས་ཁོང་སྲིད་དོན་ལ་དོ་སྣང་མེད་ཚུལ་བཤད་ཡོད་ཀྱང་དཔང་མི་གཞན་རྣམས་ཀྱིས་དེའི་ལྡོག་ཕྱོགས་ཏག་ཏག་བཤད་ཡོད། ད་དུང་ཞིབ་འཇུག་སྙན་ཐོ་དེའི་ནང་དུ་ “༡༩༦༨ ལོའི་དོན་རྐྱེན་གྱི་སྐབས་སུ་ཁོང་འཁྲུག་ཆ་དོད། ཁོང་པིལ་སེན་གྱི་ཅེག་སི་ལོ་ཝ་ཀིའི་རླུང་འཕྲིན་ཁང་གི་རྩ་རུ་གནས་བཅས་ཀྱིན་ཡོད་ལ། སྲང་ལམ་གྱི་རྟགས་གསུབ་པ་དང་སུའུ་ཝེད་གཞུང་ལ་ཁ་གཏོད་བཅོག་པའི་འབོད་ཚིག་འབྲི་བ་བཅས་གཏོར་རྒོལ་གྱི་ལས་འགུལ་མང་པོར་མཉམ་ཞུགས་བྱས་ཡོད། སྐབས་དེ་དུས་ནས་ཁོང་ཨུ་རུ་སུ་མཉམ་འབྲེལ་ (USSR ཨུ་རུ་སུ་གཞུང་རྙིང་པའི་བསྡུས་མིང་།---སྒྱུར་མཁན་གྱི་མཆན) ལ་ཞེན་ལོག་འབྱུང་མགོ་བརྩམས། དེིའི་གོང་དུ་ཁོང་(ཁོང་གི་ཕ་མ་གཉིས་ལྟར)ཨུ་རུ་སུའི་སྲིད་དོན་ལ་རྒྱབ་སྐྱོར་བྱེད་མཁན་ཞིག་ཡིན། ཕྱིས་སུ་ཁོང་བླ་ཆད་པ་ལྟར་ཤིན་ཏུ་ཁུ་སིམ་པོར་སྡོད་མཁན་ཞིག་ཏུ་གྱུར་འདུག་ཀྱང་། དེའི་རྐྱེན་བཟའ་འཐོར་བྱས་པ་དེ་ཡིན་པའམ། པ་ལ་ཁའི་རང་བསྲེགས་དོན་རྐྱེན་དེ་ཡིན་པ་བཤད་ཁག་པོ་འདུག ཡིན་ཡང་གནས་ཚུལ་འདི་ཁོང་གིས་ནང་མི་དང་གྲོགས་པོ་སུ་ལའང་བཤད་མྱོང་མི་འདུག” ལྟས་ངན་པའི་ཉིན་དེར་ཁོང་ལི་ཌོ་ཝི་ཌུམ་(Lidový dům)ཟ་ཁང་དུ་སོང་ནས་ལྦི་རག་ཤེལ་དམ་འགའ་བཏུང་རྗེས། དགོང་མོའི་ཆུ་ཚོད་བདུན་པ་ཙམ་ལ་ཕ་མའི་ནང་དུ་སོང་ནས་ས་སྣུམ་འགྱིག་དམ་གང་ཁུར་ནས་ཌུ་ཀེལ་ས་ཀའི་བཞི་མདོའི་ཕྱོགས་སུ་བསྐྱོད་དེ། ས་ཆ་དེ་རང་དུ་རང་ལུས་མེར་བསྲེགས་བྱས་འདུག དེ་རྗེས་ཁོང་གཟུགས་པོ་ཕལ་ཆེ་བ་འཚིག་ཡོད་པས་ན་པིལ་སེན་དུ་བརྟན་གཞི་བཅས་པའི་དམག་མིའི་སྨན་ཁང་དུ་ཁུར་འདུག ཁོང་གི་གདོང་དང་བྲང་། གྲོད་ཁོག་བཅས་ངན་ཙམ་འཚིག་ཡོད་ཅིང་། མགོ་དང་རྒྱབ་གཉིས་དེ་ལས་སྡུག་པ་འཚིག་ཡོད། ༡༩༦༩ལོའི་སྤྱི་ཟླ་དང་པོའི་ཚེས་ཉེར་ལྔ་ཉིན་ཁོང་སྨན་ཁང་དུ་གྲོངས་ཡོད། ཁོང་གི་སྦྱོར་བ་དེ་རྩོད་གཞི་ཅན་ཆགས་པས་ན། ཁོང་གི་གཤིན་ཆོས་ཁུ་སིམ་མེར་བྱེད་དགོས་བྱུང་ཡོད།
>>>
BLAŽEK, Petr – EICHLER, Patrik – JAREŠ, Jakub a kol: Jan Palach ´69. FF UK – ÚSTR – Togga, Praha 2009.

robotstxt: allowed

filter: keep


text:
༈ ཆོས་ལུགས་དང་མ་འདྲེས་པའི་བཟང་སྤྱོད་ཐོག་གསུང་བཤད་གནང་བ།
༄༅།། ༢༠༡༧ ཕྱི་ཟླ་ ༣ ཚེས་ ༦ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་གིས་དྷ་སྟེང་བོད་ཁྱིམ་སློབ་གྲྭའི་སློབ་དུས་འགོ་འཛུགས་ཉིན་གྱི་ལས་བྱེད་རྒྱུས་སྟོན་མཛད་སྒོར་དེ་གའི་དགེ་རྒན་དང་ལས་བྱེད་རྣམས་ལ་ཆོས་ལུགས་དང་མ་འདྲེས་པའི་བཟང་སྤྱོད་ཐོག་གསུང་བཤད་ཟབ་རྒྱས་གནང་ཡོད་པ་རེད།
དེ་ཡང་ཐོག་མར་དྷ་སྟེང་བོད་ཁྱིམ་སློབ་གྲྭའི་འགན་འཛིན་དངོས་གྲུབ་དབང་འདུས་ལགས་ནས་ངོ་སྤྲོད་གསུང་བཤད་གནང་རྗེས། རིན་པོ་ཆེ་མཆོག་གིས། དེ་རིང་འདིར་ཕེབས་ཚང་མར་རབ་བྱུང་བཅུ་བདུན་པའི་མེ་བྱའི་གནམ་ལོ་གསར་ཚེས་ལ་དགའ་སེམས་འཁོལ་བའི་ངང་ནས་འཚམས་འདྲི་ཞུ་རྒྱུ་དང་། ལོ་འདི་བོད་མིའི་ཤེས་ཡོན་ཐོག་ཡར་རྒྱས་གང་ལེགས་ཡོང་བའི་སྨོན་འདུན་ཞུ་རྒྱུ་ཡིན། ཞེས་དང་། བོད་ཕྲུག་ཁྱིམ་སྡེའི་དབུ་ལས་རྣམ་པས་ང་ལ་གཏམ་བཤད་ཞུ་རྒྱུའི་གོ་སྐབས་ཡང་ཡང་གནང་གི་ཡོད། སྤྱིར་བཏང་ང་རང་གི་ལོ་ནའི་བབ་དང་། ལས་དོན་གྱི་ཆ་ནས་མི་རབས་རྙིང་པ་ཆགས་ནས་སྤྱི་ཚོགས་ཀྱི་དྲན་ཡུལ་ནས་ཡལ་དགོས་པ་དང་། མི་རབས་གསར་པ་ཚོས་འགན་འཁྱེར་དགོས་པའི་དུས་ཚོད་ཅིག་ལ་སླེབས་པ་ཡིན་སྟབས། བོད་པའི་སྤྱི་ཚོགས་ནང་ཆོས་ཕྱོགས་ཀྱི་གནད་དོན་ཡིན་ན་མ་གཏོགས་འབྲེལ་འདྲིས་སོགས་མང་པོ་བྱེད་མི་དགོས་པ་གཙོ་འདོན་བྱེད་ཀྱི་ཡོད། འོན་ཀྱང་འདི་ནས་ཚང་མས་ཐུགས་རེ་ཆེན་པོ་གནང་བ་ཡིན་སྟབས་ཡང་ཡང་སླེབས་པ་དེ་འདྲ་རེད། གསར་པ་ཞུ་རྒྱུ་ནི་གང་ཡང་མེད།
དེ་རིང་ལོ་འདིའི་སློབ་དུས་གསར་པ་ཚོགས་པ་དང་བསྟུན་དགེ་རྒན་ལས་བྱེད་རྣམས་ལ་ལམ་སྟོན་གྱི་མཛད་སྒོ་ཉིན་གཅིག་གི་མཛད་རིམ་ནང་ “ཆོས་དང་མ་འདྲེས་པའི་བཟང་སྤྱོད་རང་འཁྲིའི་ལས་འགན་བསྒྲུབ་རྒྱུ་” ཞེས་བྲིས་འདུག ༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གིས་འཇིག་རྟེན་སྤྱི་ཡོངས་ལ་སྨན་པའི་གདམས་ངག་མང་པོ་གནང་བའི་ནང་ནས་ཆོས་ལུགས་དང་མ་འདྲེས་པའི་བཟང་སྤྱོད་དང་། འཇིག་རྟེན་སྤྱི་ཡོངས་ལ་འཁྲི་བའི་ལས་འགན་གཉིས་པོར་འཇིག་རྟེན་ཁྱོན་ཡོངས་ཀྱིས་གདེང་འཇོག་དང་བརྩི་འཇོག་ཧ་ཅང་ཆེན་པོ་ཞུ་གི་ཡོད། འཇིག་རྟེན་སྤྱི་ཡོངས་ལ་འཁྲི་བའི་ལས་འགན་སྐོར་གྱི་གདམས་ངག་དེ་༧གོང་ས་༧སྐྱབས་མགོན་ཆེན་པོ་མཆོག་གིས་ཕྱི་ལོ་ ༡༩༧༠ དོན་གྲངས་ནས་ནུབ་ཕྱོགས་སུ་༧ཞབས་སོར་འཁོད་རྒྱུ་འགོ་འཛུགས་བྱེད་པའི་སྐབས་ཙམ་ནས་བཀའ་གནང་བ་ཞིག་རེད། དེ་ནི་ནུབ་ཕྱོགས་པའི་སྤྱི་ཚོགས་ནང་དང་ལེན་དང་། ཉམས་ཞིབ། ཉམས་ལེན་བྱེད་མཁན་ཧ་ཅང་མང་པོ་བྱུང་བ་རེད།
ཆོས་ལུགས་དང་མ་འདྲེས་པའི་བཟང་སྤྱོད་དེ་ཕྱི་ལོ་ ༡༩༩༠ གོ་གྲངས་ནས་ཕྲན་བུ་བཀའ་གནང་རུང་། གཙོ་བོ་བརྒྱ་ཕྲག་ཉེར་གཅིག་པའི་སྟོང་ལོ་གསར་པ་འཆར་སྐབས་བཀའ་གནང་འགོ་ཚུགས་པ་རེད། གདམས་ངག་གཉིས་པོ་དེ་རྣམ་དཔྱོད་ལྡན་པའི་འགྲོ་བ་མི་རིགས་ཡོངས་རྫོགས་ཀྱིས་དད་གུས་དང་། ད་ལྟའི་དུས་སྐབས་ལ་དམིགས་བསལ་གྱིས་དགོས་མཁོ་ཡོད་པར་གཟིགས་ནས་ནུབ་ཕྱོགས་ཀྱི་གཙུག་ལག་སློབ་ཁང་ཁག་ནང་ཉམས་ཞིབ་དང་། ལག་བསྟར་འགྲོ་མུས་རེད། འོན་ཀྱང་ངའི་མཐོང་ཚུལ་ལ་བོད་པའི་སྤྱི་ཚོགས་ནང་དེ་ཙམ་ཐུགས་སྣང་མ་བྱུང་བ་ལྟ་བུ་འདུག
ཆོས་ལུགས་དང་མ་འདྲེས་པའི་བཟང་སྤྱོད་ནི་རིག་པའི་གཞུང་ལུགས་རྒྱ་ཆེན་པོ་ཡིན་སྟབས། དུས་ཚོད་ཐུང་ངུའི་ནང་ཞུ་ཐབས་མེད་རུང་། སྒྲོམ་གཞི་ལྟ་བུ་ཞིག་ཞུ་རྒྱུའི་འབད་བརྩོན་བྱ་རྒྱུ་ཡིན། ཞེས་དང་། ཆོས་ལུགས་དང་མ་འདྲེས་པའི་བཟང་སྤྱོད་ཅེས་གསུངས་དགོས་དོན་ནི་དེང་སང་འཛམ་གླིང་ནང་དཀའ་ངལ་སྣ་ཚོགས་ཡོད་ཅིང་། དེ་དག་མང་ཆེ་བ་འགྲོ་བ་མིའི་བཟང་སྤྱོད་ཉམས་ཆག་ཕྱིན་པ་ལ་བརྟེན་ནས་བྱུང་བ་ཡིན་སྟབས། སྤྱི་ཡོངས་ཀྱི་ཆ་ནས་བཟང་སྤྱོད་ཡར་རྒྱས་ཡོང་བར་དགོངས་པ་ཡིན། ཆོས་དང་ཆབ་སྲིད་ཐ་དད་དུ་དབྱེ་བ་ཕྱེ་བའི་རྗེས་སུ་མིའི་བཟང་སྤྱོད་ཀྱི་འགན་འཁུར་དེ་ཆོས་ལུགས་ཁག་ལ་མེད་པ་ལྟ་བུ་ཆགས་པ་རེད། སློབ་གྲྭ་ཁག་གི་ནང་དུའང་ཆོས་ཀྱི་སློབ་སྟོན་དང་བཟང་སྤྱོད་ཀྱི་སློབ་སྟོན་དེ་མི་དགོས་པ་གཙོ་འདོན་གྱིས་ Secular ཀྱི་ལུང་པ་དེ་ཚོའི་སློབ་གྲྭ་ཁག་ནང་ཆོས་བསླབ་ན་འགྲིག་གི་མ་རེད་ཅེས་པའི་གནས་སྟངས་དེ་རིམ་པས་སླེབས་ཡོང་བ་རེད། དེར་མ་ཟད་དོན་ཚན་གཉིས་པ་ལྟ་བུར། ཆོས་ལུགས་རང་རང་སོ་སོ་ཉམས་ཆག་ལ་ཕྱིན་ནས་ཆོས་ལུགས་ཀྱི་ནང་ནས་བཤད་པའི་དོན་ཇི་བཞིན་དུ་ཉམས་ལེན་བྱེད་མཁན་དཀོན་པོ་ཆགས་པ་རེད། ང་ཚོ་ནང་པ་ལྟ་བུར་ཆ་བཞག་ནའང་ཉིན་ལྟར་སངས་རྒྱས་ཆོས་དང་ཚོགས་ཀྱི་མཆོག་རྣམས་ལ་ཞེས་འདོན་གྱི་ཡོད་རུང་། དངོས་གནས་མི་ཚེའི་ཀུན་སྤྱོད་དེ་སྐྱབས་འགྲོ་སེམས་བསྐྱེད་དང་མཐུན་པའམ་ཆོས་དང་མཐུན་པ་བྱེད་ཀྱི་ཡོད་དམ་ཞེ་ན། དེ་ནི་ཧ་ཅང་དཀའ་ལས་ཁག་པོ་རེད། བསླབ་པ་ལྔའི་ཚུལ་ཁྲིམས་ཉིན་ལྟར་ལེན་མཁན་དེ་ཚོས་ཀྱང་བསླབ་པ་ལྔའི་ཚུལ་ཁྲིམས་སྣ་གཅིག་ཀྱང་མ་སྲུང་མཁན་མཐོང་དང་མཐོང་བཞིན་པ་རེད། དེར་བརྟེན་ཆོས་ནས་བཤད་པ་དང་གང་ཟག་གི་ཉམས་ལེན་གཉིས་པོ་རྒྱབ་འགལ་ཕྱིན་པ་ཡིན་སྟབས། ཆོས་དང་འདྲེས་པའི་བཟང་སྤྱོད་ཀྱི་རྣམ་གཞག་དེ་དག་གིས་འཇིག་རྟེན་སྤྱི་ཡོངས་ལ་ཞབས་འདེགས་སྒྲུབ་མ་ཐུབ་པའི་གནས་སྟངས་ཤིག་ཆགས་ཕྱིན་པ་རེད།
གལ་ཏེ་ཆོས་ལུགས་དང་འདྲེས་པའི་བཟང་སྤྱོད་ཉམས་སུ་ལེན་པ་ཡིན་ནའང་། ཆོས་ལུགས་མི་འདྲ་བ་མང་པོ་ཡིན་སྟབས། གཅིག་གྱུར་ཡོང་ཐུབ་རྒྱུ་ཁག་པོ་རེད། དཔེར་ན། ཕྱི་ལོ་ ༡༩༩༧ ལོར་ཨ་རིའི་ཤི་ཀ་གོ་ (Chicago) ལ་འཛམ་གླིང་ཆོས་ལུགས་ཀྱི་གྲོས་ཚོགས་ (World Parliament of Religions) ཚོགས་པའི་སྐབས་སུ་འགྲོ་བ་མིའི་ཐོབ་ཐང་གི་ཡོངས་ཁྱབ་གསལ་བསྒྲགས་ཡོད་པ་བཞིན་འགྲོ་བ་མིའི་ལས་འགན་གྱི་ཡོངས་ཁྱབ་གསལ་བསྒྲགས་ཀྱང་དགོས་ཀྱི་འདུག་ཅེས་ཆོས་ལུགས་ཀྱི་དབུ་ཁྲིད་དྲུག་ཅུ་རེ་གྲངས་ཡོད་པའི་ཚོགས་ཆུང་ཞིག་བཟོས་ཏེ་ཉིན་གཉིས་རིང་བཀའ་བསྡུར་གནང་རུང་བཟོས་ཐུབ་མེད། དཔེར་ན་འཚེ་བ་མེད་པ་དེ་ཆོས་ལུགས་སོ་སོའི་དགོངས་པ་བཞེས་སྟངས་ཀྱིས་བརྒྱ་ཆ་བརྒྱ་ཐམ་པ་བཟང་སྤྱོད་ཀྱི་ཡན་ལག་ནང་འཁྱེར་ཡོང་རྒྱུ་དཀའ་ལས་ཁག་པོ་ཆགས་ཀྱི་ཡོད་རེད། དེར་བརྟེན་ཆོས་ལུགས་སོ་སོའི་བཟང་སྤྱོད་མི་འདྲ་ཡོད་པ་ཡིན་སྟབས་སྤྱི་ཡོངས་ལ་ཁྱབ་མི་ཐུབ་པ་དང་། ལྷག་པར་དུ་ད་ལྟ་སའི་གོ་ལ་འདིའི་ཐོག་མིའི་འགྲོ་བ་ཐེར་འབུམ་བདུན་ཙམ་ཡོད་པའི་ནང་དུ་བརྒྱ་ཆ་གང་ལ་གང་འཚམ་ཞིག་ཆོས་ལ་ཡིད་ཆེས་མེད་མཁན་རེད། དེས་ན་ཆོས་ལུགས་དང་མ་འདྲེས་པའི་བཟང་སྤྱོད་ཀྱི་གནས་བབ་གཅིག་མ་བྱུང་བར་ཆོས་ལུགས་རྐྱང་པའི་ཐོག་བཞག་ན་ཆོས་ཀྱི་ཉམས་ལེན་ཇི་བཞིན་མ་བྱུང་བའི་དབང་གིས་སོ་སོས་ཉམས་ལེན་མ་བྱས་པར་མི་ལ་བྱེད་དགོས་ཞེས་གསུངས་ན་དེ་ལ་ནུས་པ་གང་ཡང་ཡོང་གི་མེད། གཉིས་པ་དེ་ཆོས་ལུགས་མི་འདྲ་བའི་དབང་གིས་བཟང་སྤྱོད་ཀྱི་ལྟ་གྲུབ་དེ་ཡང་མི་འདྲ་བ་མང་པོ་ཞིག་ཡོད་རེད། གསུམ་པ་དེ་ཆོས་ལ་ཡིད་ཆེས་མེད་མཁན་དེ་ཚོས་དེའི་ཐོག་ལ་མི་མོས་པ་དང་། ལྷག་པར་དུ་ཚན་རིག་གི་རྗེས་འཇུག་པ་དེ་ཚོས་ཆོས་ནས་བྱུང་བའི་གནས་སྟངས་ལ་ཟུར་ཟ་བྱེད་ཀྱི་ཡོད་སྟབས། ཚང་མས་ཁས་ལེན་པའི་གནས་སྟངས་མེད། དེས་ན་ད་ལྟ་བཟང་སྤྱོད་ཀྱི་གནས་སྟངས་ཤིག་ཤེས་ཡོན་གྱི་ལམ་སྲོལ་ནང་ཡོང་དགོས་ན་དེ་ཆོས་ལུགས་དང་མ་འདྲེས་པ་མ་བྱས་ཐབས་མེད་དུ་གཟིགས་པ་རེད། ཆོས་ལུགས་དང་མ་འདྲེས་པ་ཡིན་ན་སློབ་ཚན་གཞན་བཞིན་དཀའ་ངལ་གང་ཡང་མེད། ཅེས་དང་།
༧གོང་ས་མཆོག་གིས་བརྩམས་གནང་བའི་དགའ་བདེའི་སྒྱུ་རྩལ་ (The art of happiness) ནང་ཆོས་ལུགས་དང་མ་འདྲེས་པའི་བཟང་སྤྱོད་ཀྱི་ས་བོན་དང་པོ་དེ་ཡོད་རེད། དེ་ནས་སེམས་བཟང་ (Good heart) ནང་དུའང་ཕྲན་བུ་ཡོད་རེད། དེ་རྗེས་སྟོང་ཚོ་གསར་པའི་བཟང་སྤྱོད་ (Ethics for new Millennium) ནང་བཟང་སྤྱོད་གང་འདྲ་ཞིག་དགོས་མིན་སྐོར་དེ་རེད། དེ་ནས་འཛམ་གླིང་ཡོངས་ལ་ཆོས་ལུགས་ལས་འདས་པའི་བཟང་སྤྱོད་ (Beyond Religion: Ethics for a Whole World) ནང་ཞིབ་ཚགས་པོ་གསུངས་ཡོད།
དེ་ནས་དེང་སང་ཆོས་དང་མ་འདྲེས་པའི་བཟང་སྤྱོད་ཐོག་སློབ་ཚན་དང་། དེ་དག་ལག་བསྟར་གང་དུ་གནང་གི་ཡོད་མེད་སོགས་རྒྱས་པར་གསུངས། མཐར་དྷ་སྟེང་བོད་ཁྱིམ་སློབ་གྲྭའི་སློབ་སྤྱི་རྣམ་གྲོལ་བཀྲ་ཤིས་ལགས་ནས་ཐུགས་རྗེ་ཆེ་ཞུའི་གསུང་བཤད་གནང་སྟེ་གྲོལ། སྐབས་དེར་དྷ་སྟེང་བོད་ཁྱིམ་གྱི་དགེ་རྒན་དང་ལས་བྱེད་རྣམས་འདུ་འཛོམས་གནང་འདུག


text:
ཚོང་གི་དབང་ཆ་རྐྱང་འཛིན།
“བརྗིད་ཉམས་ལྡན་པའི་སོ་ཝི་ཊི་དམག་དཔུང་གིས་ཅེག་སི་ལོ་ཝ་ཀི་ཡ་ལ་བཅིངས་གྲོལ་བཏང་རྗེས། ང་ཚོས་དངུལ་ཁང་བཟོ་གྲྭ་རྣམས་གཞུང་འཛིན་ཅན་དུ་བསྒྱུར་བ་ཡིན་ལ། མ་ཟད་བཟོ་གྲྭ་ཆེ་ཁག་དང་ལྗིད་ཁོག་ཅན་རྣམས་ཀྱང་དེ་ལྟར་རོ། ང་ཚོས་ཇ་མན་མི་རིགས་རྣམས་ཕྱིར་དབྱུང་དུ་བཏང་བ་ཡིན། དེ་སྔར་ཁོང་ཚོས་བདག་ཉར་བྱས་པའི་དངུལ་ཁང་དང། ས་ཞིང་། བཟོ་གྲྭ་བཅས་ཅེག་དང་སེ་ལོ་ཝ་ཀི་ཡའི་གྲལ་རིམ་མཐོ་བ་རྣམས་ལ་སྤྲད་མེད་ལ། དེ་ནི་ཅེག་དང་སེ་ལོ་ཝ་ཀི་ཡའི་ཞིང་པ་དང། བཟོ་པ། ཚོང་པ། རྒྱལ་ཁབ་བཅས་ལ་ཕུལ་ཡོད། ང་ཚོས་དཔོན་དབང་སྲིད་གཞུང་རིང་ལུགས་ཀྱི་ཉེན་རྟོག་པ་དང་ཁ་ཐག་རིང་དུ་གྱེས་ནས་རྒྱལ་ཡོངས་ཀྱི་ཚོགས་ཆུང་བཙུགས་ཡོད། དེར་བརྟེན་མི་དམངས་ཀྱི་སྒྲིག་འཛུགས་ནི་མི་དམངས་ལ་དབང་ཡོད། ང་ཚོས་མུ་ཎི་ཁ་(Munich)བསྐྱར་འཛུགས་མ་བྱས་གོང་རྒྱབ་གཏད་ཀྱི་ཆབ་སྲིད་ཚོགས་པ་སུ་ཡང་འཛུག་འཇུག་གི་མིན། གང་ཡིན་ཞེ་ན་ཁོང་ཚོ་ནི་ཅེག་དང་སོ་ལོ་ཝ་ཀིའི་འབྱོར་ལྡན་གྲལ་རིམ་ཚོའི་ལག་ཆ་ཡིན་པས་སོ། ང་ཚོས་རྒྱལ་ཡོངས་འཐབ་ཕྱོགས་གཅིག་གྱུར་གྱི་གཞུང་ཞིག་འཛུགས་བསྐྲུན་བྱེད་རྒྱུ་ཡིན། དེ་ནི་བཟོ་བ་གྲལ་རིམ་དང། ཞིང་པ་གྲལ་རིམ། ཚོང་པ། ཡར་ཐོན་ཤེས་ལྡན་གྲལ་རིམ་བཅས་ལས་གྲུབ་པའི་མཉམ་སྦྲེལ་གྱི་འཛིན་སྐྱོང་ལྷན་ཚོགས་ཤིག་ཡིན་དགོས། འདིས་སྔར་ཡོད་གྲལ་རིམ་དབང་འཛིན་གྱི་གཞུང་དེ་ཆབ་སྲིད་ཀྱི་དབང་ཚད་དང་། ཚོར་སྐྱེན་པོའི་དམིགས་འབེན། རྒྱུ་ནོར་ལོངས་སྤྱོད་བཅས་ལས་ཕྱིར་འབུད་བསྐྲད་ཐུབ། མི་སེར་རྒྱལ་ཁབ་ཀྱི་དམངས་གཙོའི་གཞུང་གསར་པ་དེས་རང་གི་མི་དམངས་ནི་རང་གི་སྟོབས་ཤུགས་ཀྱི་འབྱུང་རྩ་ཡིན་པར་སེམས་ངེས་ལགས།”
སྲིད་བློན་ཀེལ་མན་ཏྲི་གྷོ་ཐ་ཝ་ཊ་ལགས་ཀྱིས་སྤྱི་ལོ་༡༩༤༨ལོའི་ཟླ་བ་༣པའི་ཚེས་༡༠ལ་རྒྱལ་ཡོངས་འོས་བསྡུའི་ཚོགས་ཆེན་ཐོག་སྤེལ་བའི་གཏམ་བཤད།
སྤྱི་མཐུན་རྒྱལ་ཁབ་ཀྱི་རྩ་ཁྲིམས་དེ་འཛམ་གླིང་དམག་ཆེན་གཉིས་པའི་མཇུག་ཏུ་གནོན་ཤུགས་འོག་ཡོད་ཀྱང་ཅེག་སི་ལོ་ཝ་ཀི་ཡའི་ནང་གི་སྲིད་དོན་ཚོགས་པ་ཚང་མས་ཆབ་སྲིད་ཀྱི་ལམ་ལུགས་དེ་འགྱུར་བ་ཕྱིན་ཡོད་པར་ངོས་འཛིན་བྱེད་བཞིན་ཡོད། རྒྱལ་ཁབ་ཀྱི་མི་འབོར་གྲུབ་ཚུལ་ཐད་ལ་བསམ་ན་ཇ་མན་གྱི་སྐད་སྨྲ་མཁན་ཕོན་ཆེན་ཞིག་རང་འཇགས་བསྡད་ཡོད། སྲིད་དོན་ཚོགས་པ་རྣམས་ཀྱི་ལས་དོན་ལྟེ་བ་ཞིག་ནི་གཞུང་འཛིན་བྱེད་རྒྱུ་དེ་རེད་མོད་ཀྱང་སྒེར་གྱི་སྲིད་དོན་ཚོགས་པ་སོ་སོ་ལ་དམིགས་ཡུལ་གཞན་པ་རེ་ཡོད་ངེས་རེད། ཅེག་དང་སོ་ལོ་ཝ་ཀི་གཉིས་ཀྱི་མངའ་ཁུལ་དུ་རྒྱལ་ཁབ་ཀྱི་ཆོག་མཆན་ཡོད་པའི་སྲིད་དོན་ཚོགས་པའི་གྲངས་འབོར་ནི་ཚད་གཞི་ངེས་ཅན་ཞིག་ལས་མེད། དམིགས་བསལ་དུ་སྤྱི་ལོ་༡༩༢༠་དང་༡༩༣༠ཡས་མས་ནང་དུ་ཚར་ཚུད་ལྡན་པའི་གཡས་ཕྱོགས་ཤོག་ཁག་དེ་རྩར་གཏོར་དུ་བཏང་ཟིན། རྒྱལ་ཡོངས་འཐབ་ཕྱོགས་གཅིག་གྱུར་ཤོག་ཁག་གི་ཅེག་དང་སེ་ལོ་ཝ་ཀི་གཉིས་པོ་ནི་སྲིད་དོན་ཚོགས་པ་ལྟེ་བ་དེ་ཆགས་ཡོད་པ་མ་ཟད་སོ་ཝི་ཏི་ཡིན་པའི་རྒྱལ་ཁབ་གཞན་དུ་ཡང་གཅིག་མཚུངས་རེད། འཐབ་ཕྱོགས་མཉམ་འབྲེལ་ནི་ཁྲིམས་མཐུན་གྱི་ཆབ་སྲིད་ཚོགས་པ་གཅིག་པུ་དེ་མ་ཡིན་པར་གཞན་ཡང་ཚོང་ལས་མཉམ་འབྲེལ་དང། གཞོན་ནུ། ཞ་ཞོར་གྱི་ཚོགས་པ་ཁག་ཀྱང་ཡིན་ནོ།
དུས་ཀྱི་འགྱུར་འགྲོས་དང་བསྟུན་ནས་དམར་ཤོག་ཚོགས་པའི་དབང་ཚད་དེ་རྒྱལ་ཡོངས་འཐབ་ཕྱོགས་གཅིག་གྱུར་དང་གཞན་ཡང་སྲིད་དོན་ཚོགས་པ་ཁག་གཞན་དང་བསྡུར་ན་གཞི་རྒྱ་ཇེ་ཆེར་འགྱུར་བཞིན་མཆིས།
སྤྱི་ལོ་༡༩༤༦ལོར་གྲོས་ཚོགས་ཀྱི་འོས་བསྡུའི་ནང་དམར་ཤོག་ཚོགས་པར་མང་མོས་ཀྱིས་རྒྱལ་ཁ་ཐོབ་མེད་པ་མ་ཟད་སེ་ལོ་ཝ་ཀི་ཡའི་ནང་དུ་ཤོར་ཡོད་ཀྱང་གཞུང་འཛིན་པ་ཆགས་པ་རེད། སྤྱི་ལོ་༡༩༤༨ལོའི་འགོ་སྟོད་དུ་གཞུང་ལ་དཀའ་ཉེན་འཕྲད་སྐབས་དམར་ཤོག་ཚོགས་པས་གློ་བུར་དུ་ཆབ་སྲིད་ཀྱི་ངོ་བོ་བཅོས་བསྒྱུར་བྱས་ཏེ་རྒྱལ་ཁབ་ཁྱོན་ཡོངས་ལ་སྲིད་དབང་སྒེར་གཅོད་ཀྱི་དབང་ཆ་ལག་བསྟར་བྱས་ཡོད། སྤྱི་ལོ་༡༩༤༨ལོའི་ཟླ་བ་༥པའི་ཚེས་༣༠ལ་གྲོས་ཚོགས་ཀྱི་འོས་བསྡུ་བྱས་པའི་གཞུང་འབྲེལ་གྱི་གྲུབ་འབྲས་ལྟར་ན་རྒྱལ་ཡོངས་འཐབ་ཕྱོགས་གཅིག་གྱུར་ཤོག་ཁག་གི་འཐུས་མི་རྣམས་ལ་ཅེག་དང་སེ་ལོ་ཝ་ཀི་ཡ་གཉིས་ཀའི་ནང་མང་མོས་ཀྱི་སྒོ་ནས་ཐོབ་ཡོད་འདུག ། དོན་དངོས་ཐོག་འོས་བསྡུ་དེ་ནི་གཡོ་ཇུས་ཀྱི་སྒོ་ནས་ཆེད་དུ་བཟོས་པ་ཞིག་རེད། དུས་ཀྱི་རིམ་པའི་ནང་དུ་གྲོས་ཚོགས་ཀྱི་འགན་འཁྲི་ནི་མར་ངོའི་ཟླ་ལྟར་ཇེ་འགྲིབ་ཇེ་སྡུག་རེད། ལོ་རེ་ལ་གྲོས་ཚོགས་ཀྱི་ཚོགས་འདུ་ཐེངས་གཅིག་གཉིས་ཙམ་འཚོགས་ཀྱི་ཡོད་པ་དང་དེ་ཡང་ཉིན་གཅིག་དང་གཉིས་ཙམ་གྱི་དུས་ཡུན་ལས་ཚོགས་ཀྱི་མེད། དབང་ཆའི་ལྟེ་གནས་དེ་ཡང་དམར་ཤོག་ཚོགས་པའི་སྤྱི་ཁྱབ་ལས་ཁུངས་ཕྱོགས་སུ་ཕར་གནས་སྤོས་བྱས་ཡོད་པ་རེད།
དབང་ཆ་རྐྱང་འཛིན་འདི་ནི་མང་ཚོགས་ཀྱི་འཛིན་སྐྱོང་དང་། དམག་སྒར། མཐོ་སློབ་སོགས་ཀྱི་ཀུན་སྤྱོད་དག་ཐེར་གཏོང་རྒྱུ་དང་འབྲེལ་བ་ངེས་ཅན་ལྡན་ཡོད། སྤྱི་ལོ་༡༩༤༨རྗེས་མི་དམངས་སྟོང་ཕྲག་མང་པོ་ཡུལ་གྱར་ཕྱིན་ཡོད་པ་དང། གཞན་ཡང་མི་དམངས་སྟོང་ཕྲག་མང་པོ་ལོ་མང་རིང་བཙོན་དུ་བཅུག་པའམ་ཡང་ན་བཙན་དབང་གིས་ངལ་རྩོལ་ཤུགས་ལས་བྱེད་དུ་བཅུག ། སྤྱི་ལོ་༡༩༤༨ནས་༡༩༦༠བར་མི་༢༤༢ལ་ཆབ་སྲིད་ཀྱི་ཉེས་མིང་འོག་སྲོག་ཁྲིམས་བཅད་ནས་སྲོག་ཐོག་བཏང་ཡོད། མཐའ་མ་དེ་ཀུན་སྤྱོད་དག་ཐེར་འདིས་དམར་ཤོག་ཚོགས་པ་རང་ཉིད་ལའང་གནོད་སྐྱོན་བྱུང་ཡོད་དེ། ཅེག་སི་ལོ་ཝ་ཀི་ཡའི་དམར་ཤོག་ཚོགས་པའི་སྤྱི་ཁྱབ་དྲུང་ཆེ་རུའུ་ཊོལ་ཧྥ་ སེ་ལེན་སི་ཀིས་(Rudolf Slánský)ཡང་སྲོག་ཐོག་ཏུ་བཏང་བ་རེད། སྤྱི་ལོ་༡༩༥༠ལོར་ཆོས་ལུགས་རྩ་གཏོར་གྱི་ལས་གཞིའི་འོག་དགོན་པའི་སྒྲིག་ཁྲིམས་རྣམས་གཏོར་བཤིག་བཏང་ཡོད། ཚགས་ཤོག་དང་དུས་དེབ་བརྒྱ་ཕྲག་མང་པོ་བཀག་སྡོམ་བྱས་པ་དང་སྤྱི་པའི་དཔེ་མཛོད་ཁང་དུ་ཡོད་པའི་ཁོང་ཚོའི་བློ་ལ་མི་འབབ་པའི་རྩོམ་པ་པོ་བརྒྱ་ཕྲག་མང་པོའི་དཔེ་དེབ་རྩ་མེད་བཟོས་ཡོད། བཙན་གནོན་འོག་ཏུ་མི་དམངས་མཉམ་ལས་བྱེད་དུ་བཅུག་པ་འདིས་སྤྱི་ཚོགས་ཀྱི་འཚོ་བའི་སྒྲོམ་གཞི་ཡོངས་རྫོགས་འགྱུར་བ་ཕྱིན་ཡོད། སྒེར་གཉེར་ཚོང་ལས་རྣམས་རིམ་བཞིན་ཅེག་སི་ལོ་ཝ་ཀི་ཡའི་ནང་ཕལ་ཆེར་རྩ་མེད་དུ་བཏང་ཡོད།
སྤྱི་ལོ་༡༩༥༠ལོའི་དུས་དཀྱིལ་ཙམ་ལ་གཞི་ནས་ཆབ་སྲིད་ཀྱི་གནས་སྟངས་ཅུང་ཟད་ཞི་འཇགས་ཕྱིན་ཡོད། དུས་འགྱུར་གྱི་མངོན་རྟགས་གསལ་ཤོས་གཅིག་ནི་སྤྱི་ལོ་༡༩༥༣ལོའི་དཔྱིད་རྒོལ་སུ་ཇོ་སེབ་ཝི་སར་རཱོ་ནོ་བི་ཆི་སི་ཏ་ལིན་(Joseph Vissarionovich Stalin)དང་ཁེལ་མན་ཊ་ གྷོ་ཊ་ཝལ་ཌ་(Klement Gottwald)གཉིས་ཕྱི་མའི་ལམ་དུ་བཞུད་ཡོད། ལོ་དེར་མི་དམངས་ཀྱིས་སྲིད་དབང་རྩ་གཏོར་གྱི་ངོ་རྒོལ་ཤུགས་ཆེ་ཤོས་དེ་བྱས་ཡོད་པ་དང། དེ་རྗེས་དངུལ་འཛིན་བཅོས་བསྒྱུར་བྱེད་རྒྱུའི་གསལ་བསྒྲགས་བྱས་པ་རེད། སྤྱི་ལོ་༡༩༥༦ལོའི་སོ་ཝེ་ཏའི་ལྷན་ཚོགས་ཀྱི་དམར་པོའི་སྲིད་གཞུང་གི་ཚོགས་ཆེན་སྐབས་༢༠་པའི་ཐོག་སོ་ཝེ་ཏའི་ལྷན་ཚོགས་ཀྱི་འཐུས་མི་མཐོ་ཤོས་ནི་ཀི་ཏ་ སིར་གེ་ཝི་ཅི་ ཁུ་རུ་ཤེབ་(Nikita Sergeyevich Khrushchev)ལགས་ཀྱིས་སི་ཏ་ལིན་གྱི་སྲིད་དབང་སྒེར་གཅོད་པའི་ལམ་ལུགས་ལ་སྐྱོན་བརྗོད་བྱས་པ་དེ་ནི་ཆེས་གནད་དོན་གལ་ཆེ་ཤོས་ཤིག་རེད། སྲོལ་རྒྱུན་སློབ་ཕྲུག་གི་དུས་སྟོན་ཞིག་སྤྱི་ལོ་༡༩༥༦ལོའི་ཟླ་བ་༥པའི་ཚེས་༢༠ཉིན་པ་རཱག་དང་དེ་བཞིན་ཅེག་སི་ལོ་ཝ་ཀི་ཡའི་གྲོང་སྡེ་དང་གྲོང་ཁྱེར་གཞན་པའི་ནང་དུ་འཚོགས་ནས་དུས་འགྱུར་བྱུང་བ་མཚོན་པར་བྱས་ཡོད། ཕྱི་རྒྱལ་གྱི་ཞིབ་དཔྱད་པ་ཚོས་སློབ་ཕྲུག་གི་དུས་སྟོན་འདི་ནི་ཁུ་སིམ་མེར་ལྷག་པའི་མང་ཚོགས་ཚོས་རང་གི་བསམ་ཚུལ་གླེང་བའི་གོ་སྐབས་ཆེས་ཐོག་མ་དེ་ཆགས་ཡོད་པར་སེམས་བཞིན་ཡོད། མི་མང་སྟོང་ཕྲག་མང་པོ་པ་རཱག་ནང་གི་རུ་སྒྲིག་ཁྲོམ་སྐོར་ལ་མཉམ་ཞུགས་བྱས་ཡོད་པ་དང་། འབོད་ཚིག་ནི་ཆབ་སྲིད་པ་དང། ཚོགས་སྡེ། ཞིབ་བཤེར་པའི་གོ་གནས་བཅས་ལ་དམའ་འབེབས་ཁ་བརྡུང་བཏང་ཡོད། ཧང་གྷ་རི་(Hungary)ནང་གི་གསར་བརྗེ་ཆམ་ལ་ཕབ་རྗེས་དེ་དང་འདྲ་བའི་ཞི་བདེ་ལྷིང་འཇགས་ཀྱི་ཉི་མ་དེ་ཡང་ཅེག་སི་ལོ་ཝ་ཀི་ཡའི་ནང་དུ་རིམ་བཞིན་ཤར་བྱུང།


text:
འཛམ་གླིང་གཙང་སྦྲ་ཉིན་མོ་སྲུང་བརྩི་བྱས།
- Details
- དཔར་འགྲེམས་ཟླ་ཚེས།: Tuesday, 22 September 2015 05:34
ཕྱི་ལོ་ ༢༠༡༥ ཟླ་ ༩ ཚེས་ ༢༠ རེས་གཟའ་ཉི་མའི་ཉིན་ལྷ་སྤྱི་ཚོགས་ཞབས་ཞུ་ཚོགས་པ་དང་། དྷ་ས་ཁོར་ཡུག་ལས་ཁུངས། བོད་ཀྱི་བུད་མེད་ལྷན་ཚོགས་བཅས་ནས་འཛམ་གླིང་གཙང་སྦྲ་ཉིན་མོ་(World Massive Clean up Day)སྲུང་བརྩི་བྱས།
ཞོགས་པ་ཆུ་ཚོད་ ༡༠ པར་ཐོག་མར་བོད་མི་དང་རྒྱ་གར། ཕྱི་གླིང་དང་བླངས་བཅས་ཁྱོན་མི་གྲངས་ ༡༠༠ ལྷག་ཙམ་མེ་གྷན་རླངས་འཁོར་འབབ་ཚུགས་སུ་འདུ་འཛོམས་ཀྱིས་འཛམ་གླིང་གཙང་སྦྲ་ཉིན་མོར་གསལ་བསྒྲགས་དང་། ཁོར་ཡུག་གཙང་ཉར། གཞན་ཡང་གད་སྙིགས་གང་བྱུང་དུ་དབྱུག་མི་རུང་བའི་འབོད་སྐལ་གསལ་བསྒྲགས་བྱས་པས་མ་ཚད། བོད་ཡིག་དང་། ཨིན་ཡིག ཧིན་དྷི་བཅས་ནང་བྲིས་པའི་ཁོར་ཡུག་སྲུང་སྐྱོབ་སྐོར་གྱི་ཡིག་ཆ་གྲངས་ ༡༠༠ ལྷག་འགྲེམས་སྤེལ་བྱས།
དེ་རྗེས་ཁོར་ཡུག་གཙང་བཟོ་བ་རྣམས་ཀྱིས་ལག་ཏུ་ཁོར་ཡུག་སྲུང་སྐྱོབ་དགོས་པའི་འབོད་ཚིག་སྣ་ཚོགས་བཟུང་ནས་མི་མང་གི་དོ་སྣང་དང་གོ་རྟོགས་སླེབས་ཆེད་མེ་གྷན་ཁྲོམ་གཞུང་སྐོར་བ་ཞིག་བརྒྱབ།
དེ་རྗེས་གཙང་བཟོ་བ་ཚང་མ་དྷ་ས་སྦག་སུ་ལམ་དང་སྦག་སུ་གཤོང་ནང་ཕྱིན་ནས་རས་དང་། འགྱིག་ཤོག ཤེལ་དམ་སོགས་ཁྱོན་གད་སྙིགས་དོ་པོ་ ༢༠ ཙམ་བསྡུ་རུབ་བྱས་ཡོད་པ་རེད།


text:
༄༅། །ཕྱི་ལོ་ ༢༠༡༦ ཟླ་ ༦ ཚེས་ ༩ ཉིན་གྱི་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་སྔ་དྲོ་ཊོག་ཀྱོ་གྲོང་ཁྱེར་གྱི་ཧ་ནི་ཏ་གནམ་ཐང་ནས་མཁའ་ལམ་བརྒྱུད་ཆིབས་ཞལ་བསྒྱུར་ཏེ་ཉི་ཧོང་གི་གྲོང་ཁྱེར་ཆེ་ཤོས་ཨང་གཉིས་པ་ཨོ་ས་ཁའི་ཨི་ཏ་མིས་གནམ་ཐང་ལ་ཕེབས་འབྱོར་གནང་། དེ་ནས་བཞུགས་གནས་མགྲོན་ཁང་དུ་༧ཞབས་སོར་བཀོད། ཉིན་གུང་གསོལ་ཚིགས་གྲུབ་མཚམས་ཉི་ཧོང་རྒྱལ་ཡོངས་གསར་ཁང་NHKགི་གསར་འགོད་པ་མ་ཀོ་ཏོ་ཨོ་རྡ་དང་ཨེ་སུའུ་ཀེ་ཏཱ་ཀ་ཧ་ཤིས་Makoto Oda and Eisuke Takahashiགཉིས་ཀྱིས་བཀའ་འདྲི་ཁག་གཅིག་ཕུལ་པར་བཀའ་ལན་སྩལ་ཡོད་པ་རེད།
དེ་ཡང་གསར་འགོད་པ་གཉིས་ཀྱིས་ཐོག་མར་བོད་ནང་གི་ད་ལྟའི་དངོས་ཡོད་གནས་ཚུལ་སྐོར་ལ་བཀའ་འདྲི་ཞུས་པར་༧གོང་ས་མཆོག་གིས་ཉི་ཧོང་གི་གསར་འགོད་པ་ཚོ་དངོས་སུ་བོད་ཀྱི་ས་ཁུལ་གང་སར་བསྐྱོད་ནས་ཞིབ་འཇུག་བྱེད་ཐུབ་ན་ཡག་པོ་ཡོང་གི་རེད། ཅེས་དང་།
རིག་གནས་གསར་བརྗེའི་སྐབས་དང་བསྡུར་ན་ད་ལྟ་བོད་དང་རྒྱ་ནག་གི་གནས་ཚུལ་ཡག་པོ་ཡོད། འོན་ཀྱང་བོད་ནང་བསམ་བློ་མཁྲེགས་བཟུང་ཅན་གྱི་རྒྱ་རིགས་དཔོན་པོ་འགའ་ཤས་ཡོད་པ་རེད། ཁོ་ཚོས་བོད་ཀྱི་ཐུན་མོང་མ་ཡིན་པའི་སྐད་དང་རིག་གཞུང་། ཆོས་སོགས་རྒྱ་ནག་དང་མི་འདྲ་བའི་རིག་གཞུང་གོམས་སྲོལ་གང་ཡོད་པ་ཚང་མ་རྒྱ་བོད་ཁ་བྲལ་དུ་འགྲོ་བའི་རྐྱེན་རྩར་མཐོང་སྟེ། ཞེད་སྣང་དབང་གིས་བོད་ནང་དམ་དྲག་ཤུགས་ཆེར་བྱེད་ཀྱི་ཡོད་པ་རེད།
སློབ་གྲྭ་ཁག་ཏུ་བོད་ཀྱི་སྐད་ཡིག་བསླབ་མ་ཆོག་པ་དང་། བསླབ་ཆོག་པ་རེ་གཉིས་ཡོད་པ་དེ་ལའང་སྟངས་འཛིན་ནན་པོ་བྱས་ཏེ་སློབ་ཀྱི་ཡོད་པ་རེད། བོད་རིགས་སློབ་ཕྲུག་རྣམས་བོད་ཡིག་གི་ཐོག་ནས་སློབ་སྦྱོང་ཧ་ཅང་ཡག་པོ་ཐོན་ཡང་ཁོང་ཚོར་ལས་ཀ་ཡག་པོ་རག་རྒྱུའི་གོ་སྐབས་བཀག་སྟེ། རྒྱ་ཡིག་སློབ་སྦྱོང་ཡག་པོ་ཐོན་པ་ཚོར་ལས་ཀ་སྤྲོད་པ་དང་། མཐོ་རིམ་སློབ་གྲྭར་འགྲོ་རྒྱུའང་ལས་སླ་བོ་བཟོས་ཡོད།
དུས་རབས་སྔོན་མའི་ལོ་རབས་བརྒྱད་ཅུའི་དཀྱིལ་ཙམ་ནས་བོད་རིགས་ཚོའི་ཚོར་སྣང་ལ་སླར་ཡང་རིག་གནས་གསར་བརྗེ་ཆེན་མོའི་སྐབས་ཀྱི་དམ་དྲག་དང་ཧ་ཅང་ཆ་འདྲ་བ་ཡོང་ཡོད། དེའི་རྐྱེན་གྱིས་ཕྱི་ལོ་༢༠༠༨ ལོར་བོད་ས་ཡོངས་སུ་ས་བྱི་ཞི་རྒོལ་ཆེན་མོ་བྱུང་བ་དང་། བསམ་བློ་གུ་དོག་གིས་རྒྱུན་དམ་དྲག་ཤུགས་ཆེར་བྱ་རྒྱུའི་བསམ་ཚུལ་འཁྱེར་མཁན་གྱི་ས་གནས་ཀྱི་དཔོན་རིགས་ཚོར་རྒྱ་ནག་གཞུང་གི་ངོས་ནས་ཡིད་ཆེས་བྱེད་ཀྱི་ཡོད།
ཕྱི་དངོས་པོའི་ཆ་ནས་ཁང་པ་དང་ཚོང་ཁང་སོགས་བོད་ནང་ཡར་རྒྱས་གང་འཚམས་བཏང་ཡོད་ཀྱང་། ནང་པའི་ཆོས་ནི་དགེ་བའི་བཤེས་གཉེན་ཚད་ལྡན་གྱི་དྲུང་ནས་ལོ་ཉི་ཤུ་ནས་སུམ་ཅུ་རིང་སློབ་སྦྱོང་བྱེད་དགོས་པས་ད་ལྟའི་ཆར་བོད་ནང་དེ་ལྟར་སློབ་སྦྱོང་ཐོན་རྒྱུ་ཁག་པོ་འདུག དེ་སྔ་བླ་མ་དགེ་བའི་བཤེས་གཉེན་མང་པོ་ཡོད་ཀྱང་། མང་པོ་ཞིག་རྒྱའི་བཙོན་འོག་ཏུ་འདས་གྲོངས་སོང་བ་དང་། ཁག་གཅིག་རྒྱ་གར་དུ་བཙན་བྱོལ་དུ་ཕེབས་ནས་ད་ལྟའི་ཆར་ཉུང་ཤས་ལས་ལྷག་མེད། གྲྭ་ས་ཁག་ཏུ་གྲྭ་བའི་གྲངས་འབོར་ཡང་ཧ་ཅང་ཉུང་རུ་ཕྱིན་ཡོད། རྒྱལ་བ་སྐུ་ཕྲེང་གཉིས་པ་ཐམས་ཅན་མཁྱེན་པ་དགེ་འདུན་རྒྱ་མཚོ་མཁན་པོ་གནས་སའི་འབྲས་སྤུངས་ལ་ཆ་བཞག་ནའང་ཕྱི་ལོ་༡༩༥༨-༥༩ ལོར་ངོས་ཀྱིས་གྲྭ་སྐོར་དམ་བཅའ་འཇོག་སྐབས་དགེ་འདུན་པ་སྟོང་ཕྲག་བརྒྱད་ཡོད་པ་དང་། ད་ལྟའི་དུས་སུ་གྲྭ་བ་བཞི་བརྒྱ་ལས་བསྡད་ཆོག་གི་མེད། འབྲས་སྤུངས་ཀྱི་གྲྭ་རྒྱུན་ནི་སྔ་མོ་བོད་ཀྱི་ས་ཁུལ་གང་ས་ནས་ཡོང་གི་ཡོད་པར་མ་ཟད། དེ་མིན་ལུང་པ་གཞན་ནས་ཀྱང་གྲྭ་རྒྱུན་ཡོང་གི་ཡོད། ད་ལྟའི་ཆར་རྒྱ་གཞུང་གི་དཔོན་རིགས་ཚོས་བོད་ས་གཞན་ནས་སླེབས་པ་ཚོ་རང་རང་གི་ས་ཆར་ཕྱིར་ཕུད་བཏང་ཡོད་པ་མ་ཟད། འབྲས་སྤུངས་སུ་ཡོད་པའི་དགེ་འདུན་པ་ཚོ་ཡང་ནམ་རྒྱུན་རྒྱལ་གཅེས་ཆོས་གཅེས་ཟེར་བའི་སློབ་གསོ་གཏོང་གི་ཡོད་པ་རེད།
ཏང་གིས་དུས་རྒྱུན་ཐམས་ཅད་ཕུན་སུམ་ཚོགས་པོ་ཡོད་ལུགས་བརྗོད་ཀྱི་ཡོད་ཀྱང་། སྨྲ་བརྗོད་རང་དབང་དང་གསར་འགོད་རང་དབང་སོགས་ཡོད་པ་མ་རེད། གཞུང་གི་ངོས་ནས་གསར་འགྱུར་གྱི་རིགས་སྟངས་འཛིན་བྱས་ཏེ་མི་མང་ལ་ཕྱོགས་གཅིག་གི་གནས་ཚུལ་མ་གཏོགས་མཐོང་གི་འཇུག་གི་ཡོད་པ་མ་རེད། ཅེས་དང་།
ཡང་གསར་འགོད་པས་ཕྱི་ལོ་ ༢༠༠༩ ནས་བཟུང་ད་ལྟའི་བར་རང་ལུས་མེར་བསྲེགས་གནང་མཁན་ ༡༤༠ ལྷག་བྱུང་བ་དང་འབྲེལ་བའི་སྐོར་ལ་བཀའ་འདྲི་ཞུས་པར། ༧གོང་ས་མཆོག་གིས་ཁོ་ཚོ་མི་རེ་བཞིན་མེར་བསྲེགས་བཏང་བའི་གནས་ཚུལ་གོ་དུས་ཧ་ཅང་བློ་ཕམ་བྱུང་། ཁོ་ཚོར་རང་ལུས་མེར་བསྲེགས་གཏོང་བའི་བློས་གཏོང་ཆེན་པོ་ཡོད་ཀྱང་མི་གཞན་སུ་ལའང་འཚེ་བ་མི་བྱེད་པའི་སེམས་ཤུགས་ནི་ཧ་ལས་དགོས་པ་ཞིག་རེད། བོད་ནང་དུ་རང་ལུས་མེར་བསྲེགས་ཀྱི་ལས་འགུལ་ཐོག་མར་བྱུང་བའི་སྐབས་སུ་ BBC ཡི་གསར་འགོད་པ་ཞིག་གི་དྲིས་ལན་དུ་འདི་ལྟ་བུའི་ལས་འགུལ་སྤེལ་བ་ཡིན་ན་ད་ལྟའི་གནས་བབ་འོག་དངོས་སུ་ཕན་ཐོགས་ཡོད་མེད་ཐེ་ཚོམ་རེད་ཅེས་བརྗོད་རྒྱུ་བྱུང་། ཞེས་དང་།
ང་ཚོས་རང་བཙན་རྩོད་ཀྱི་མེད། དུས་རབས་བདུན་པ་དང་བརྒྱད་པ། དགུ་བའི་སྐབས་ཀྱི་རྒྱའི་ལོ་རྒྱུས་དེབ་ཐེར་ནང་དུ་འདྲ་མཉམ་གྱི་བཙན་རྒྱལ་གསུམ་བཤད་ཀྱི་ཡོད། དེ་ནི་རྒྱ་ཧོར་བོད་གསུམ་རེད། ཡིན་ནའང་། དེ་ནི་འདས་པའི་ལོ་རྒྱུས་ཆགས་ཡོད། ང་ཚོས་མ་འོངས་པར་བསམ་བློ་གཏོང་དགོས། ཡུ་རོབ་མཐུན་ཚོགས་ཀྱི་ཁུངས་མི་ཡིན་པའི་རྒྱལ་ཁབ་རྣམས་ཀྱིས་སོ་སོའི་རྒྱལ་ཁབ་གཅིག་པུའི་ཁེ་ཕན་ལས་ཡུ་རོབ་ཐུན་མོང་གི་ཁེ་ཕན་གལ་ཆེར་བརྩིས་པ་དེ་ནི་ངོས་ཀྱིས་གལ་ཆེན་དུ་བརྩི་བཞིན་ཡོད། བོད་ནང་ལ་ཕྱིའི་དངོས་པོའི་འཛུགས་སྐྲུན་ངེས་པར་དུ་དགོས་པ་དེའི་ཐོག་རྒྱ་ནག་གིས་རོགས་རམ་བྱེད་ཐུབ་པ་དང་། དེ་དང་ཆབས་གཅིག་ང་ཚོར་བོད་རང་གི་ཆོས་དང་རིག་གཞུང་མ་ཉམས་རྒྱུན་འཛིན་བྱེད་རྒྱུའི་དབང་ཆ་དགོས་པ་ཡིན།
རྩ་བ་བློ་འཛིན་དང་འགྲེལ་བ་རིགས་ལམ་རྩོད་པའི་ལམ་ནས་བརྡར་ཤ་བཅད་དེ་སློབ་གཉེར་བྱེད་པ་དང་། བརྡར་ཤ་བཅད་ནས་གཏན་ལ་ཕབ་པའི་དོན་ཉམས་ལེན་བྱེད་རྒྱུ་ཡོད་པའི་ཁྱད་ཆོས་ཅན་གྱི་ན་ལེནྡྲའི་སྲོལ་རྒྱུན་ཆ་ཚང་བ་གྲ་མ་ཉམས་གྲུ་མ་ཞིག་པར་ང་ཚོ་བོད་ཀྱིས་བདག་པོ་བརྒྱབ་ཡོད།
བོད་ཀྱི་ནང་བསྟན་ཆོས་ལུགས་གནས་དང་མི་གནས་ནི་བོད་མི་ས་ཡ་དྲུག་གི་དོན་དག་ཁོ་ན་མ་ཡིན་པར་རྒྱ་རིགས་ས་ཡ་བཞི་བརྒྱ་དང་། ཉི་ཧོང་དང་བཅས་པའི་ཁེ་ཕན་ལ་ཐུག་ཡོད། དེང་སྐབས་ཚན་རིག་པ་ཚོས་ཀྱང་ནང་སེམས་ཀྱི་ཞི་བདེ་དེ་མི་སྒེར་དང་ཁྱིམ་ཚང་། རྒྱལ་ཁབ་བཅས་ཀྱི་བདེ་སྐྱིད་ཀྱི་འབྱུང་རྩ་ཡིན་པར་ངོས་འཛིན་བྱེད་བཞིན་ཡོད། བདེ་སྐྱིད་ནི་སེམས་ཀྱི་མྱོང་བ་དང་འབྲེལ་བ་ཡོད་པས་འཕྲུལ་རིགས་དང་ཕྱི་དངོས་པོ་ཡར་རྒྱུས་ཙམ་གྱིས་ལྡང་གི་ཡོད་པ་མ་རེད། དེར་བརྟེན་ང་ཚོར་ལུས་ཀྱི་བདེ་ཐང་ཆེད་ལུས་ཀྱི་འཕྲོད་བསྟེན་དགོས་ཀྱི་ཡོད་པ་བཞིན་སེམས་སྐྱིད་པོ་དང་བདེ་སྐྱིད་ཡོང་ཆེད་མྱོང་བའི་འཕྲོད་བསྟེན་ཡང་དགོས་ཀྱི་ཡོད། བོད་ཀྱི་ནང་བསྟན་སྲོལ་རྒྱུན་ནང་སེམས་ཀྱི་ཉོན་མོངས་ལ་ཁ་གཏད་གཅོག་སྟངས་སྐོར་གྱི་ཤེས་ཡོན་རྒྱ་ཆེ་གཏིང་ཟབ་ཡོད་པས་ང་ཚོར་དེ་སྲུང་སྐྱོབ་བྱེད་པའི་རང་དབང་ཡོད་པར་མ་ཟད། དེས་གཞན་མང་པོ་ཞིག་ལའང་ཕན་ཐོགས་ཡོང་གི་རེད། ཅེས་བཀའ་སྩལ་བ་དང་།
གཞན་ཡང་བོད་རྒྱ་འབྲེལ་མོལ་ཐད་གསར་འགོད་པས་བཀའ་འདྲི་ཞུས་པར་༧གོང་ས་མཆོག་གིས་བཀའ་ལན་ཕེབས་དོན། ཏིན་ཞོ་ཕིན་གྱིས་ངོས་ཀྱི་འབྲེལ་མཐུད་པ་(emissary)ཞིག་བརྒྱུད་ནས་་“ བོད་རང་བཙན་མ་ཡིན་པའི་གནད་དོན་གང་ཡིན་ཡང་གྲོས་མོལ་བརྒྱུད་ཐག་གཅོད་བྱེད་ཆོག་གི་རེད།”ཅེས་བརྗོད་ཡོད། ཕྱི་ལོ་༡༩༨༠ ལོ་ནས་བཟུང་ང་ཚོ་དང་རྒྱ་ནག་གཞུང་དབར་དངོས་སུ་འབྲེལ་བ་བྱུང་བ་རེད། ཕྱི་ལོ་ ༡༩༩༠ ནང་འབྲེལ་བ་དེ་ཆད་པ་དང་། ཅང་ཙེ་མིན་གྱི་སྐབས་སུ་འབྲེལ་བ་སླར་ཡང་མཐུད་པ་དང་། ཕྱི་ལོ་ ༢༠༡༠ ལོར་འབྲེལ་བ་སླར་ཡང་ཆད་པ་རེད།
ངོས་ལ་ཏཱ་ལའི་བླ་མའི་མཚན་གནས་ཡོད་པ་དང་། ཏཱ་ལའི་བླ་མ་སྐུ་ཕྲེང་ལྔ་པ་པེ་ཅིན་ལ་ཕེབས་ཡོད། རྒྱ་ནག་གི་ནང་པ་ས་ཡ་མང་པོས་ངོས་ཀྱི་ས་ནས་ཆོས་ཉན་རྒྱུའི་འདུན་པ་ཆེན་པོ་ཡོད་པ་དང་། ཕྱི་ལོ་ ༢༠༡༤ ལོར་ཧྥ་རན་སིའི་རྒྱལ་ས་ཕེ་རི་སི་རུ་རྒྱ་ནག་གི་སྲིད་འཛིན་ཞིས་ཅིན་ཕིན་གྱིས་ཀྱང་ནང་ཆོས་ཀྱིས་རྒྱ་ནག་གི་རིག་གནས་དར་རྒྱས་ཁྲོད་འགན་ཆེན་པོ་ལེན་དགོས་ཞེས་གསུངས་ཡོད། དེ་བཞིན་ཕྱི་ལོ་ ༢༠༡༥ ལོར་རྒྱ་གར་གྱི་རྒྱལ་ས་ལྡི་ལིར་སླར་ཡང་བསྐྱར་བཤད་གནང་ཡོད། དེ་བཞིན་ཉེ་བའི་ལོ་འགའི་རིང་ནས་རྒྱ་རིགས་རྩོམ་པ་པོ་ ༡༠༠༠ ལྷག་གིས་དབུ་མའི་ལམ་གྱི་ཐབས་ལམ་ལ་རྒྱབ་སྐྱོར་བྱེད་ཀྱི་ཡོད་པ་དང་། རྒྱ་ནག་གཞུང་གི་སྲིད་བྱུས་ལ་སྐྱོན་བརྗོད་བྱེད་ཀྱི་ཡོད་པ་རེད། ཅེས་དང་།
གཅིག་སྡུད་རིང་ལུགས་སྲིད་གཞུང་གིས་དམ་དྲག་བྱེད་པ་ནི་དུས་ལས་ཡོལ་བ་ཞིག་ཡིན་པས་སྲིད་བྱུས་ལྷུག་ཙམ་བྱས་པ་ཡིན་ན་རྒྱ་མི་རིགས་དང་རྒྱ་ནག་གཞུང་གཉིས་གར་ཁེ་ཕན་ཡོད་པ་རེད། རྒྱ་མི་རིགས་དུང་ཕྱུར་བཅུ་གསུམ་ལ་དངོས་ཡོད་གནས་ཚུལ་ཤེས་པ་བྱ་རྒྱུའི་ཐོབ་ཐང་ཡོད་པ་རེད་ལ། དངོས་ཡོད་གནས་ཚུལ་ཤེས་པའི་ཐོག་ནས་ལེགས་ཉེས་རྣམ་པར་འབྱེད་པའི་རྣམ་དཔྱོད་ཀྱང་ཡོད་པ་རེད། དེ་ལྟ་བུའི་གནས་སྟངས་འོག་ཡུག་གཅིག་ལ་བཀག་ནས་དམ་དྲག་བྱེད་པ་ནི་བཟང་སྤྱོད་དང་མི་མཐུན་པ་དང་ནོར་འཁྲུལ་ཅན་གྱི་བྱེད་ཕྱོགས་ཤིག་རེད། ངོས་ཀྱིས་མ་ཁེ་སི་རིང་ལུགས་ལ་ངོ་རྒོལ་བྱེད་ཀྱི་མེད། མ་ཁེ་སིའི་སྤྱི་ཚོགས་རིང་ལུགས་ཀྱི་དཔལ་འབྱོར་ལམ་སྲོལ་ལ་རྒྱབ་སྐྱོར་ཡོད། ཡིན་ནའང་། ལའེ་ཉིན་གྱི་དབང་ཆ་གཅིག་སྡུད་ཀྱི་སྡུག་རྩུབ་ཅན་གྱི་སྲིད་བྱུས་ལ་མཐའ་གཅིག་ཏུ་ངོ་རྒོལ་བྱེད་ཀྱི་ཡོད། དེ་ཡིས་མ་ཁེ་སི་རིང་ལུགས་འཕྲོ་བརླག་ཏུ་བཏང་བ་རེད། ཅེས་དང་།
༧རྒྱལ་བ་རིན་པོ་ཆེའི་ཡང་སྲིད་སྐོར་ལ་གསར་འགོད་པས་བཀའ་འདྲི་ཞིག་ཞུས་པར་༧གོང་ས་མཆོག་གིས་དེའི་སྐོར་སུ་ཤེས་སམ་ཞེས་བཀའ་ཕེབས་པ་དང་འབྲེལ། སྲོལ་རྒྱུན་གྱི་ཐོག་ནས་༧གོང་ས་མཆོག་ལ་བོད་ཀྱི་ཆོས་སྲིད་ལུགས་གཉིས་ཀྱི་སྐུ་དབང་ཆ་ཚང་ཡོད་པ་ཡིན་ནའང་སྤོབས་པ་ལྡན་པའི་ཐོག་ནས་དང་བླངས་ཀྱིས་སྲིད་དབང་རྩིས་སྤྲོད་གནང་བའི་སྐོར་ལ་བཀའ་གནང་བ་དང་། མ་འོངས་པ་ན་རྒྱལ་བ་རིན་པོ་ཆེ་ནི་ས་སྐྱ་ཁྲི་འཛིན་རིན་པོ་ཆེ་དང་། རྒྱལ་བ་ཀརྨ་པ་རིན་པོ་ཆེ་སོགས་ལྟ་བུའི་ཆོས་ཕྱོགས་ཀྱི་མི་སྣ་ཁོ་ན་ཆགས་ཀྱི་རེད། སངས་རྒྱས་བཅོམ་ལྡན་འདས་ཀྱི་ཡང་སྲིད་ཡིན་ཟེར་བ་དང་མགོན་པོ་ཀླུ་སྒྲུབ་ཀྱི་ཡང་སྲིད་ཡིན་ཟེར་བ་མེད་པ་རེད། ཡིན་ནའང་ཁོང་རྣམ་པའི་གསུང་རབ་ད་ལྟའང་འཛམ་གླིང་ནང་དར་ཁྱབ་ཏུ་འགྲོ་བཞིན་པ་རེད། ཅེས་དང་། ་དོན། འཚེ་བ་མེད་པ་ནི་མི་སྒེར་གཅིག་གི་འདོད་ཕྱོགས་ཙམ་མ་རེད། དཀའ་ངལ་སེལ་བའི་ཐབས་ལམ་ཡང་དག་པ་ཅིག་ཆགས་ཀྱི་ཡོད་པ་རེད། དེ་ནི་དཀྱིལ་ཤར་རྒྱལ་ཁབ་དག་ལ་བལྟས་པ་ཡིན་ན་ཤེས་གསལ་རེད། དྲག་པོའི་ལས་འགུལ་སྤེལ་ཏེ་མི་གསོད་ཁྲག་སྦྱོར་གྱི་ལས་བྱེད་འདོད་ཡོད་པའི་མི་སུ་གཅིག་ཀྱང་ཡོད་པ་མ་རེད། ཅེས་དང་།
ད་ཡོད་ཀྱི་ཤེས་ཡོན་ལམ་ལུགས་ནི་ཕྱི་དངོས་པོ་ཡར་རྒྱས་དང་ནང་བསམ་པའི་ཡར་རྒྱས་གཉིས་ཀ་འཛོམས་པའི་ལམ་ལུགས་ཆ་ཚང་བ་ཞིག་མ་ཡིན་པས། ནང་བསམ་བློའི་འགྲོ་སྟངས་དང་མིའི་མྱོང་ཚོར་གྱི་བྱེད་ལས་སོགས་ལ་ད་དུང་ཡིན་ནའང་སློབ་སྦྱོང་བྱེད་དགོས་པ་རེད། དེའི་ཐད་ལ་ད་ལྟའི་ཤེས་ཡོན་ལམ་ལུགས་ནང་ལ་ཆོས་དང་མ་འབྲེལ་བའི་བཟང་སྤྱོད་ཡར་འཇུག་ཆེད་ཐབས་ལམ་གྱི་སློབ་དེབ་ཟིན་བྲིས་ཤིག་བཀོད་ཟིན་ཡོད། ཕྱི་དངོས་པོ་དང་ནང་བསམ་པའི་ཡར་རྒྱས་གཉིས་ཀར་དམིགས་པའི་ཤེས་ཡོན་ལམ་ལུགས་ཆ་ཚང་བ་ཞིག་ཡོང་རྒྱུར་རེ་བ་ཆེན་པོ་ཡོད།
དེ་ལྟ་བུའི་ཤེས་ཡོན་ལམ་ལུགས་ཀྱི་གྲུབ་འབྲས་སུ་སྔར་ལས་སྙིང་རྗེ་ལྡན་པའི་འཛམ་གླིང་ཞིག་ངོས་ཀྱི་མི་ཐོག་འདིར་མཐོང་དཀའ་ཡང་། མི་རབས་གཞོན་པ་ཚོར་ནང་བསམ་པའི་རིན་ཐང་དེ་ཚོ་ངོ་སྤྲོད་དང་འབད་བརྩོན་བྱས་པ་ཡིན་ན། ཁོང་ཚོས་སྔར་ལས་ལྷག་པའི་ཞི་བདེ་དང་སྙིང་རྗེ་ལྡན་པའི་འཛམ་གླིང་ཞིག་མཐོང་ཐུབ་རྒྱུའི་རེ་བ་ཡོད། མིས་བཟོས་པའི་དཀའ་ངལ་མིས་སེལ་ཐབས་བྱེད་དགོས། མིའི་ལྷན་སྐྱེས་ཀྱི་རང་བཞིན་ནི་བྱམས་བརྩེ་ལྡན་པ་ཞིག་ཡིན་པ་དང་། དེ་ནི་ང་ཚོའི་མ་འོངས་པའི་རེ་བ་རེད།
འཆམ་མཐུན་ནི་ཧ་ཅང་གལ་ཆེན་པོ་ཡིན། མི་གཞན་ལ་བརྩེ་སེམས་ཀྱི་ཐོག་ནས་གུས་ཞབས་དང་བཅས་སེམས་ཁུར་བྱས་པ་ཡིན་ན་དེ་ཡིས་ཕན་ཚུན་དབར་ཡིད་ཆེས་ཀྱི་གཞི་རྩ་འདིང་རྒྱུ་དང་། ཡིད་ཆེས་སླེབས་པ་ནི་འཆམ་མཐུན་གྱི་གཞི་རྩ་རེད། ཉེ་ཆར་BBC གསར་འགྱུར་ནས་གནས་ཚུལ་ཐོས་པར་འཛམ་གླིང་གི་མི་སེར་ཡིན་ཞེས་བརྗོད་མཁན་གྱི་གཞོན་སྐྱེས་མང་དུ་མང་དུ་འགྲོ་བཞིན་ཡོད་པ་དེ་ནི་དགའ་སྤོབས་སྐྱེས་དགོས་པ་དང་། བཟང་ཕྱོགས་ཀྱི་འགྱུར་བ་ཞིག་རེད། ཅེས་དང་།
ཨ་རིའི་སྲིད་འཛིན་ཨོ་བྷ་མ་མཆོག་དམག་ཆེན་གཉིས་པའི་སྐབས་ཉིང་རྡུལ་གཡུགས་སའི་ཉི་ཧོང་གི་ཧེ་རོ་ཤེ་མར་(Hiroshima)འཚམས་གཟིགས་སུ་ཕེབས་རྒྱུ་ཡིན་པའི་སྐོར་བརྒྱུད་ལམ་ཁག་ནས་གླེང་སློང་བྱེད་ཀྱི་ཡོད་པ་རེད། དེའི་ཐོག་༧གོང་ས་མཆོག་ལ་དགོངས་ཚུལ་ཅི་ཞིག་ཡོད་ཅེས་བཀའ་འདྲི་ཞུས་པར། ༧གོང་ས་མཆོག་གིས་དེ་ཕེབས་ཐུབ་ན་ཧ་ཅང་ཡག་པོ་རེད། འཇར་མན་དང་ཉི་ཧོང་གཉིས་དམག་ཆེན་གཉིས་པའི་སྐབས་སུ་ཐལ་བར་བསྒྱུར་ཀྱང་བློ་སྤོབས་མ་ཉམས་པར་སླར་ཡང་འཛུགས་སྐྲུན་བྱེད་ཐུབ་པར་མ་ཟད། སོ་སོ་གཏོར་མཁན་ལ་ཞེ་འཁོན་མེད་པ་བྱེད་ཐུབ་པ་དེ་ནི་ཧ་ཅང་དགའ་སྣང་ཡོང་གཞི་ཞིག་རེད། ཅེས་དང་།
དེང་སང་རྒྱལ་ཁབ་སོགས་མང་པོས་རྒྱ་ནག་ལ་གུས་གུས་ཞུམ་ཞུམ་བྱེད་པ་དེས་༧གོང་ས་མཆོག་ལ་མཛད་དཀའ་ཡོང་གི་ཡོད་མེད་སྐོར་བཀའ་འདྲི་ཞུས་པར། ༧གོང་ས་མཆོག་གིས་ཕུགས་རྒྱང་རིང་པོའི་ཐོག་ནས་བཤད་ན་བདེན་པའི་སྟོབས་ཤུགས་དེ་མེ་མདའི་སྟོབས་ཤུགས་ལས་ཀྱང་ཆེ་བ་ཡིན་པ་དང་། ཕྱི་རྒྱལ་གྱི་དབུ་ཁྲིད་མང་པོ་ཞིག་བོད་ལ་ཤ་ཚ་ཡོད་པ་རེད། བོད་པ་ཚོ་འཚེ་མེད་ཞི་བའི་ལམ་ལ་མཐའ་གཅིག་ཏུ་ཤར་བསྐྱོད་བྱེད་མཁན་ཞིག་ཡིན། མིའི་ལྷན་སྐྱེས་ཀྱི་རང་བཞིན་ནི་བཟང་པོ་ཡིན་པ་དེ་ཡིས་ལོ་བརྒྱད་ཅུ་གྱ་གཅིག་ལ་ཉེ་བའི་ལོ་རྒན་ངོས་རང་ཡང་བསམ་པ་གུ་ཡངས་པོ་བྱས་ཏེ་སྡོད་ཐུབ་ཀྱི་འདུག ཅེས་བཀའ་སྩལ་ཡོད་པ་རེད།


text:
ཉེ་ཆར། རང་སྐྱོང་ལྗོངས་མི་དམངས་ཁྲིམས་ཁང་གིས《ཕུལ་བྱུང་བོད་སྐྱོར་ལས་བྱེད་པ་ཧྥང་ཅིན་ཀང་ལ་སློབ་སྦྱོང་བྱ་རྒྱུའི་སྐོར་གྱི་ཀྲུང་གུང་བོད་རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་ཏང་ཙུའུ་ཡི་གཏན་འབེབས》བཀྲམ་ནས་ལྗོངས་ཡོངས་ཀྱི་ཁྲིམས་ཁང་གིས་སྒྲིག་འཛུགས་ནན་ཏན་བྱས་ནས་ཕུལ་བྱུང་བོད་སྐྱོར་ལས་བྱེད་པ་ཧྥང་ཅིན་ཀང་ལ་སློབ་སྦྱོང་བྱེད་པའི་བྱེད་སྒོ་སྤེལ་རྒྱུའི་བླང་བྱ་བཏོན་པ་རེད།
《གཏན་འབེབས》ནང་བསྟན་དོན། 2010ལོ་ནས་2013ལོའི་བར་ཧྥང་ཅིན་ཀང་གིས་རྩ་འཛུགས་ཀྱི་འབོད་སྐུལ་དང་ལེན་ཧུར་ཐག་བྱས་ཏེ་རང་མོས་ངང་རེ་འདུན་ཞུས་པ་བརྒྱུད། ས་བབ་མཐོ་ལ་གྲང་ངར་ཆེ་ཞིང་གསོ་རླུང་དཀོན་ལ་དཀའ་ངལ་ཆེ་བའི་བོད་དུ་ལོ་གསུམ་རིང་གི་བོད་སྐྱོར་ལས་དོན་བསྒྲུབས་པ་རེད། བོད་སྐྱོར་བྱེད་རིང་། ཁོང་གིས་རང་ངོས་ཀྱི་ལས་སྒོའི་ཁྱད་ཆོས་ལ་བརྟེན་ནས་འདྲི་གཅོད་བྱེད་སྟངས་འཚོལ་ཞིབ་ཧུར་ཐག་བྱས་པས《ཁྲིམས་ར་མ་འཚོག་གོང་གི་གྲ་སྒྲིག་ཚོགས་འདུའི་ལམ་ལུགས》དང་། 《དཔང་པོ་ཁྲིམས་རར་ཡོང་བའི་སྔོན་ཇུས》《ཁྲིམས་རའི་དཔྱད་མཚམས་ཁྱབ་བསྒྲགས་ཀྱི་སྔོན་ཇུས》སོགས་ཕུགས་ཕན་ལམ་སྲོལ་གྲུབ་པ་དང་། ལྗོངས་ཡོངས་སུ་ཁྲིམས་རའི་འདྲི་ཞིབ་ལམ་སྲོལ་ཚད་ལྡན་དུ་གཏོང་བ་དང་། ཁྲིམས་རའི་འདྲི་ཞིབ་ཀྱི་སྤུས་ཚད་དང་ལས་ཕྱོད་ཆེ་རུ་གཏོང་བ། འདྲི་གཅོད་ཀྱི་སྤྱི་མོས་ཐོབ་ཚད་མཐོ་རུ་གཏོང་བ་བཅས་ཀྱི་ཐད་ལས་ཀ་འབོར་ཆེན་བསྒྲུབས་ཡོད།
《གཏན་འབེབས》ནང་བླང་བྱ་བཏོན་དོན། ལྗོངས་ཡོངས་ཀྱི་རིམ་ཁག་མི་དམངས་ཁྲིམས་ཁང་གི་རྒྱ་ཆེའི་ལས་བྱེད་ཉེན་རྟོག་པས་ཧྥང་ཅིན་ཀང་མིག་དཔེར་འཛིན་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་མཐའ་འཁྱོངས་ཀྱིས་རྩ་ཁྲིམས་དང་བཅའ་ཁྲིམས་ཀྱིས་དཀྲིས་པའི་འགན་འཁྲི་ལྷག་བསམ་ཟོལ་མེད་ངང་སྒྲུབ་པ། དུས་རབས་གསར་པའི་དམངས་ཆེད་དྲང་བདེན་སྐྱོང་བའི་ཁྲིམས་དཔོན་ཡག་པོ་དང་འགན་འཁུར་ཕོད་པའི་ལས་བྱེད་པ་ཡག་པོ་བཅས་བྱེད་པའི་སྒོ་ནས་ཁྲིམས་འཛིན་གྱོད་གཞི་ཚང་མའི་ནང་མི་དམངས་མང་ཚོགས་ལ་དྲང་གཞག་དང་དྲང་བདེན་ཚོར་ཐུབ་པ་བྱེད་དགོས། ཧྥང་ཅིན་ཀང་ལ་སློབ་སྦྱོང་བྱེད་པའི་བྱེད་སྒོ་སྤེལ་རྒྱུ་དེ་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ལག་བསྟར་དང་ཟུང་འབྲེལ་དང་། འདྲི་གཅོད་ལག་བསྟར་དང་། ཁྲིམས་འཛིན་སྒྱུར་བཅོས། ཏང་སྲོལ་སྲིད་གཙང་། དཔུང་ཁག་འཛུགས་སྐྱོང་སོགས་ལས་དོན་ཁག་དང་ཟུང་འབྲེལ་དང་། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བ་དང་ཁྲིམས་སྐྱོང་བོད་ལྗོངས་སྐྲུན་པའི་རླབས་ཆེན་ལག་ལེན་ནང་ཧུར་ཐག་ཞུགས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པར་རྒྱལ་ཁ་ཕུ་ཐག་གཅོད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་པ་བཅས་བྱ་ཆེད་ལེགས་སྐྱེས་གསར་པ་སྔར་ལས་ཆེ་བ་འབུལ་དགོས།


text:
ང་རང་ངོས་ནས་བཤད་ན། དེབ་ཅིག་འབྲི་བ་ནི་ལས་སླ་བོ་ཞིག་ཁྱོན་ནས་མ་ཡིན་ལ། མཚན་ཉིད་རིག་པའི་སྐོར་ཀྱི་དེབ་ཅིག་འབྲི་བ་ནི་དེ་བས་ཀྱང་ལས་སླ་བོ་ཞིག་མ་ཡིན་ན… ཞིབ་ཏུ་ཀློག →
——རེབ་གོང་མདོ་དཔྱི་གཉིས་ཀྱི་དོན་རྐྱེན་ལས་འཕྲོས་པ། ས་གང་ཞིག་ནས་མི་ཤི་དོན་རྐྱེན་ཞིག་འབྱུང་དུ་ཡོད་ན་དེའི་ལྟག་རྒྱབ་ཏུ་རྒྱབ་ལྗ… ཞིབ་ཏུ་ཀློག →
ཁ་སང་དེ་རིང་འཇམ་དབྱངས་དཀར་པོ་སོགས་དྲ་ཐོག་གི་ཁྲམ་པ་སྐོར་ཞིག་གིས་སྐད་འཕྲིན་དང་པོད་འཕྲིན་སོགས་སུ་ཧིན་རྡུ་ཆོས་ལུགས་ཀྱི་ཆོ་གའི་པར་ཞིག་དང་བོད་མདོ་… ཞིབ་ཏུ་ཀློག →
དེ་ཡང་གནའ་མི་བོད་ཀྱི་ཁ་དཔེར། མིས་རང་གི་སྐྱེ་རྒྱུད་མ་ཤེས་ན་ནགས་ཁུང་གི་སྤྲེའུ་དང་འདྲ། རང་གི་ཆོ་འབྲང་མ་ཤེས་ན་གཡུ་འབྲུག་ཟོལ་མ་དང་འདྲ། ཞེས་ཟེར་བ་… ཞིབ་ཏུ་ཀློག →
@ རོང་བོ་གངས་དཀར་གྱིས་བསྒྱུར། དུས་རབས་བཅུ་དགུ་བའི་དུས་དཀྱིལ་དུ་ཨ་རིའི་གཉུག་མའི་མི་རིགས་ཨེན་ཊི་ཨེན་པ(Indians)ལ་ཡོ་རོབ་ཀྱི་མི་དཀར་གྱིས་བཙན་འཛུ… ཞིབ་ཏུ་ཀློག →
བདེ་ལྡན་ཞིང་གི་མགོན་པོ་འོད་དཔག་མེད།། སྙིགས་མའི་འགྲོ་བ་བསྐྱུར་ནས་གང་དུ་བཞུད།། གངས་ཅན་ཞིང་ནས་ཁྱེད་དྲིན་དྲན་བཞིན་སྒུག། དད་དམ་གཙང་མ་འགྱུར་མེད་སེ… ཞིབ་ཏུ་ཀློག →
སྔོན་གླེང༌། ངས་འབྲི་འདོད་པ་ནི་དགེ་རྒན་ཚང་གི་རྣམ་ཐར་གྱི་གླེང་བརྗོད་མིན་པར་རྣམ་ཐར་ཡིན། ངས་དགེ་རྒན་ཚང་གི་རྣམ་ཐར་ཞིག་འབྲི་འདོད་ནས་དེའི་སླད་ཐབས་ཤ… ཞིབ་ཏུ་ཀློག →
བསླབ་བྱ་བླང་དོར་གསལ་བའི་མེ་ལོང་ཞེས་བྱ་བ་བཞུགས་སོ།། རིགས་གསུམ་སྒྱུ་འཕྲུལ་འཇམ་མགོན་བློ་བཟང་གྲགས། །འཇམ་དཔལ་དབྱངས་དངོས་ཆོས་ཀྱི་རྒྱལ་མཚན་ཞབས། །སྤ… ཞིབ་ཏུ་ཀློག →
ནང་དོན་མདོར་བསྡུས། རྒྱ་ནག་གི་གྲོང་ཚོ་ཞིག་ལ་དེ་ལྟར་ཨེ་ཙིས་འགོས་ནད་བསླེབས་བྱུང་བས། སྡེ་བའི་ནང་དུ་ཡི་མུག་གི་ཁ་དོག་ཅིག་ངང་གིས་བསྒོས་བྱུང་། གྲོང… ཞིབ་ཏུ་ཀློག →
དུས་ཚོད། ༢༠༡༠ ༨ ༡ ས་གནས། པེ་ཅིན་སློབ་ཆེན་ལོ་བརྒྱའི་དྲན་གསོ་ཐོག་ཁང་། མི་ཞིག་གིས་ལུང་ཡུན་ཐེ་ཁྱེད་ལ་ཀྲུང་གོའི་རྨི་ལམ་ཡོད་དམ་ཞེས་འདྲི་ན། བདག་གིས… ཞིབ་ཏུ་ཀློག →
འཇིག་རྟེན་འདི་ཆུང་དྲགས་སོང་ཞེས་ང་ཚོས་རྒྱུན་ཏུ་ངག་ནས་ཟློ་བཞིན་ཡོད་ལ། ཨ་རིའི་པར་བ་ཕེའོ•བྷོར་རྗེ་སིས(Phil Borges)བསམ་བཞིན་དང་བསམ་བཞིན་མ་ཡིན་པར་… ཞིབ་ཏུ་ཀློག →
ཡ་ཧུ་དཱ་བའི་མི་རིགས་ནི་འཛམ་བུ་གླིང་གི་ཆེས་རླབས་ཆེ་བའི་མི་རིགས་ལ་ངོས་བཟུང་ཆོག་ལ། རྒྱུ་མཚན་ནི་འཛམ་བུ་གླིང་གི་སྤྱིའི་མི་གྲངས་ལས་0.2%ལས་ཟ… ཞིབ་ཏུ་ཀློག →
རྒྱལ་ཁོངས་ཁ་ན་ཊ་ནས་ཡིན་པའི་པར་པ་གྷིར་གྷོལཁོ་བྷིར་ཋིར(Gregory Colbert)ནི་དེང་སང་མཐོང་དཀོན་པའི་སྒྱུ་རྩལ་བའི་གྲས་ཡིན་ལ། འདས་པའི་ལོ་ངོ་བཅུའི་རིང… ཞིབ་ཏུ་ཀློག →
ད་ལོའི་མདོ་སྨད་ཀྱི་འཇང་དགུན་ཆོས་ནི་རེབ་གོང་རོང་བོ་བདེ་ཆེན་ཆོས་འཁོར་གླིང་ནས་ཚོགས་འདུག འདི་ལ་མདོ་ཁམས་ཕྱོགས་སོ་སོ་ནས་དགོན་པ༣༦ལྷག་གི་རིགས་པ་སྨྲ་… ཞིབ་ཏུ་ཀློག →
1981ལོར། ཨ་རིའི་ཨའེ་སཱོ་ཎ་མངའ་སྡེའི་ཁོངས་སུ་ཡོད་པའི། ཨིན་ཏི་ཨན་པའི་ཆར་གཏོགས་ཡ་ཝ་ཕེ་ཚོ་བའི་མི360ལྷག་གི་རང་གི་འཚོ་བ་སྔར་སྲོལ་བཞིན་ཡོང་ཆེད། སྲི… ཞིབ་ཏུ་ཀློག →
དམ་པ་མ་ཊེན ལུའུ་ཏི ཅིན་སྐུ་གཤེགས་ནས་ལོ་ངོ་བཞི་བཅུ་འགོར་སོང་ལ། ཨ་རིའི་མི་རིགས་འདྲ་མཉམ་གྱི་ལས་འགུལ་དེ་ཡང་ལོ་ངོ་ལྔ་བཅུའི་སྔོན་གྱི་འདས་སོང་གི་གཏ… ཞིབ་ཏུ་ཀློག →
ཞོགས་པར བྱ་རོག་གཅིག་འཕུར་འོངས་ནས སྤྱིལ་བུའི་མདུན་གྱི་ལྗོན་ཤིང་རྩེར་བབས་བྱུང གཡོ་འདར་ཕྲན་ཙམ་དང་བཅས ལྗོན་རྩེ་དུད་ཙམ་གྱིས ཆུ་ཤེལ་གོང་བུ་… ཞིབ་ཏུ་ཀློག →
རྫོང་སར་འཇམ་དབྱངས་མཁྱེན་བརྩེས་མཛད། རོང་བོ་གངས་དཀར་གྱིས་བོད་འགྱུར་བྱས། བྱིས་པའི་རྩེད་ཌར་དང་སེམས་པ་ཆགས་བྱེད་གཞན་དག ང་ཚོ་ཕྱོགས་མང་པོ་ནས་ཟས་གཙང་… ཞིབ་ཏུ་ཀློག →
རྫོང་སར་འཇམ་དབྱངས་མཁྱེན་བརྩེས་མཛད། རོང་བོ་གངས་དཀར་གྱིས་བོད་འགྱུར་བྱས། སྒྱུར་མཁན་གྱི་གཏམ། རྫོང་སར་འཇམ་དབྱངས་མཁྱེན་བརྩེ་ནི་དེང་སྐབས་འཛམ་གླིང་… ཞིབ་ཏུ་ཀློག →
ཡང་ཧན་ཅོན་གྱིས་བརྩམས། རོང་བོ་གངས་དཀར་གྱིས་བསྒྱུར། ཟླ་བ་གཉིས་ཀྱི་སྔ་རོལ་ཏུ་བདག་གིས་༼གཏན་བྲལ་བྱ། ཁ་ཊ་ཧྥེ།༽ཞེས་པའི་རྩོམ་ཡིག་བྲིས་རྗེས། དྲ་གྲ… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑


text:
《བོད་ཀྱི་བརྡ་སྤྲོད་རིག་པའི》སློབ་ཁྲིད་ནི་ཆེད་ལས་བོད་ཀྱི་སྐད་ཡིག་དང་རྩོམ་རིག་ཡིན་པའི་དངོས་གཞི་འཛིན་གྲའི་ལོ་བཞིའི་འཆར་གཞི་ལ་གཏོགས་པའི་ཁྲིད་ཚན་གཙོ་བོ་ཞིག་ཡིན་པ་མ་ཟད། བོད་ཀྱི་སྐད་ཡིག་དང་རྩོམ་རིག་ལ་འཇུག་བའི་སྒོ་ལྟ་བུ་ཡང་ཡིན་ཞིང་། འདིར་འཁྲིད་བྱ་ཁ་ཚང་སློབ་མའི་རྒྱུད་ལ་ཞོགས་ཆེད་གཙོ་བོ་བོད་ཀྱི་བརྡ་སྤྲོད་རིག་པ་སྟེ་སུམ་ཅུ་བ་དང་རྟགས་ཀྱི་འཇུག་པའི་གཞུང་ལུགས་གཞིར་བྱས་ཐོག བོད་མི་རིགས་རང་གི་སྐད་སྤྱིའི་ཁྱད་ཆོས་དང་བསྟུན་ནས་ཡི་གེའི་སྦྱོར་བ་དང་། མིང་གི་སྦྱོར་བ། ཚིག་གི་སྦྱོར་བ་སོགས་བརྡ་སྤྲོད་པའི་ཆོས་ཉིད་དང་ཁྱད་ཆོས་གཙོ་བོ་རྣམས་མདོར་བསྡུས་ཤིང་། གཞུང་ལུགས་ཀྱི་ཐད་ནས་སློབ་མས་དོགས་པ་སློང་ཅི་ཐུབ་དང་། ངོ་སྤྲོད་སྐབས་དགེ་རྒན་གྱིས་སློབ་མའི་བློ་སྒོ་འབྱེད་ཐབས་དང་། གཞུང་ལ་འཇུག་ཐབས་སམ་གཞུང་དོན་རྟོགས་པའི་ཐབས་ཤེས་ངོ་སྤྲོད་ཅི་ཐུབ་དང་། ལྷག་དོན་སུམ་རྟགས་གཉིས་ཀྱི་རྩ་བའི་དགོངས་པ་ལ་སྔོན་བྱོན་མཁས་དབང་རྣམས་ཀྱིས་གོ་བ་ལེན་སྟངས་དང་། དངོས་དོན་ལག་ལེན་དུ་བསྟར་བཞིན་པ་དང་། སྐད་ཆ་འཕོ་འགྱུར་གྱི་འགྲོས་བཅས་མི་འགལ་བར་གཞུང་ལུགས་དང་ལག་ལེན་སྦྱར་ཅི་ཐུབ་ཀྱིས་བསྟན་ཡོད།
དྲ་ཚིགས་ཀྱི་མགོ་ཤོག   |   ངེད་ཀྱི་སྐོར།   |   ང་ཚོར་འབྲེལ་གཏུག     |   པར་དབང་གསལ་བཤད།   |   ཞབས་ཞུའི་དོན་ཚན།
网站首页   |   关于我们   |   联系我们     |   版权声明   |   服务条款


text:
༄༅། །རང་བྱུང་རིག་པའི་ལྷ་ལ་ཕྱག་འཚལ་ལོ། །དེ་ཡང་འདི་ལྟ་སྟེ། བག་ཆགས་སྲིད་པའི་གྲོང་ཁྱེར་ཞེས་བྱ་བའི་ཡུལ་ལྗོངས་ན་རི་དྭགས་ཀྱི་དེད་དཔོན་རིགས་པའི་ཟླ་བ་ཞེས་བྱ་བ་ལ་འཁོར་རི་དྭགས་ཀྱི་ཚོགས་ཤིན་ཏུ་མང་པོས་བསྐོར་ནས་ལྗོངས་དཔག་ཏུ་མེད་པར་རྒྱུ་ཞིང་རྩེ་བ་ལས། དུས་རེ་ཞིག་གི་ཚེ་དེད་དཔོན་རིགས་པའི་ཟླ་བས་སྨྲས་པ། ཀྱེ་མ་རི་དྭགས་ཀྱི་ཚོགས་རྣམས་ཁོ་བོའི་ངག་ལ་ཉོན་དང༌། འོ་སྐོལ་རྣམས་ལ་རྩྭ་ཆུ་བཟང་པོ་དོན་དུ་གཉེར་བ་དང། རྩེ་ཞིང་དགའ་མགུ་སྤྱོད་པ་ཙམ་ལས་གཞན་ལས་ཀྱི་སྙིང་པོ་ཅི་ཡང་མི་གདའ། དེ་ལྟ་ནའང་བུང་བ་རྣམས་བཅུད་ལ་ཧ་ཅང་ཆགས་པས་སྲོག་འདོར་བ་བཞིན་རང་ཅག་རྣམས་ཀྱང་སྤང་ལྗོངས་དང༌། ནེའུ་གསིང་གི་བཅུད་ལ་ཆགས་ན་རིགས་ངན་གྱི་རྔོན་པ་ངོ་ཚ་དང་ཁྲེལ་གྱི་གོས་དང་བྲལ་བ་འགའ་ཞིག་དང་འཕྲད་ནས་ཚེ་སྲོག་གློ་བུར་དུ་འདོར་བའི་ཉེན་ཡོད་པས་རྩྭ་ཆུའི་འཚོ་བས་བརྟེན་ཐུབ་ཙམ་པའི་རྫ་ཁྲོད་དབེན་སར་བྲོས་ཏེ་བཙན་ས་འཛིན་པར་འཐད་དོ། །ཞེས་སྨྲས་པ་ན། དེའི་ཁྲོད་ན་རི་དྭགས་འདོད་པའི་ཁྱུ་མཆོག་ཅེས་བྱ་བ་སྒྱུ་རྩལ་དང་མིག་འཕྲུལ་ལ་ཆགས་པ་ཞིག་ཡོད་པ་འདི་སྐད་དུ།
ཀྱེ་ཧོ། རི་དྭགས་ཀྱི་དེད་དཔོན་ཆེན་པོ་ཚུར་གསོན་དང༌། །འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་ན། །ལྟོ་འགྲངས་གོས་ཕྱིད་ཀྱི་འཚོ་བ་ཙམ་ཞིག་ལ། །བདག་ཅག་རི་དྭགས་ལས་སྐྱིད་ཟོས་བདེ་བ་མེད། །རྔོན་པ་བྱུང་ན་འང་འབྲོས་པའི་བང་ནི་ཡོད། །བྲག་མཐའ་ཆེན་པོ་ལ་གབ་སའི་སྐྱིབས་ནི་ཡོད། །མེལ་ཚེ་བྱེད་པ་ལ་རླུང་གི་རྫི་ནི་ཡོད། །རིང་པོ་བལྟ་བ་ལ་དབང་པོའི་མིག་ནི་ཡོད། །ཉེ་བར་ཉན་པ་ལ་རྣ་བའི་བུ་ག་ཡོད། །རྫ་རི་མཐོན་པོ་ལ་སྐྱིད་པའི་གོ་སྐབས་མེད། །ཁུ་རླངས་ན་བུན་གྱིས་དབྱར་ནི་སྨུགས་ཤིང་འཐིབས། །ཁ་རླུང་མི་བཟད་པས་དགུན་ནི་གྲང་ཞིང་བསིལ། །སྐྱི་སེར་རླུང་པོ་ཡི་རེག་བྱ་ལྕགས་ལས་ངར། །རྩྭ་ཆུ་བཟང་པོ་དང་རྒྱུ་རྐྱེན་འཛོམ་པ་དཀའ། །དེ་འདྲའི་གནས་ངན་ལ་ཐུགས་རྩེ་མ་གཏོད་པར། །ཤེལ་གྱི་རི་བོ་ལ་མར་གད་བྱུགས་པ་ལྟའི། །སྤང་ལྗོངས་བཟང་པོ་ལ་རང་གིར་བྱེད་བཞིན་དུ། །དགའ་མགུར་སྤྱོད་པ་ཙམ་འདོད་ལྷའི་གནས་ནའང་མེད། །གང་སྐྱིད་ཕ་ཡུལ་ལ་སྐུ་ཚེ་བསྐྱེལ་བ་འཐད། །གྲོས་བཟང་བློན་ཁ་ལ་ཉན་ན་ཇུས་ཀྱི་རྩེ། །ཞེས་ཟེར་རོ། །དེར་དེད་དཔོན་རིགས་པའི་ཟླ་བས་ཅུང་ཞིག་བསམས་ནས་འདི་སྐད་ཟེར་རོ། །
ཨེ་མ་ཨེ་མ་འདོད་པའི་ཁྱུ་མཆོག་ཉོན། །ཁེ་ཆེན་འོག་ན་གྱོང་ཆེན་སྦས་ནས་ཡོད། །དུག་སྦྲུལ་མགོ་ལ་ཡིད་བཞིན་ནོར་བུ་མཆིས། །བདེ་བའི་མཛོད་ན་སྡུག་བསྔལ་མུན་པ་གནག །ཉི་ཟླའི་མདུན་ན་སྒྲ་གཅན་མིག་རྩ་གྲུང༌། །རྒྱལ་པོའི་མགུལ་ན་མཚོན་ཆའི་འཁོར་ལོ་གཉན། །བདག་ཅག་རྣམས་ལ་ཁྱི་དང་རྔོན་པ་སྡང༌། །ད་ལྟ་བྲོས་ན་རང་ལ་དབང་ཡོད་དེ། །ནམ་ཞིག་འབྲོས་ཚེ་ཐར་པ་སྲིད་མཐའ་ཙམ། །གྲོས་ཁུང་དཔོན་ལ་བཅོལ་ན་མདུན་མ་བཟང༌། །ད་རེས་ཁོ་བོའི་ངག་ལ་ཉན་པ་འཐད། །ཅེས་སྨྲས་པས་འདོད་པའི་ཁྱུ་མཆོག་ཁྲོས་ཏེ་འདི་སྐད་ཅེས་སྨྲས་སོ། །
ཧེ་ཧེ། བསོད་ནམས་དབང་གིས་དཔོན་དུ་ཁྱོད་བསྐོས་ཀྱང༌། །བྱ་བའི་ལས་ལ་འདོད་པའི་ཁྱུ་མཆོག་མཁས། །འཕྲལ་གྱི་བདེ་སྐྱིད་འཚོ་ཐབས་མི་ཤེས་པའི། །གྲོས་ངན་འདོན་པ་བདེ་སྐྱིད་འཇོམས་པའི་དགྲ། །ཤིན་ཏུ་བློ་ཆུང་བྱིས་པའི་རྣམ་རྟོག་ལ། །སྣང་བ་ཐམས་ཅད་དགྲ་དང་དོགས་པར་འཆར། །དེ་འདྲའི་བློ་ཕུགས་བུང་བའི་གཤོག་རླབས་དངོས། །གང་ནའང་མེད་པའི་ཉེན་གྱི་རྣམ་གྲངས་ཀོ །མཁོས་ཆུང་གྲོས་དང་བྱེ་མའི་ཆངས་པ་འདྲ། །དེ་ལ་ཉན་ན་རི་དྭགས་སྡེ་ཚོགས་འཕུང༌། །ཁྱེད་རང་འབྲོས་ན་རྫ་རི་མཐོན་པོར་བྲོས། །རི་དྭགས་དེད་དཔོན་ཁོ་བོས་བྱས་པས་ཆོག །ཅེས་ཚིག་ཟུར་བསྐྱུར་བས། རིགས་པའི་ཟླ་བ་སྙིང་རྗེ་བཟོད་གླགས་མེད་པ་སྐྱེས་ཤིང་ཡི་མུག་པའི་སེམས་ཀྱིས་འདི་སྐད་ཅེས་ཟེར་རོ། །
ཀྱེ་མ་ཀྱི་ཧུད་འཁོར་བའི་རྒྱ་མཚོ་ན། །ངོ་མཚར་ཅན་གྱི་ལྟད་མོ་ཅིར་ཡང་སྣང༌། །ལྟད་མོ་མཐོང་ན་དགའ་སྟེ་སྙིང་རླུང་སྡང༌། །ངན་པའི་གཏམ་ལན་གཞལ་ན་ཡིད་མུག་སྐྱེ། །རྒྱབ་ན་རི་བོ་ནུབ་པར་མི་མངོན་པར། །མདུན་གྱི་ཡུར་བའི་ཆུ་ལ་རགས་རྒྱག་མཁན། །ཁྱོད་འདྲའི་སེམས་ཅན་མང་པོས་ས་སྟེང་གང༌། །ཁོ་བོས་ཕན་པར་སྨྲས་ཀྱང་ལོག་པར་གོ །ལས་ཀྱིས་བདས་པའི་སེམས་ཅན་སྙིང་རེ་རྗེ། །ནམ་ཞིག་ཤིན་ཏུ་འགྱོད་པའི་དུས་ཤིག་འོང༌། །རང་ལ་ཡིད་ཆད་གདུང་ལས་བྱ་ཐབས་བྲལ། །དེད་དཔོན་རྨི་ལམ་ལོག་ནས་རིང་ཞིག་ཐལ། །ཚོད་ཡོད་རི་དྭགས་ཡོད་ན་ང་ཕྱིར་ཤོག །རང་རྩིས་ང་རྒྱལ་ཅན་ཚོ་འདི་རུ་བཞུགས། །དོགས་པས་ཤི་བར་གྱུར་ཀྱང་རང་ཤི་ཡིན། །རེ་བས་བསླུས་པ་མང་ཕྱིར་གཞན་གྱིས་གསོད། །ང་ནི་དུད་འགྲོའི་ལུས་ལ་བྱང་ཆུབ་སེམས། །བདག་བས་གཞན་གཅེས་སེམས་བསྐྱེད་བསྒོམ་དུ་འགྲོ། །དྲང་པོར་བསླབས་ལ་ལོག་པར་མཐོང་བ་ཡིས། །ལ་ཡོགས་སྒུག་པའི་དུད་འགྲོའི་ཁྱུ་ཆེན་རྣམས། །ཕྱི་མ་ང་ཡི་གདུལ་བྱར་སྐྱེ་བར་ཤོག །ཅེས་ཟེར་ཞིང་མཆི་མ་ཁྲམ་གྱིས་བྱུང་ནས་རྫ་རི་མཐོན་པོ་ཞིག་གི་རྩེར་རྣ་ཀྲོང་ངེར་ལངས་སོང་ངོ༌། །རི་དྭགས་ཀྱི་གཏམ་ངེས་འབྱུང་གི་ཕོ་ཉ་ལས། དགེ་བའི་བཤེས་གཉེན་གྱིས་འཁོར་བ་ལ་སྐྱོ་བར་བརྡས་བསྐུལ་བའི་ལེའུ་སྟེ་དང་པོའོ། །
དེ་ནས་རི་དྭགས་ཀྱི་གཙོ་བོ་འདོད་པའི་ཁྱུ་མཆོག་གིས་ཡ་གྱེས་ཏེ་རི་དྭགས་ཐམས་ཅད་ཁོའི་རྗེས་ལ་འབྲང་བཞིན་པར་སྤང་ལྗོངས་གཡུའི་མཎྜལ་བཀོད་པ་འདྲ་བའི་ངོས་ཡངས་པར་རྒྱུ་བཞིན་པར་འདོད་པའི་རོ་ལ་རྩེ་ཞིང་དགའ་མགུར་སྤྱོད་པའི་ཚེ། དམྱལ་བ་མནར་མེད་པའི་གྲོང་ཁྱེར་ཆེན་པོར་ནི་འདུན་ཁང་བརྩེགས། དེར་བགྲོད་པ་ལ་ཤིན་ཏུ་རིངས་ཀྱང་ལས་ཀྱི་ལྷག་མ་ཅུང་ཟད་ཀྱིས་བཤོལ་བཏབ་པའི་རྔོན་པ་རྒས་པོ། སྐྱེ་བ་མང་པོ་ལ་ཁྲ་སྤྱང་གི་སྲིད་པ་བརྒྱུད་མར་བཟུང་བའི་བག་ཆགས་བརྟས་པ་ལས། བསོད་ནམས་མ་ཡིན་པའི་བྱ་བ་ལ་ཤིན་ཏུ་དཔའ་ཞིང་འཆིང་བ་རྣམ་པ་ལྔའི་སྐ་རགས་ཀྱིས་དམ་དུ་བཅིངས་པ་ཞིག་ཡོད་པ་དེ་གཉིད་དུ་སོང་བའི་རྨི་ལམ་ན། སྤང་ལྗོངས་གསེར་གྱི་བྱེ་མ་བརྡལ་བ་འདྲ་བ་ལ། རི་དྭགས་དཔག་ཏུ་མེད་པ་རྩེ་ཞིང་དགའ་མགུར་སྤྱོད་པའི་དབུས་སུ་རྔོན་པ་རང་ཉིད་སྡུག་བསྔལ་གསུམ་གྱི་གླུ་ལ་སྦྱར་བའི་གླིང་བུ་འབུད་ཀྱིན་འདུག་པ་ལ། རི་དྭགས་རྣམས་གླིང་བུའི་སྒྲ་དེ་ཉན་དུ་ལྷགས་ནས་ཇེ་ཉེར་སོང་བ་ཞིག་རྨིས་སོ། །དེར་ཁོ་གཉིད་ལས་སད་པའི་ཤེས་པ་སྐད་ཅིག་མར་ད་ཅིའི་རྨི་ལམ་དྲན་ནས། འཁོར་བའི་ས་བོན་བློ་མང་གྱ་གྱུའི་འདུ་ཤེས་གྲུང་པོས་ཉོན་མོངས་པའི་ཡིད་བསྐུལ་ཏེ། མལ་ལས་ནི་ལངས། མདའ་གཞུ་ཞགས་པ་ལ་སོགས་པའི་མཚོན་ཆ་སྣ་ཚོགས་སྟ་གོན་དུ་བྱས། རང་དང་ལས་མཐུན་པའི་ཤ་ཁྱི་མི་སྡུག་པའི་གཟུགས་བརྙན་དུག་གི་མཆེ་བ་དང་ལྡན་པ་མང་དག་ཅིག་ཁྲིད་ནས་སྤང་ལྗོངས་སུ་རྒྱུ་བཞིན་པར་ལུང་པའི་ཕུ་ནས་ཡར་སོང་བ་ལས། རྨི་ལམ་གྱི་བཀོད་པ་ཇི་ལྟ་བ་བཞིན་སྤང་གཤོངས་གསེར་གྱི་བྱེ་མ་བརྡལ་བ་འདྲ་བ་ལ་རི་དྭགས་སྡུག་གུ་མང་པོ་གྱ་གྱུར་རྩེ་ཞིང་བག་ཕེབས་པའི་ཚུལ་གྱིས་འདུག་པ་མཐོང་ངོ༌། །
དེར་ཁོས་ཤ་ཁྱི་དང་ལག་ཆ་རྣམས་རི་སུལ་དུ་སྦས། ཕྱུགས་རྫི་རྒན་པོ་ཕྱུགས་སྟོར་བ་འཚོལ་དུ་ཕྱིན་པ་ལས། མ་རྙེད་པར་འཁྱགས་ལྟོགས་སྐོམ་གསུམ་འཛོམ་པའི་རྣམ་འགྱུར་ཅན་ཞིག་ཏུ་བརྫུས་ནས་རི་དྭགས་རྣམས་དང་ཇེ་ཉེར་སོང་བ་ན། རི་དྭགས་ཀྱི་གཙོ་བོ་འདོད་པའི་ཁྱུ་མཆོག་གིས་མཐོང་ནས་སྨྲས་པ།
ཀྱེ་མ་རི་དྭགས་ཀྱི་ཚོགས་རྣམས་སྙན་གསོན་ཅིག །ཐོ་ཡོར་གཟུགས་ལ་གོམ་པའི་འདེགས་འཇོག་ཅན། །མི་མིན་འདྲེ་མིན་ཐེ་ཚོམ་ཅན་གྱི་གཟུགས། །དེ་འདྲ་མཐོང་བས་ཁོ་བོའི་སེམས་མི་དགའ། །འོན་ཏེ་རྔོན་པ་ཡིན་པར་མི་སྲིད་དེ། །རྔོན་པ་ཡིན་ན་གནམ་རུའི་བ་དན་དང༌། །ཉག་ཕྲན་མདའ་ཡི་དོང་ཆུང་ཁྲ་མོ་དང༌། །སྲོག་གཤེད་ཤ་ཡི་ལྕེ་སྤྱང་ཨ་ལུང་གཟུགས། །རོལ་དུ་ཁྲིད་མཆི་གང་ཡང་མི་འདུག་པས། །རང་ཅག་སྔོན་མོའི་ཆུ་ལ་འཐུང་དུ་འགྲོ། །ཞེས་རི་དྭགས་ཟླ་བོ་རྣམས་ཁྲིད་དེ་ཆུ་རོང་ཞིག་ཏུ་སོང་ངོ༌། །དེར་རྔོན་པ་དེས་རི་སུལ་དུ་བསྐུངས་པའི་ཤ་ཁྱི་རྣམས་ཁྲིད། ལག་ཆ་རྣམས་ཁྱེར་ནས་བྲག་གསེབ་ཅིག་ཏུ་འབྱར་ཏེ་གླིང་བུ་འབུད་ཀྱིན་སྡོད་ཙ་ན། འདོད་པའི་ཁྱུ་མཆོག་གླིང་བུའི་སྒྲ་ལ་ཡིད་ཆགས་ནས་འདི་སྐད་དུ།
ཨེ་མ། ཚོར་བ་བདེ་སྡུག་བྱེད་པོ་ཡུལ་གྱིས་བྱས། །དེ་རིང་སྔོན་ཆད་མ་གོའི་སྒྲ་ཞིག་ཐོས། འདི་ནི་གཟུགས་ཅན་མི་ཡིས་མ་ཡིན་ཏེ། །ནམ་མཁའི་དབྱིངས་ནས་དྲི་ཟའི་བུ་མོའམ། །ཡང་ན་ས་ཡི་ལྷ་མོས་བྱས་པར་མཆི། །འདི་འདྲའི་སྒྲ་སྐད་རྣ་བའི་བཅུད་དུ་སྙན། །རང་ཅག་རྣམས་ཀྱིས་ཕྱིན་ཆད་ཐོས་པར་དཀའ། །བློ་ལྡན་རི་དྭགས་ཐམས་ཅད་ང་ཕྱིར་ཤོག །
ཅེས་སྨྲས་ཏེ་རི་དྭགས་རྣམས་ཁྲིད་ནས་གླིང་བུའི་སྒྲ་ལ་སྙེག་པ་ན། ཡིད་ལ་མེད་པ་ཞིག་ལ་བྲག་གསེབ་ནས་ཤ་ཁྱི་ཤིན་ཏུ་མ་རུངས་པ་མགྱོགས་པ་ལ་ནམ་མཁའི་བྱ་ལྟ་བུ། འཁྱུག་པ་ལ་ཆུ་བོའི་ཉ་ལྟ་བུ། ཞེ་སྡང་མི་བཟད་པའི་མཆེ་བ་གཙིགས་ཤིང༌། གཤིན་རྗེའི་ལས་མཁན་མངོན་སུམ་དུ་མཐོང་བ་ཙམ་གྱིས་སྙིང་ཤུབས་ནས་འཐོན་ནུས་པ་བཅུ་གཉིས་(རྟེན་འབྲེལ་ཡན་ལག་བཅུ་གཉིས།)ཐོན་ནས་རི་དྭགས་རྣམས་བདས་པ་ལས། ཧ་ཅང་ཚོར་བའི་ཡུལ་ལ་ཞེན་ཆེ་བའི་གཙོ་བོ་འདོད་པའི་ཁྱུ་མཆོག་ལས་ཀྱི་དབང་གིས་ཁྱུ་ནས་ཡར་ཏེ། ལ་རོང་ལུང་རོང་རྣམ་པ་བཞི་བཅད་(སྐྱེ་རྒ་ན་འཆི)ནས་དབུགས་ཀྱི་རྒྱུ་བ་ཆད་ལ་ཁད་པ་གསུམ་(སྡུག་བསྔལ་གསུམ་སྟེ། སྡུག་བསྔལ་གྱི་སྡུག་བསྔལ། འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ)གྱི་བར་དུ་གཏུགས་པ་ལས། ཅི་ཞིག་ན་བྲག་མཐའ་ཆེན་པོ་གཅོང་རོང་གི་ཟབས་བློས་མ་འཁྱུད་པ་ཞིག་ཏུ་བཀར་ནས། ཤ་ཁྱི་རྣམས་ཀྱིས་བསྐོར་ཏེ་ཟུགས་པ་དང༌། མཆེ་བ་གཉེར་བ་བྱེད་དོ། །
དེའི་ཚེ་རི་དྭགས་དེ་འདི་སྙམ་དུ་ཀྱེ་ཧུད་བདག་གིས་རི་དྭགས་ཀྱི་དེད་དཔོན་ཆེན་པོ་རིགས་པའི་ཟླ་བ་ལ་མ་ཉན་པས་འདི་ལྟ་བུའི་སྡུག་བསྔལ་དང་འཇིགས་སྐྲག་མི་བཟད་པ་མངོན་སུམ་དུ་མྱོང༌། ད་ནི་ཁྱི་འདིའི་རྗེས་ལ་མི་ལུས་གཤིན་རྗེའི་མགོ་ཅན་དམྱལ་བའི་གཏིང་རྔ་ནག་པོ་དེ་ངེས་པར་སླེབས་ཡོང་བས་ངའི་ཚེ་ནམ་མཁའི་གློག་ལས་ཀྱང་མི་རྟག་པ་ཉིད་དུ་གྱུར་ཟིན་སྙམ་ནས་མཆི་མ་ཁྲམས་ཁྲམ། སུག་པོ་ཐབས་ཐབ། སྐྱི་བུངས་བུང༌། དབུགས་ལྷེད་ལྷེད། འདར་ཧྲིལ་ལི་ལི་བྱེད་ཀྱིན་འདུག་པའི་ཚེ། བདུད་སྡིག་ཅན་རྔོན་པའི་ཆ་བྱད་ཅན་ཤིན་ཏུ་མ་རུངས་པ་དེས་ཞགས་པ་གཅིག་ཕྲག་ལ་གཟར། མདའ་གཞུ་ཞིག་ལག་པར་ཁྱེར་ཏེ་ཀྲོང་གིས་བྱུང་ནས་བཞིན་གཉེར་བ་དང་སྦྲགས་ཞེ་སྡང་མི་བཟད་པའི་སྡང་མིག་ལྟ་བ་ལ། ཤིན་ཏུ་ཉམ་ཐག་ལ་སྙིང་རྗེ་བའི་རི་དྭགས་དེ་སྲོག་གི་འཇིགས་པས་སྐྲག་སྟེ་རྔོན་པ་ལ་ཕྱག་འཚལ་བའི་སྟངས་ཀ་དང་བཅས་མཆི་མའི་དབའ་ཀློང་འཁྲུག་བཞིན་དུ་ངུ་སྐད་ཐོན་ཚད་ཀྱི་ངང་ནས་འདི་སྐད་ཅེས་ཞུ་གསོལ་བྱེད་པ་མཐོང་ངོ༌། །
ཀྱེ་མ་ཀྱི་ཧུད་ང་རེ་འཇིགས། །དྲང་པོར་བསླབས་པའི་དེད་དཔོན་ལ། །ལོག་པར་མཐོང་བའི་བསམ་བརླག་པོ། །འདོད་པའི་ཁྱུ་མཆོག་ང་ལས་སུ། །ཁྱེད་དང་པོར་རྫི་བོའི་རྣམ་འགྱུར་ཅན། །བར་དུ་གླིང་བུའི་སྒྲ་སྐད་ཅན། །ད་ལྟ་གཤིན་རྗེའི་ལས་མཁན་པ། །མཐོང་བས་འདུ་ཤེས་བྱུང་ཚོར་འགགས། །འཇིགས་པ་བསམས་ན་དྲན་པ་འཐོར། །བ་སྤུའི་བུ་ག་རེ་རེ་ནས། །རྔུལ་ཆུ་ཁྲག་དང་རྣག་ཏུ་འཛག །ཤ་ཁྱིའི་ལུས་ལ་སྤྱང་ཀིའི་ཁ། །གཅིག་ཉལ་གཅིག་ལངས་ཀྱིས་བདས་ཙ་ན། །དབུགས་ཆད་ལ་ཁད་པ་ལན་གསུམ་བྱུང༌། །ང་འབྲོས་བཞིན་འབྲོས་བཞིན་ཤི་སོང་སྙམ། །རྨིག་པ་བྲག་རིའི་གསེབ་ལ་འཐོར། །ང་ལངས་ཀྱིན་ལངས་ཀྱིན་བསད་སོང་སྙམ། །རུས་ཚིགས་ཐམས་ཅད་འཆུས་ཤིང་བྲལ། །ང་གསོན་པོར་རྗེན་ཟས་བགྱིས་སོང་སྙམ། །དུས་དེ་རིང་གི་ཉི་མ་ཤར་བ་ལས། །འཇིགས་སྐྲག་དང་ཧད་པ་ཡོང་མ་མྱོང༌། །ད་གསོན་པའི་རེ་བ་མ་མཆིས་ཏེ། །མདའ་མཚོན་གྱི་དུཿཁས་མ་མནར་བར། །རང་བབས་སུ་འཆི་ཟས་བདེ་རུ་ཆུག །ཤི་འཕྲལ་དུ་ཤ་ཁྲག་སྒྱུ་མའི་ལུས། །ཁྱེད་རང་ལ་དབང་བས་ཅི་དགར་མཛོད། །ཅེས་ཟེར་ཞིང་སྡང་བའི་དགྲས་མཐོང་ཡང་སྙིང་རྗེ་བ་ཞིག་འདུག་པ་དེ་བྲག་གསེབ་དེའི་དྲང་སྲོང་ཆེན་པོ་མཐོང་ན་དགའ་ཞེས་བྱ་བ་དེས་ཚོར་ནས་སྲོག་སྐྱོབ་པའི་ཕྱིར་འདི་སྐད་ཅེས་སྨྲའོ། །
ཀྱེ་མ་གདོལ་པའི་ལས་ལ་ཤན་པའི་སེམས། །ཁྲེལ་དང་ངོ་ཚ་གོས་དང་བྲལ། །ལས་དང་རྒྱུ་འབྲས་མི་སེམས་པར། །ལྟོ་འགྲངས་འབའ་ཞིག་དོན་གཉེར་ཞིང༌། །མནར་མེད་དམྱལ་བའི་གྲོང་ཁྱེར་ལ། །དོ་ཆས་རྒྱག་པའི་ལས་ངན་ཁྱོད། །དར་ཅིག་དྲང་སྲོང་ངག་ལ་ཉོན། །འཁོར་བ་སྡུག་བསྔལ་རྒྱ་མཚོ་ལ། །གནས་པའི་སེམས་ཅན་མ་ལུས་ཀུན། །ཕ་མ་བུ་ཚ་རེ་མོས་ཡིན། །ཚེ་འདིའི་ཕ་མ་སྤུན་གྲོགས་ལ། །བརྩེ་དུང་ཞེན་པས་བཅིངས་བཞིན་དུ། །སྐྱེ་བ་སྔོན་མའི་ཕ་མ་རྣམས། །དེང་སང་དུད་འགྲོ་ཟེར་བའི་ལུས། །མགོ་དང་སུག་པ་རྭ་ཅོ་ཅན། །སྨྲ་བ་མི་ཤེས་དོན་མི་གོ། །སྤང་བླང་བྱ་བའི་རང་བཞིན་ལ། །ཤིན་ཏུ་རྨོངས་པའི་ངང་ཚུལ་ཅན། །འདི་འདྲའི་གཟུགས་སུ་འཕོས་པ་དེ། །ཁྱོད་ཀྱིས་མ་གོ་མ་རིག་པས། །ཁྲེལ་མེད་འདི་འདྲའི་སྤྱོད་པ་བྱེད། །ཁྱད་པར་ད་ལྟའི་སེམས་ཅན་འདི། །ཁྱོད་ཀྱི་ལུས་འདི་སྐྱེད་པའི་མ། །ཚེ་འཕོས་རི་དྭགས་ལུས་སུ་བླངས། །དེ་ཕྱིར་མ་ཤ་བུས་ཟ་བ། །དེ་ལས་ངོ་ཚ་ཆུང་བ་མེད། །དེ་ལས་ཁོང་སྙིང་གྲང་བ་མེད། །ཁྱོད་ལ་མནར་མེད་དམྱལ་བ་ཡི། །སྡུག་བསྔལ་བྱུང་ན་ཅི་ཚུགས་བྱེད། །དེ་ཕྱིར་དྲང་སྲོང་ངག་ལ་ཉོན། །མ་འདི་གོམ་གསུམ་འབྲོས་སུ་བཅུག །མ་འདི་གོམ་གསུམ་འཕག་ཏུ་ཆུག །འདི་ཡི་ཚབ་ཏུ་བདག་གི་ལུས། །ཁྱོད་ལ་ཕངས་པ་མེད་པར་སྟེར། །ཤ་ཁྲག་རུས་པ་ཅི་དགར་མཛོད། །ཅེས་སྨྲས་པས་རྔོན་པ་ཁྲོས་ཏེ་འདི་སྐད་ཅེས་ཟེར་རོ། །
ཡུལ་མ་ཟིན་པ་ཁ་བཤད་མཁས། །ལྟོ་མ་ཕྱིད་པ་སྐྱིད་ཟོས་མཁས། །ལས་མ་ནུས་པ་བྱ་བཏང་མཁས། །འདུག་སས་ཕོངས་ནས་བྲག་ལ་ཡིབས། །འགྲོ་སས་ཕོངས་ནས་ལུང་སྟོང་འཚོལ། །ཁྱོད་འདྲས་བདག་ལ་དེ་འདྲའི་གཏམ། །སྨྲ་བའི་ཁ་ན་ཡོད་མ་ཡིན། །ལས་འབྲས་ཟེར་བ་ཁ་གཏམ་ཡིན། །དེ་ལ་བརྩི་བ་སུ་ཞིག་ཡོད། །གསོད་པ་རྔོན་པ་ངས་གསོད་ཀྱང། །ཟ་བ་དགེ་སྦྱོང་རྣམས་ཀྱིས་ཟ། །ཟ་དང་གསོད་པའི་སྡིག་པ་ལ། །ཁྱད་པར་ཡོད་ན་གད་མོ་བྲོ། །ཁྱེད་ཅག་ཁྱིམ་པའི་རྟགས་སྤངས་ཤིང། །དམར་སེར་གོས་ཀྱིས་གདོང་གཡོགས་ཀུན། །ཤན་པ་སྲོག་ལས་བྱེད་ས་དང༌། །ཁྱིམ་པ་མདུན་གྲོས་བསྡུར་ས་དང། །བྲེ་ལོག་སྲང་ལོག་འཛུགས་ས་དང། །གདུག་འདྲེ་ར་མགོ་བསྲེག་ས་ཚུན། །སླེབས་ལ་ལས་འབྲས་མེད་ལགས་སམ། །ད་ནངས་སྐྱ་རེངས་ཤར་ཤར་ནས། །ད་ལྟ་ཉི་མ་རྒས་རྒས་ཚུན། །དང་ཁར་ལྟོ་ལས་ཆུ་མ་མྱོང༌། །ལྟོགས་ཀྱང་མི་ཤ་ངས་མི་ཟ། །སྙིང་ལ་མདའ་མོ་མ་གཟིར་གོང༌། །རང་གི་གནས་སུ་ཕྱིན་ན་དྲག །ཅེས་ཁྲོ་གཏུམ་གྱིས་སྨྲས་ནས་མདའ་གཞུ་མེར་གྱིས་བཀང་བྱུང་བ་ན། དྲང་སྲོང་གིས་སྨྲས་པ།
རྔོན་པ་དྲག་ཤུལ་ཆེ་ན་ཡང༌། །དྲང་སྲོང་སྲོག་ལ་ཕངས་པ་མེད། །ཁྱོད་ཀྱིས་སྔོན་ལ་མ་བསད་ན། །གཞན་གྱིས་གསོན་པོར་ག་ལ་ཟ། །ཚུལ་མིན་སྤྱོད་པའི་དགེ་སྦྱོང་དང༌། །འདུལ་ཁྲིམས་སྲུང་བའི་ཉན་ཐོས་ཀྱིས། །ཉིས་བརྒྱ་ལྔ་བཅུའི་ཁྲིམས་རྩ་ལ། །ལས་ཀྱི་བདའ་དེད་འཕྱུགས་པ་མེད། །མ་གི་དམྱལ་ཁམས་བཅོ་བརྒྱད་ནས། །ཡ་གི་སྲིད་རྩེའི་ལས་སྣང་ཀུན། །ལས་དང་ལས་ཀྱི་འབྲས་བུ་ཡིན། །དེ་ཕྱིར་དེ་འདྲའི་ཡིན་ལུགས་ལ། །ཁྱོད་ལས་དྲང་སྲོང་ང་རང་མཁས། །རྨོངས་པས་ཆོས་སྐད་སྒྲོགས་པ་དེ། །ངན་པའི་ནང་ནས་ཐ་ཤལ་ཡིན། །ད་རེས་ཉམ་ཐག་སྙིང་རྗེའི་ཡུལ། །ཉེས་མེད་རི་དྭགས་འདི་ཀོ་ཡི། །སྲོག་འདི་དྲང་སྲོང་ང་ལ་སློང༌། །ང་སྲོག་རྔོན་པ་ཁྱོད་ལ་གཏོད། །
ཅེས་རི་དྭགས་ལ་སྙིང་ཤིན་ཏུ་རྗེ་ནས་དྲང་སྲོང་དེས་མཆི་མ་ཕྲུལ་གྱིས་བཏོན། རི་དྭགས་ཀྱི་སྲོག་བསྐྱབ་པའི་དོན་དུ་རང་གི་ལུས་ལྟོས་མེད་དུ་བཞག་ནས་རྔོན་པ་ལ་ཕྱག་གྱང་འགྱེལ་བ་ལྟ་བུར་བཙལ་བས་ཀྱང་ཁོའི་སྣང་བ་འགྱུར་དུ་མ་འདོད་པར། །དུག་མདའ་ཤིན་ཏུ་མ་རུངས་པ་ཞིག་རི་དྭགས་ཤི་ལ་ཁད་དེ་ལ་བརྒྱབ་པས་སེམས་ཅན་དེ་བྲག་ཁ་ནས་རྣ་བ་ཀྲོང་ངེར་གཅོང་རོང་ཆེན་པོར་ལྷུང་ངོ་། །དེ་མ་ཐག་རྔོན་པ་ཁྱི་དང་བཅས་པ་ཧབ་སྒྲ་དི་རིར་བརྒྱུགས་ནས་ཤི་འདྲད་ལིང་ལིང་བྱེད་པའི་སྲོག་ཆགས་ཤིན་ཏུའང་སྙིང་རྗེའི་ཡུལ་དུ་གྱུར་པ་དེ་བརྩེ་བ་མེད་པའི་སེམས་ཀྱིས་སྐད་ཅིག་ལ་བསད་སོང་བས། དྲང་སྲོང་སྙིང་རྗེས་མ་བཟོད་པར་བརྒྱལ་ནས་དྲན་པ་འཐོར་བར་གྱུར་ཏོ། །རི་དྭགས་ཀྱི་གཏམ་ངེས་འབྱུང་གི་ཕོ་ཉ་ཞེས་བྱ་བ་ལས། ཆོས་མ་དྲན་པར་སྲིད་པའི་བདེ་འབྱོར་ལ་ཆགས་པ་གང་ཞིག་སྡུག་བསྔལ་གྱི་འཕྲང་ལས་ཐར་པ་མེད་ཅིང༌། དེ་གའི་ངང་ལ་འཆི་བ་བཙན་ཐབས་སུ་བྱུང་སྟེ་དེ་ལ་ཐབས་གང་གིས་ཀྱང་བསླུ་རུ་མེད་པར་རི་དྭགས་མཐའ་ལ་གཅུར་བ་ལྟ་བུའི་བརྡས་བསྟན་པའི་སྐབས་ཏེ་ལེའུ་སྟེ་གཉིས་པའོ།།
དེའི་ཚེ་དྲང་སྲོང་ཆེན་པོ་དེ་འདི་སྙམ་དུ། བདག་གིས་དགེ་བའི་ཕན་ཡོན་དང༌། སྡིག་པའི་ཉེས་དམིགས་དེ་ཙམ་ཞིག་བཤད་ཅིང། བྱམས་པ་ཆེན་པོའི་སེམས་ཀྱིས་རང་གི་སྲོག་དང་བརྗེ་བར་བསྐུལ་ནས་ཀྱང་རི་དྭགས་ཀྱི་སྲོག་བློས་མི་གཏོང་བར་ངན་པའི་སྤྱོད་པ་མཐར་སྐྱེལ་བྱེད་པ་དེ་ཤིན་ཏུ་མི་རིགས། དེད་དཔོན་སྙིང་རྗེ་ཆེན་པོས་མི་ནག་མདུང་ཐུང་ཅན་བསད་པ་ལྟར། བརྒྱ་ལ་ཕན་པའི་གཅིག་སྲོག་ཅེས་པ་དེ་ངེས་པར་བདེན། དེས་ན་སྡིག་ཅན་ཚེ་རིང་བར་གྱུར་ན་སེམས་ཅན་མང་པོ་སྡུག་ལ་སྦྱོར་བར་འདུག་དགོངས་ནས་འོད་གསལ་སྟོང་པ་ཉིད་ཀྱི་ངང་ནས་སྙིང་རྗེ་ཁྲོས་པའི་ཞེ་སྡང་ཆེན་པོས་གསོས་བཏབ་སྟེ་དྲང་སྲོང་གི་དམོད་པ་ལྡོག་ཏུ་མེད་པ་ཉི་ཤུ་རྩ་གཅིག་བཏབ་པས། ཤིན་ཏུ་བཙན་པའི་དམོད་པའི་བདེན་མཐུ་དང༌། དཀོན་མཆོག་བཀའ་ཆད་དྲག་པོས་རྔོན་པ་ཤ་ཁྱི་དང་བཅས་པ་གད་རྡིབ་ཀྱི་འོག་ཏུ་ནོན་ནས་ཤི་བར་གྱུར་ཏོ། །དེར་ཁོང་ཅག་གི་བསོད་ནམས་མ་ཡིན་པའི་ལས་ཀྱི་རྩ་བ་རྗོགས་ནས་སྨྱུག་དོང་དུ་སྦྲུལ་བཅུག་པ་ལྟར་དབུགས་ཆད་མ་ཁད་དུ་མར་གྱི་ཟང་ཐལ་ཆེན་པོ་དམྱལ་བ་མནར་མེད་པར་སྐྱེ་བ་བླངས་སོ། །
དེར་དྲང་སྲོང་གིས་མངོན་ཤེས་ཀྱིས་བརྟགས་པས། ཁོང་ཅག་རྣམས་དམྱལ་བའི་ནང་ཚན་ལས་ཀྱང་ཤིན་ཏུ་སྡུག་བསྔལ་བ་མནར་མེད་པའི་དམྱལ་བ་ཞེས་ཕྱོགས་བཞི་མཚམས་བརྒྱད་ཐམས་ཅད་མེའི་ཕུང་པོ་གཅིག་ཏུ་གྱུར་པའི་དབུས་ན། སྡུག་བསྔལ་མི་བཟད་པ་མྱོང་བའི་རྟེན་མིང་བཞིའི་ཕུང་པོ་(ཚོར་བ། འདུ་ཤེས། འདུ་བྱེད། རྣམ་ཤེས་བཞི་འདུས་པའི་ཕུང་པོ་ཡིད་ཀྱི་ལུས)བག་ཆགས་དང་བཅས་པ་ངུ་སྐད་ལྷང་ལྷང་འདོན་པ་དང༌། ཡང་རེས་འགའ་རྒྱུ་མཐུན་གྱི་འབྲས་བུར་ལུས་ཀྱི་དངོས་པོ་སྣང་བའི་ཚེ། ཁོང་ཅག་རྣམས་ཀྱི་དབུས་དེ་དང་ལས་མཐུན་པར་བསགས་པའི་སྡེ་དཔོན་ནག་པོ་རྩེད་མོའི་ཞོར་ཙམ་དུའང་གཞན་སྲོག་ལ་གནོད་པ་བྱེད་པ་སོགས་མདོར་ན་སྲོག་གཅོད་ཀྱི་ལས་ཀྱིས་ཁྲིད་པ་མང་པོ་ཞིག་ལྕགས་བསྲེགས་ཀྱི་ས་གཞི་ལ་གནམ་ལྕགས་ཞུན་མར་ཁོལ་བའི་སོ་མང་གིས་གོ་མཚམས་མེད་པར་གཟེངས་པའི་ཐང་ལ། གཤིན་རྗེའི་ལས་མཁན་ལྕགས་ཀྱི་ལྕེ་སྤྱང་མགོ་དགུ་ཡན་ལག་དང་ལྡན་ཞིང་ཤིན་ཏུ་འཇིགས་སུ་རུང་བས། བསྡད་དབང་སྐད་ཅིག་ཀྱང་མེད་པར་འདེད་ཅིང་ཡང་ཤི་ཡང་སོས་ཀྱིས་སྡུག་བསྔལ་དོས་དྲག་ལ་སྙུགས་རིང་བ་ལས་ཐར་པའི་དུས་སྐབས་མེད་པ་མཐོང་ནས་དྲང་སྲོང་གིས་སྨྲས་པ།
ཀྱེ་མ་ཀྱི་ཧུད་དཀོན་མཆོག་ཐུགས་རྗེ་ཅན། །རྙེད་དཀའི་དལ་འབྱོར་རིན་ཆེན་ཐོབ་གྱུར་ཀྱང༌། །དགེ་བཅུ་ཐར་པའི་ལས་དང་ཞེ་འགྲས་ཤིང༌། །མི་དགེའི་སོ་ནམ་བྱེད་པའི་སྡིག་ཅན་ལ། །དེ་འདྲའི་འབྲས་བུ་སྨིན་པ་ཀྱེ་མ་ཧུད། །སྤྱིར་གྱི་ཁམས་གསུམ་འཁོར་བའི་གྲོང་ཁྱེར་ན། །བདེ་དང་སྡུག་བསྔལ་ལས་ལ་སྤྱོད་པ་ཀུན། །ལས་དང་དེ་ཡི་འབྲས་བུ་ཡིན་པར་མཆི། །ཁྱད་པར་སྲོག་གཅོད་ལ་སོགས་མི་དགེ་བཅུའི། །རྣམ་སྨིན་འབྲས་བུ་ངན་སོང་གསུམ་གྱི་ལུས། །མྱོང་ན་ལྟ་ཅི་མིག་གིས་མཐོང་ན་ཡང༌། །འབྱུང་འཇུག་དབུགས་ཀྱི་རྒྱུ་བ་ཆད་ལ་ཁད། །འདི་འདྲ་མཐོང་བས་གང་ཞིག་འཇིག་རྟེན་ན། །མི་དགེ་སྡིག་པའི་ལས་ལ་དཔའ་བ་དེ། །གདོན་གྱིས་བརླམས་སམ་འོན་ཏེ་ལས་ཀྱི་མཐུ། །དེ་ཕྱིར་གཟུར་གནས་འགྲོ་བ་ཐམས་ཅད་ལ། །བདག་གིས་སྙིང་རྗེ་བརྩེ་བ་ཐམས་ཅད་ལ། །བདག་གིས་སྙིང་རྗེ་བརྩེ་བས་མ་བཟོད་པར། །ཤ་ཚའི་སྙིང་གཏམ་ཚིག་གསུམ་བཤད་ཀྱིས་ཉོན། །རྨི་ལམ་གློག་ལས་ཡ་མ་བརླར་གྱུར་པའི། །ཚེ་འདིའི་ལྟོ་གོས་གཏམ་གྱི་དོན་ཆེད་དུ། །མི་དགེའི་ས་བོན་བཏབ་པའི་ཞིང་ས་ལ། །སྡུག་བསྔལ་གསུམ་གྱི་འབྲས་བུ་ལས་གཞན་ཅི། །དེ་ཕྱིར་སྐྱོ་བའི་འདུ་ཤེས་གྲུང་པོ་ཡིས། །ཚེ་འདིའི་ལེགས་ཉེས་སྐྱིད་སྡུག་བཟང་ངན་ཀུན། །རང་སོར་ཞོག་ལ་དབེན་པའི་ནགས་ཁྲོད་སྙོགས། །ཁྱད་པར་སེམས་ཅན་ཐམས་ཅད་ཕ་དང་མར། །ཕན་ཚུན་རེས་མོས་ཡིན་ལ་ཐེ་ཚོམ་མེད། །དེ་ཕྱིར་ད་ལྟའི་ཕ་མར་ཆགས་བཞིན་དུ། །ཚེ་རབས་སྔ་མའི་ཕ་མ་གསོད་པ་འདི། །སྨྲ་ཤེས་དོན་གོ་མི་ཡི་རྣམ་ཐར་དུ། །འདུག་པས་བློ་སེམས་ནང་དུ་ཁུག་ལ་སོམས། །དེ་ཡང་འཕགས་པ་ཀཱ་ཏྱཱ་ཡ་ན་ཡིས། །གྲོང་དུ་བསོད་སྙོམས་མཛད་པའི་ཁྱིམ་བདག་ཅིག །ཉ་ཤ་ཟ་ཞིང་བུ་ཆུང་པང་དུ་འཁུར། །ཁྱི་མོས་རུས་པ་འཆའ་ལ་བརྡེག་པ་གཟིགས། །འཕགས་པས་མངོན་ཤེས་སྤྱན་གྱིས་བརྟགས་པ་ལས། །ཉ་དེ་ཕ་ལ་ཁྱི་མོས་ཚེ་འདིའི་མ། །བུ་ཆུང་རང་གི་དགྲ་བོར་འདུག་པ་བཞིན། །དགྲ་གཉེན་གང་ཡང་མི་རྟག་སྒྱུ་མའི་དཔེ། །ཁྱད་པར་ཚེ་འདིའི་ཕ་མ་སྔོན་འདས་པ། །སེམས་མ་འགྱུར་ཀྱང་ལུས་པོ་བརྗེས་པའི་ཚུལ། །མ་རིག་རྔོན་པས་རི་དྭགས་མང་བསད་མཐར། །རང་གི་མ་བསད་དམྱལ་བར་ལྷུང་བ་བཞིན། །དེ་ལྟའི་ཚུལ་གྱིས་ཕ་མ་གསོད་པ་དང༌། །གཞན་བདག་གསོད་ལ་ཁྱད་པར་འགའ་མེད་པས། །མནར་མེད་དམྱལ་བའི་སྡུག་བསྔལ་དྲན་པར་བྱོས། །སྲོག་ལ་བབས་ཀྱང་གཞན་སྲོག་མ་གཅོད་ཅིག །དྲེགས་པས་རྒྱགས་པའི་མི་དཔོན་སྡིག་ཅན་དང༌། །ལས་ཀྱིས་བདས་པའི་རིགས་ངན་རྔོན་པ་ལ། །ལེགས་པར་སྨྲས་ཀྱང་ལོག་པར་མཐོང་སྲིད་ཀྱི། །བྱང་ཆུབ་སེམས་དཔའི་སྡོམ་ལ་གནས་པ་དང༌། །ཁྲེལ་དང་ངོ་ཚའི་བག་དང་ལྡན་པ་རྣམས། །རང་གི་མངའ་རིས་དགེ་བཅུས་འཚོ་བ་དང༌། །ཉེས་མེད་སྲོག་ཆགས་ཨར་ལ་མི་གཏོད་དང༌། །རང་དབང་རི་ལ་རི་རྒྱ་བསྡམ་པ་དང༌། །སྡིག་ཅན་ལིངས་པ་ཆབ་འོག་མི་འཛུད་སོགས། །བཀྲ་ཤིས་དགེ་ལེགས་ཆེན་པོས་འཚོ་བར་མཛོད། །དེ་ལྟར་བགྱིས་པས་ཡུལ་ཕྱོགས་ཁོལ་བུར་བདེ། །ལོ་ལེགས་སྐྱ་རྒྱལ་(འབྲུ་སོགས་བཟའ་བཏུང་གི་རིགས་དཀོན་པོ་མིན་པ)སད་སེར་བཙའ་ཐན་དཀོན། །འབྱུང་བ་སྒང་གཤོངས་བཀྲ་མི་ཤིས་པ་དང༌། །ནད་མུག་འཁྲུག་རྩོད་དུས་ཀྱི་རྒུད་པ་ཞི། །ཡུལ་བདག་མཉེས་པས་ཆར་ཆུ་དུས་སུ་འབེབས། །དཀོན་མཆོག་མ་ཁྲེལ་བསམ་པའི་དོན་ཀུན་འགྲུབ། །ཆོས་ཁྲིམས་བསྡམས་པས་ས་རྣམས་བཅུད་དང་ལྡན། །རྒྱལ་པོའི་མངའ་ཐང་ཁྱིམ་པའི་ཟས་ནོར་འཕེལ། །ཚེ་འདིར་སྐྱིད་ལ་ཕྱི་མའང་དཔལ་དང་ལྡན། །དགེ་བཅུ་སྤྱད་པས་བདེ་སྐྱིད་འབྱུང་བ་འདི། །ནང་པ་སངས་རྒྱས་གྲུབ་མཐའི་ཁྱད་ཆོས་ཡིན། །དྲང་སྲོང་ངས་ནི་མི་དགེའི་ལས་སྤངས་ཤིང༌། །ཀུ་ས་ལི་ཡི་བརྟུལ་ཞུགས་ལ་གཞོལ་བས། །རེ་དོགས་གཉིས་མེད་ཆོས་སྐུའི་རྒྱལ་ས་ཟིན། །སངས་རྒྱས་ཀུན་གྱི་དགོངས་པ་རང་ལ་ཤར། །སྔར་ཡང་སྤྲོས་བྲལ་གདོད་མའི་ཀློང་ནས་འོངས། །ད་ཡང་རང་བྱུང་སྐྱེ་མེད་ངང་དུ་ཨཿ། །ཞེས་གསུངས་ནས་བྲག་གསེབ་དེ་ཉིད་དུ་མིག་འཕྲུལ་ལྟ་བུར་ཐིམ་པར་གྱུར་ཏོ། །རི་དྭགས་ཀྱི་གཏམ་ངེས་འབྱུང་གི་ཕོ་ཉ་ཞེས་བྱ་བ་ལས། ལས་ཀྱི་འབྲས་བུ་ཆུད་མི་ཟ་བར་བསྟན་ནས་དགེ་བ་ལ་བསྐུལ་བ་སྟེ་ལེའུ་གསུམ་པའི་བདག་ཉིད་ཅན་རྫོགས་སོ།། །།
རྩོམ་པ་པོའི་ལོ་རྒྱུས་མདོར་བསྡུས།
རི་དྭགས་ཀྱི་གཏམ་ངེས་འབྱུང་གི་ཕོ་ཉ་ཞེས་པ་འདི་རིག་འཛིན་འཇིགས་མེད་གླིང་པ་(༡༧༢༩-༡༧༩༨)ཡི་གསུང་འབུམ་པོད་ང་པའི་ >(ཤོག་གྲངས་༡༨༩)ཞེས་བྱ་བ་ལས་བདམས་པ་ཞིག་ཡིན།
རིག་འཛིན་འཇིགས་མེད་གླིང་པ་ནི་འཕྱོང་རྒྱས་ཕྱིང་དབར་བང་སོ་དམར་པའི་ལྷོ་ཕྱོགས་སུ་ཆོས་རྗེ་སྨོན་ལམ་བཟང་པོ་དང་། ཡུམ་ཡན་ལག་མཆོག་དང་ལྡན་མ་གཉིས་གྱི་སྲས་སུ་སྤྱི་ལོ༡༧༢༩ ལོར་སྐུ་འཁྲུངས། དགུང་ལོ་དྲུག་པར་རབ་ཏུ་བྱུང་ཞིང་། མཚན་ལ་པདྨ་མཁྱེན་བརྩེ་འོད་ཟེར་ཞེས་གསོལ། སྐུ་ཆུང་ངུའི་དུས་ནས་སློབ་དཔོན་བོན་བཙན་པ་ལས་སྒྲ་དང་། རྩིས། གསོ་རིག་བཅས་གསན་པས་ཚེགས་མེད་དུ་མཁྱེན་དང། བླ་མ་གཏེར་ཆེན་དྲི་མེད་གླིང་པ་སོགས་ཡོངས་འཛིན་དུ་མ་ལས་སྔ་འགྱུར་གྱི་བཀའ་གཏེར་འགངས་ཆེ་བ་རྣམས་དང་། གསར་མའི་རྒྱུད་སྡེ་ཡང་ཅི་རིགས་པ་གསན་བཞེས་མཛད།
རྗེ་འདི་པར་གྲུབ་དབང་འཇིགས་མེད་འཕྲིན་ལས་འོད་ཟེར་སོགས་ཐུགས་རྒྱུད་ཟིན་པའི་སློབ་མ་བསམ་གྱིས་མི་ཁྱབ་པ་མང་པོ་བྱུང་ཞིང། བརྩམས་ཆོས་ལ་ཡོན་ཏན་རིན་པོ་ཆེའི་མཛོད་རྩ་འགྲེལ་སོགས་གསུང་འབུམ་པོད་དགུ་ཡོད་པའི་པར་ཤིང་ཆ་ཚང་བ་སྡེ་དགེ་དཔར་ཁང་ཆེན་མོར་བཞུགས། དགུང་ལོ་བདུན་ཅུ་ཆུ་གླང་སྟེ། སྤྱི་ལོ༡༧༩༨ ལོར་སྐུ་གཤེགས། རྣམ་ཐར་ཞིབ་མོ་ནི་ཁོང་གི་རང་རྣམ་ཡུལ་ལྷོ་རྒྱུད་དུ་བྱུང་བའི་རྫོགས་ཆེན་པ་རང་བྱུང་རྡོ་རྗེ་མཁྱེན་བརྩེའི་འོད་ཟེར་གྱི་རྣམ་པར་ཐར་པ་ལེགས་བྱས་ཡོངས་འདུའི་སྙེ་མ་ཞེས་པར་གསལ།
(921)


text:
ཐུབ་བསྟན་ཕུན་ཚོགས། 2010-09-08
འཇིག་རྟེན་འདིར་མིའི་འགྲོ་བ་བྱུང་བ་ནས་བཟུང༌། སོ་སོའི་དུས་རབས་དང་བསྟུན་པའི་ཤེས་རིག་རེ་བྱུང་ཡོད་དེ། ཐོག་མར་རྩི་ཤིང་གི་སྤྱིལ་བུ་དང༌། རྡོ་དབྱུག་གི་ལག་ཆ་ཐབས་ཆག་ཙམ་ལ་བརྟེན་ནས་འཚོ་བ་སྤྱོད་པ་དང༌། དེ་ནས་ཞིང་འབྲོག་གི་སོ་ནམ་དང༌། མདའ་གཞུ་སོགས་མཚོན་ཆ་བཟོ་ཤེས་པ་བཅས་རིམ་བཞིན་ཤེས་རིག་འཕེལ་རྒྱས་ཕྱིན་ནས་མཐར་དེང་དུས་ཀྱི་གནམ་ས་བླ་འོག་བསྒྱུར་ནུས་པའི་ཚན་རིག་གི་འཕྲུལ་ཆས་འདི་དག་བཟོ་ཤེས་པ་བྱུང༌། ང་ཚོ་བོད་ཀྱི་ས་ཆ་ལའང་དེ་བཞིན་དུ་བསྐལ་པ་ཡ་ཐོག་གི་རྡོ་ཆས་རྙིང་པའི་ལག་རྩལ་ནས་རིམ་བཞིན་འཕེལ་རྒྱས་ཕྱིན་ཏེ་དེང་དུས་ཀྱི་བོད་མིའི་ཤེས་རིག་འདི་དག་བྱུང༌ཡོད།
གཅིག
རྡོ་ཆས་རྙིང་པའི་སྐབས་ཀྱི་གནའ་རྫས་དེ་དག་བོད་ཀྱི་ཡུལ་གྲུ་སྟོད་སྨད་བར་གསུམ་ནས་རྙེད་རྒྱུ་ཡོད་པ་མ་ཟད། གྲངས་ཀ་ཡང་ཆེས་མང་པོ་ཞིག་ཡོད་པ་འདིས་མངའ་རིས་མན་དང༌། མདོ་ཁམས་ཡན་གྱི་ས་ཁུལ་འདི་དག་ཏུ་བསྐལ་པ་ཡ་ཐོག་ནས་འགྲོ་བ་མི་ཡི་རིགས་འཚོ་ཞིང་གནས་པ་དང༌། དེ་དག་གི་ཤེས་རིག་དང་ལག་རྩལ་གྱི་ཆུ་ཚད་ཀྱང་དུས་དེར་གཞིགས་ཀྱིས་ཡག་པོ་ཡོད་པ་ཤེས་ཐུབ། སྤྱི་ལོ་1956ལོར་ནག་ཆུའི་ས་ཁུལ་དུ་གནའ་བོའི་མི་རིགས་ཀྱི་ཤུལ་ལུས་རྡོ་ཆས་རྙིང་པ་རིགས་གཉིས་རྙེད་པ་དང༌། དེ་རྗེས་གཉའ་ལམ་དང༌། དིང་རི། ཤན་ཚ། སྤུ་ཧྲེང༌། སུམ་མདོ། རྣམ་གླིང་སོགས་ཀྱི་ཡུལ་ནས་རྡོ་ཆས་རྙིང་པའི་དུས་རབས་ཀྱི་གནའ་རྫས་རྣམ་པ་སྣ་ཚོགས་ཤིག་རྙེད་པར་བརྟགས་ན་བོད་འདིར་ལོ་ངོ་ཁྲི་ཕྲག་གི་གོང་དུ་རོང་འབྲོག་གཉིས་ཀའི་ཡུལ་དུ་མི་རྣམས་འཚོ་ཞིང་གནས་པར་ངེས་ཏེ། འདི་ནས་ལོ་ངོ་ཁྲི་ཕྲག་ཙམ་གྱི་གོང་དུ་འཇིག་རྟེན་འདིར་མཚོན་ཆ་དང༌། ལག་ཆ་བཟོ་རྒྱུའི་ལག་རྩལ་ཡར་རྒྱས་བྱུང་བའི་དུས་རབས་ཤིག་ཏུ་སླེབས་ཡོད་པ་ལོ་རྒྱུས་རིག་པའི་ཆེད་རམས་པ་རྣམས་ཀྱིས་བཞེད་པ་གཅིག་ཏུ་མཐུན། ཨེ་ལྗིབ་ཕུ་ཐི་ཡུལ་དུ་ཡོད་པའི་ལོ་ངོ་འབུམ་གསུམ་ཙམ་གྱི་ལོ་རྒྱུས་ཡོད་པའི་རྡོ་ཆས་རྙིང་པ་དེ་དག་དང་ང་ཚོ་བོད་ཡུལ་གྱི་རྡོ་ཆས་རྙིང་པ་དེ་དག་བཟོ་དབྱིབས་རྣམ་པ་ཀུན་ཏུ་མཚུངས་པས་དེ་ལྟར་ན་བོད་ཀྱི་རྡོ་ཆས་རྙིང་པ་དེ་དག་ལའང་ལོ་ངོ་འབུམ་གཉིས་དང་གསུམ་ཙམ་གྱི་ལོ་རྒྱུས་ཡོད་པར་སེམས་སོ། གཞན་ཡང་དེང་དུས་བྱང་ཐང་མི་མེད་ལུང་སྟོང་གི་ས་ཆ་ཁ་ཤས་ཀྱི་ས་འོག་ནས་གནའ་རྫས་རྙེད་རྒྱུ་ཡོད་པ་འདི་དག་ལ་དཔྱད་ན། བསྐལ་པ་ཡ་ཐོག་གི་དུས་རབས་རྣམས་སུ་བོད་ཡུལ་བྱང་ཐང་གི་ས་ཁུལ་འདི་དག་དེང་དུས་ཀྱི་གནམ་གཤིས་ལྟར་གྲང་ལྷགས་ཆེ་བ་ཞིག་མ་ཡིན་པར། འགྲོ་བ་མི་ཡི་རིགས་རྣམས་འཚོ་གནས་བྱེད་སའི་དྲོ་ཞིང་འཇམ་ལ་ཡངས་པའི་ས་ཁུལ་ཞིག་ཡིན་པར་ཤེས་ཐུབ།
གཉིས། རྡོ་ཆས་གསར་པའི་སྐབས་ཀྱི་ཤེས་རིག
རང་རེ་བོད་ཡུལ་གྱི་སྟོད་སྨད་བར་གསུམ་ནས་རྡོ་ཆས་གསར་པའི་གནའ་རྫས་མང་པོ་ཞིག་རྙེད་པ་འདི་དག་གིས་སྐབས་དེའི་མི་རྣམས་ཀྱི་འཚོ་བའི་རྣམ་པ་དང༌། ཤེས་རིག་གི་ཁ་སྟབས་གང་འདྲ་ཞིག་ལ་སླེབས་ཡོད་པ་ཕྱོགས་ཙམ་རྟོགས་ཐུབ།
1.
ས་འོག་ནས་ཐོན་པའི་རུས་ཆས་ནི་ཉུང་ཙམ་ཡིན་ཞིང་རུས་ཆས་ཀྱི་གྲས་སུ། སྙུང་བུ་དང༌། ཁབ། སྟ་རེ། རུས་ལེབ་སོག་ལེའི་ཁ་ཅན། རྭ་སྙུང་སོགས་དང༌། དེ་བཞིན་སེམས་ཅན་གྱི་རུས་པ་མང་པོ་ཐོན་པ་དང༌། རུས་ཆས་མང་ཆེ་བ་ནི་བཟོ་དབྱིབས་ལེགས་ཤིང་ཞིབ་ཚགས་ཆེ། རུས་ཁབ་ལ་ལར་ལིའི་སྨི་ཉི་ཤུ་རྩ་བཞི་ཙམ་ལས་མེད་ལ་ཁབ་མིག་ཀྱང་སྐྱོན་མེད་དུ་བསྡད་ཡོད་པས་མཐོང་བ་ཙམ་གྱིས་ཧ་ལས་དགོས་པ་ཡོད།
རྫ་ཆས་ནི་ཁོག་མ་དང༌། སླ་ང༌། ཕོར་པ་སོགས་རིགས་ཉུང་ཙམ་ལས་མེད་རུང༌། དེ་དག་གི་རི་མོའི་རྣམ་པ་ནི་ཧ་ཅང་ཕུན་སུམ་ཚོགས་པ་སྟེ། བརྐོས་རིས་དང༌། ཐག་རིས། ལེབ་ཤད། འཚེར་ཅན། སྨྱུག་གཟེབ་སོགས་རིགས་ཧ་ཅང་མང་ཞིང༌། རྫ་ཆས་ཀྱི་མགོ་ནི་དམར་པོ་དང༌། སེར་པོ། ཐལ་མདོག ནག་པོ་བཅས་ཡོད་ལ་རྫ་ཆས་མང་ཆེ་བ་འཇམ་ཤ་དོད་ལ་སྤུས་ཀ་དག་པོ་མཆིས།
མཛེས་རྒྱན་དངོས་ཆས་སུ་སྐྲ་གཟེར་དང༌། མོ་ཀོར། རྣ་ལུང༌། ཕྲེང་རིལ། མགུལ་རྒྱན། ཕྲུལ་ཕྲུལ། འགྲོན་བུ་སོགས་ཡོད་པ་དང༌། དེ་དག་གི་རྒྱུ་ཆས་ནི་རྡོ་དང༌། གཡང་ཊི། རུས་པ་སོགས་ཡིན་ལ་མཛེས་ཤིང་སྤུས་ཀ་དག་ཅིང་རྣམ་པ་ཕུན་སུམ་ཚོགས་པོ་ཡོད།
ས་འོག་ནས་ཐོན་པའི་དངོས་པོ་མང་ཆེ་བ་ནི་རྡོ་ལས་གྲུབ་པའི་ཐོན་སྐྱེད་ལག་ཆ་ཡིན་ཞིང༌། དེའི་ནང་རྡོ་ཆས་ཕྲ་མོ་དང༌། བརྡར་བཟོས་རྡོ་ཆས་བཅས་རིགས་གསུམ་ཡོད་ལ། ལག་ཆ་དེ་རྣམས་ཀྱི་རྣམ་གྲངས་ནི་སྦྱག་མ་དང༌། སྟ་རེ། འཇོར། གཤོལ། མདུང་རྩེ། མདའ་རྩེ། འབྲེག་གཏུབ་ཀྱི་ལག་ཆ་དང༌། གཙགས་གཅོད་ཀྱི་ལག་ཆ། འཛོག་རྡུང་གི་ལག་ཆ་སོགས་ཁྱོན་བསྡོམས་རྣམ་གྲངས་དྲུག་སྟོང་བརྒྱད་བརྒྱ་ལྷག་ཙམ་ཡོད། ཅེས་གསུངས་ཡོད་པ་འདི་ཡིས་ཆབ་མདོ་ཁོ་ན་ཙམ་གྱི་ས་ཁུལ་དུ་གནས་པའི་མིའི་ཤེས་རིག་ཙམ་མ་ཡིན་པར་མདོ་ཁམས་ཡན་དང་དབུས་གཙང་མན་ཆད་ཀྱི་བོད་མི་ཡོངས་རྫོགས་ཀྱི་ཤེས་རིག་གི་རྣམ་པ་མཚོན་ཐུབ།
2.
3. ལྷ་སའི་ཆུ་གོང་གི་གནའ་ཤུལ།
རུས་ཆས་ཀྱི་སྐོར་ལ་མང་ཆེ་བ་ནི་སེམས་ཅན་གྱི་རྐང་ལག་གི་རུས་པ་ལས་བཟོས་པའི་ཁབ་དང༌། འབུག སོ་མང༌། སྐྲ་གཟེར། མདའ་རྩེ་སོགས་ཡོད་ལ་དེའི་ནང་ཆེས་ཡ་མཚན་ཅན་ཞིག་ནི་རུས་ཁབ་རྩེ་མོ་ན་ཁབ་མིག་ཡོད་པ་དེང་དུས་ལྕགས་བཟོའི་ཁབ་དབྱིབས་དང་ཆེས་མཚུངས་པར་སྣང༌།
རྫ་ཆས་ཀྱི་རིགས་ལ་ཆེ་ཆུང་མི་འདྲ་བ་ཁ་ཤས་ཤིག་ཡོད་པ་རྫ་མ་ལུང་གཅིག་ཅན་དང༌། རྫ་མ་ལུང་གཉིས་ཅན་དང༌། ལྷུང་བཟེད། ས་རྫའི་གཟར་བུ། རྫ་བུམ་སྐེ་རིང་ཡོད་པ་དེ་དག་བཟོ་དབྱིབས་མཛེས་ཤིང་སྤུས་ཚད་དག་པོར་ཡོད་པ་སྐབས་དེའི་རྫ་མ་བཟོ་རྒྱུའི་ལག་རྩལ་ཧ་ཅང་མཐོན་པོར་སླེབས་ཡོད་པ་ཤེས་ཐུབ།
རྒྱན་ཆའི་སྐོར་ལ། རུས་པའི་སྐྲ་གཟེར། རྣ་རྒྱན། ས་རྫའི་གདུ་བུ་དང༌། རྡོའི་གདུ་བུ་སོགས་ཡོད་པ་དེ་དག་ཕལ་ཆེར་མགོ་རྒྱན་གྱི་གྲས་སུ་ངེས། གཞན་ཡང་རྟ་རུས། ནོར་རུས། ར་ལུག་གི་རུས་པ། ཉ་རུས་བཅས་ཡོད། ”
ཅེས་འཁོད་འདུག གོང་གསལ་ས་གནས་ཁག་ནས་ཐོན་པའི་གནའ་རྫས་ཁག་ལ་བརྟགས་ན་ཁང་པའི་ཤུལ་དང༌། སྤྱི་ལོའི་གོང་གི་ལོ་ངོ་སུམ་སྟོང་ཡས་མས་སྐབས་ནས་བོད་མི་རྣམས་ལ་གཏན་འཁེལ་གྱི་སྡོད་ས་ཡོད་པར་གྱུར་ཏེ་ཞིང་འབྲོག་གི་ལས་ཀ་བྱེད་ཅིང་འཚོ་བ་སྐྱེལ་བཞིན་ཡོད་པ་ཤེས་ཐུབ་པར་མ་ཟད། ཁབ་དང༌། འབུག རྫ་ཆས་རི་མོ་ཅན། གཡང་ཊི་སོགས་ཉེར་མཁོའི་ལག་ཆ་དང་རྒྱན་ཆ་སོགས་ཡོད་པ་འདི་དག་ལ་བལྟས་ན་སྐབས་དེའི་བོད་མིའི་ཤེས་རིག་ལག་རྩལ་གྱི་ཆུ་ཚད་དེ་སྐབས་དེའི་སྔོན་ཐོན་མི་རིགས་དག་ལས་མི་དམན་པ་ཞིག་བྱུང་ཡོད་པ་གསལ་ཏེ། རྒྱ་ནག་གི་ཡང་ཧྲའོ་གནའ་རྫས་དང༌། ལོང་ཧྲན་གནའ་རྫས་སོགས་དང་ལག་རྩལ་གྱི་ཆུ་ཚད་འདྲ་པོར་སླེབས་ཡོད་པ་མངོན་སུམ་མིག་གི་སྤྱོད་ཡུལ་དུ་གྱུར།
ཆུ་གོང་གནའ་ཤུལ་དུ་བམ་རོ་སུམ་ཅུ་ཙམ་སྦས་པའི་ཉེ་འགྲམ་ན། ས་དོང་བཅུ་ལྷག་ཙམ་གྱི་ནང་དུ་ལག་ཆ་སྣ་ཚོགས་དང༌། རྒྱན་ཆ། སེམས་ཅན་གྱི་རུས་པ་སྣ་ཚོགས་བཅས་རྙེད་པ་འདི་དག་ལ་དཔྱད་ན། གནའ་རྫས་དེ་དག་ནི་མི་ཤི་བའི་རྗེས་སུ་རང་གི་གོས་རྒྱན། ལག་ཆ། གཅེས་ནོར་སོགས་ལྷན་དུ་སྦས་པའི་རྟགས་ཡིན་པར་སེམས་ཏེ། བོད་དུ་སངས་རྒྱས་ཆོས་ལུགས་མ་དར་བའི་གོང་དུ་བོན་གྱི་རང་ལུགས་ལ་དེ་ལྟའི་སྲོལ་རྒྱུན་ཡུན་རིང་པོར་གནས་ཡོད་ལ། ལྷག་པར་དུ་ཉ་ཡི་རུས་པ་རྙེད་པ་དེ་ལ་བསམས་ན་དུར་རྫས་ཡིན་པ་འདྲ་སྟེ། སྒོ་ཕྱུགས་དུར་ནོར་དུ་རྫོང་བ་ལྟ་ཅི་སྟེ། ཉ་རིགས་ཀྱང་དུར་ནོར་དུ་རྫོང་བའི་སྲོལ་ཡོད་པར་གསལ་ཏེ། བོན་ལུགས་ཀྱི་ཆོ་གར་གྱུར་པའི་དེང་དུས་ཀྱི་ 《དུར་ཆོག་》 དག་ལས།
ཉ་ཕག་ར་ཤ་རྒྱུ་མ་འདི། །
ཁྱོད་ཀྱི་དུར་རྒྱགས་རྫོངས་སུ་འདེབས།
འདི་ལ་དུར་གྱི་རྒྱགས་སྐལ་གྱིས། །
གསོན་གྱི་ཟས་གཡང་མ་རྐུ་ཞིག །
ཅེས་སོགས་ཉ་རིགས་དུར་ནོར་དུ་རྫོང་བ་ཡིག་ཆ་ཙམ་དུ་མ་ཟད། གཤིན་པོའི་དུར་ནོར་ལ་གང་བབས་ཀྱི་སེམས་ཅན་དེའི་གཟུགས་བརྙན་ཟན་གྱིས་བཅའ་བའམ་ཡང་ན་གཏོར་མ་ལ་པར་དུ་བཏབ་སྟེ། དུར་རྫས་གཞན་དག་དང་བཅས་མཚུན་གྱི་བེམ་པོ་དང་ལྷན་དུ་དུར་ནང་བསྐྱལ་ཏེ། གོང་གི་ཆོ་ག་འདི་རྣམས་ཀློག་གིན་ཡོད་པ་ནི་བོད་མི་ཀུན་ལ་གསལ་བ་ལྟར་རེད།
འཕྲིན་སྟེགས། weikangba